text:
1မိူဝ်ႈ ဢၼ် ႁွတ်ႈထိုင် ၶိင်ႇ ႁူဝ်ၼႂ် ၸဝ်ႉ ၸဝ်ႉ ၸိုင်၊ၵႃႈ ဢၼ် ပဵၼ် ယဵၸ်ႈပရေႃးႁဵၵ်ႈ လူင် ၶဝ်၊ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းသဵင်ႈတင်းလူင် ဢွၼ်ၵၼ် ႁႃ လွင်ႈ ႁႃ တၢင်း ႁႂ်ႈလႆႈ ဢဝ် ၸဝ်ႈ ယေႇသု၊တၢႆ ဢေႃႈ။- 2ၶဝ် ၸင်ႇ မတ်ႉ မိုဝ်း မၼ်းၸဝ်ႈ သေယဝ်ႉ၊ဢဝ် မၼ်းၸဝ်ႈ ၵႂႃႇ ဢၢပ်ႈ ၵႃႈတီႈ ၶုၼ် ပွၼ်ႇတိပိလတ်ႉ၊ဢၼ် ပဵၼ် ၶုၼ် ရူဝ်းမႃႉ၊ၼၼ်ႉ ဢေႃႈ။ 3မိူဝ်ႈ ဢၼ် ယုတႃႉ ဢိသၵႃႇရေႇဢုတ်ႈ၊ၵေႃႉ ဢၼ် ဢဝ် ၸဝ်ႈ ယေႇသု၊ၶၢႆ ပႅတ်ႈ ၼၼ်ႉ၊လႆႈ ႁု လွင်ႈ ဢၼ် မၼ်းၸဝ်ႈ လႆႈ ၶၢမ်ႇ တၢင်း ဢၼ် ၸီႇယၢင်ႇ ဢဝ်တၢႆ ၼၼ်ႉ ၸိုင်၊ၶုၵ်းၸႂ်လႆႈ တၢင်းၽိတ်း မၼ်း လႄႈ ဢဝ် ငိုၼ်း သၢမ် သိပ်း ၶႅပ်း ၼၼ်ႉ ၵႂႃႇ ပၼ် ၶိုၼ်း တီႈ ယဵၸ်ႈပရေႃးႁဵၵ်ႈလူင် ၶဝ်၊ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၵျူး၊ၶဝ် ၸိူဝ်း ၼၼ်ႉ သေလႄႈ၊- 4လၢတ်ႈ ဝႃႈ၊ "ၵွပ်ႈပိူဝ်ႈ ၵဝ်ၶႃႈ လႆႈ ဢဝ် ၵေႃႉ ဢၼ် ၵၢင်းလွတ်ႈ တင်း ဢပျတ်ႈ ၼၼ်ႉ ဢၢပ်ႈ မႅၼ်ႈ ႁႂ်ႈလႆႈ ဢဝ်တၢႆ ၼၼ်ႉ ၵဝ်ၶႃႈ ၽိတ်း ယဝ်ႉ၊" ဝႃႈ ၼင်ႇ ၼႆ ဢေႃႈ။ ၶဝ် ၵေႃႈ လၢတ်ႈ လႄႈ ဝႃႈ၊ "ဢမ်ႇ သႅင်ႇ ၵၼ် တင်း ႁဝ်း ၵႃႈသင်။ မႂ်း တူၺ်း လႄႈ ႁဵတ်း ၵူၺ်း မႂ်း တႃႉ၊" ဝႃႈ ၼင်ႇ ၼႆ ဢေႃႈ။ 5ယုတႃႉ၊ၵေႃႈ ဢဝ် ငိုၼ်း ၼၼ်ႉ ထိမ်ႈ ပႅတ်ႈ ဝႆႉ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ သေယဝ်ႉ ဢွၵ်ႇ ၵႂႃႇ သေ ဢေႃႈ။ မိူဝ်ႈ ဢၼ် ႁွတ်ႈထိုင် ၵႂႃႇ တီႈ ၼိုင်ႈ ၼၼ်ႉ မၼ်း ၶႅၼ် ၶေႃး တူဝ်ၸဝ်ႈၵဝ်ႇ တၢႆ သေ ဢေႃႈ။ 6ယဵၸ်ႈပရေႃးႁဵၵ်ႈလူင် ၸိူဝ်း ၼၼ်ႉ ၵဵပ်း ဢဝ် ငိုၼ်း ၼၼ်ႉ သေယဝ်ႉ၊ လၢတ်ႈ လႄႈ ဝႃႈ၊ "ပိူဝ်ႈ ဢၼ် ငိုၼ်း ၼႆႉ ပဵၼ် ၵႃႈ လိူတ်ႈ လႄႈ ဢမ်ႇလီ ဢဝ် သႂ်ႇ ၼႂ်း ၽၼ်ႇတႃႇ ၸဝ်ႈ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 7ၶဝ် ၶိုင် ပွင် ၵၼ် လွင်ႈ ၼၼ်ႉ သေယဝ်ႉ၊ဢဝ် ငိုၼ်း ၼၼ်ႉ သိုဝ်ႉ ၵႂၢၵ်ႈလိၼ် ၸၢင်ႈပၼ်ႈမေႃႈ၊ပုၼ်ႈတႃႇ ႁႂ်ႈ ပဵၼ် ပႃႇႁဵဝ်ႈ ၵူၼ်း တၢင်ႇၸိူဝ်ႉတၢင်ႇၶိူဝ်း တၢင်း လၢႆ ဢေႃႈ။- 8ပိူဝ်ႈ ၼႆ လႄႈ ပႃႇႁဵဝ်ႈ ၼၼ်ႉ၊ႁွင်ႉ ႁဵၵ်ႈ ၸိုဝ်ႈ ဝႃႈ၊ "ၵႂၢၵ်ႈလိၼ် လိူတ်ႈ" တေႃႇထိုင် ဝၼ်း မိူဝ်ႈလဵဝ် ဢေႃႈ။ 9ၵွပ်ႈ ၸိူဝ်ႉ ၼႆ လႄႈ လွင်ႈတၢင်း ၼႆႉ ပျေႉၸုမ်ႇ ပဵၼ် ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ ယေႇရမိ၊တႅမ်ႈ ဝႆႉ ဝႃႈ၊ "ၶဝ် ဢဝ် ငိုၼ်း သၢမ် သိပ်း ၶႅပ်း၊ဢၼ် ၵူၼ်း မဵဝ်း ဢိသရေး၊ၶဝ် ၽွမ်ႉၵၼ် တႅပ်း ၵႃႈ တႅပ်း ၶၼ် မၼ်း ၼၼ်ႉ လႄႈ၊- 10သိုဝ်ႉ ဢဝ် ၵႂၢၵ်ႈလိၼ် ၸၢင်ႈပၼ်ႈမေႃႈ ၵႃႈ ၼင်ႇ ဢၼ် ထႃႇဝရႃႉ ၽြႃး မီး ဢမိင်ႉ တီႈ ၵဝ် ၼႆႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 11ၸဝ်ႈ ယေႇသု၊ၸုၵ်း ယူႇ ၵႃႈတီႈ ၽၢႆႇၼႃႈ ၶုၼ် ရူဝ်းမႃႉ၊ၼၼ်ႉ လႄႈ ၶုၼ် ၼၼ်ႉ ၵေႃႈ ထၢမ် လႄႈ ဝႃႈ၊ "ၸွင်ႇ မႂ်း ၸႂ်ႈ ၶုၼ်ႁေႃၶမ်း ၵျူး၊ႁိုဝ်း၊" ဝႃႈ ၼင်ႇ ၼႆ ဢေႃႈ။ မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ပဵၼ် ၵႃႈ ၼင်ႇ ဢၼ် မႂ်း ဝႃႈ ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။- 12ၵႃႈတီႈ ဢၼ် ယဵၸ်ႈပရေႃးႁဵၵ်ႈလူင် ၶဝ်၊ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၶဝ် တၢင်ႇ ဢပျတ်ႈ ၼၼ်ႉ ၸမ်ႉ၊မၼ်းၸဝ်ႈ ဢမ်ႇ ၶိုၼ်း တွပ်ႇ သေ ၶေႃႈ သေၵမ်း လႄႈ ယူႇ ဢေႃႈ။ 13မိူဝ်ႈ ၼၼ်ႉ ၶုၼ် ပိလတ်ႉ၊ထၢမ် လႄႈ ဝႃႈ၊ "တၢင်း ဢၼ် ၶဝ် ယူႇ ၽၢႆႇ ၼိုင်ႈ တင်း မႂ်း လႄႈ ၶၢမ်ႇသၢၵ်ႈသေႇ ၼမ် ထၼ်ႇ ၼႆႉ ၼၼ်ႉ မႂ်း ဢမ်ႇ ငိၼ်း ႁိုဝ်း၊" ဝႃႈ ၼင်ႇ ၼႆ သေၵေႃႈ။ 14မၼ်းၸဝ်ႈ ယင်း ဢမ်ႇ ၶိုၼ်း တွပ်ႇ ၶိုၼ်း လၢတ်ႈ သေလႄႈ ယူႇ ၼၼ်ႉ၊ ၶုၼ် ပိလတ်ႉ၊ၵေႃႈ၊ဢၢမ်း ၼႃႇ လူင်လၢင် ဢေႃႈ။ 15ၼႂ်း ပွႆး ပသၶႃႇ၊ၵူႈ ပီ၊ၶုၼ် ရူဝ်းမႃႉ၊မီး ထုင်းၸၢမ်ႇ ဢၼ် ပွႆႇ ပၼ် ၵူၼ်းထွင်ႇ သေၵေႃႉၵေႃႉ ဢွၵ်ႇ ထွင်ႇ၊ဢၼ် မူႇၵူၼ်း တင်းလၢႆ ၽွမ်ႉၵၼ် ယွၼ်း ႁႂ်ႈ ပွႆႇ ၼၼ်ႉ ဢေႃႈ။- 16မိူဝ်ႈ ၼၼ်ႉ၊မီး ၵူၼ်းထွင်ႇ ဢၼ် မီး ၸိုဝ်ႈ မီး သဵင် ဢၼ် လႆႈ ႁွင်ႉ ႁဵၵ်ႈ ၸိုဝ်ႈ ပႃႇရပ်ႉပႃႉ၊ၼၼ်ႉ ၵေႃႉ ၼိုင်ႈ ဢေႃႈ။- 17ပိူဝ်ႈ ၼႆ လႄႈ မိူဝ်ႈ ဢၼ် ၵူၼ်း ၸုတုမ် မႃး ၼမ်ၼႃႇ ယူႇ ၼၼ်ႉ ၶုၼ် ပိလတ်ႉ၊ထၢမ် တီႈ ၶဝ် လႄႈ ဝႃႈ၊ "သူ ၶႂ်ႈႁႂ်ႈ ၵဝ် ပွႆႇ ၵူၼ်းထွင်ႇ ၵေႃႉလႂ် လွတ်ႈ။ ပႃႇရပ်ႉပႃႉ၊ႁိုဝ်း။ ဢမ်ႇၼၼ် လႄႈ ယေႇသု၊ဢၼ် ဝႃႈ ၶရိၸ်ႈ၊ၼၼ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။- 18ၵွပ်ႈသင် လႄႈ ထၢမ် ၸိူဝ်ႉ ၼင်ႇ ၼႆ ၸမ်ႉ၊ၶုၼ် ၼၼ်ႉ ႁု လွင်ႈ ဢၼ် ၶဝ် ဢဝ် မၼ်းၸဝ်ႈ ဢၢပ်ႈ ၵွပ်ႈပိူဝ်ႈ ဢၼ် ၶဝ် သီႈၵေႉႁေႈတႃ မၼ်းၸဝ်ႈ ၼၼ်ႉ ဢေႃႈ။ 19လိူဝ် သေ ၼၼ်ႉ၊ယၢမ်း မိူဝ်ႈ ဢၼ် ၶုၼ် ပိလတ်ႉ၊ယင်း ၼင်ႈ ၵႃႈၼိူဝ် ပလၢင်ႇ တြႃး ယူႇ ၼၼ်ႉ၊မေး မၼ်း ပၼ် ၶၢဝ်ႇငၢဝ်း မႃး တီႈ မၼ်း လႄႈ ဝႃႈ၊ "ယႃႇပေ ႁဵတ်း ၵႃႈသင် တီႈ ၵေႃႉ ဢၼ် ၵၢင်းလွတ်ႈ ဢပျတ်ႈ ၼၼ်ႉ သေၵမ်း။ ၵွပ်ႈပိူဝ်ႈ တၢင်း ဢၼ် ၼွၼ်းၽၼ်ႁၼ် ၶိုၼ်း ၼႆႉ လႄႈ မိူဝ်ႈၼႆႉ ၵဝ်ၶႃႈ ၸႂ် ဢမ်ႇ ၶျၢမ်းသႃႇ ၼႃႇ လူင်လၢင် လူၺ်ႈ လွင်ႈ မၼ်း ၼၼ်ႉ ဢေႃႈ၊" ဝႃႈ ၼင်ႇ ၼႆ သင်ႇ လၢတ်ႈ ဢေႃႈ။ 20ယဵၸ်ႈပရေႃးႁဵၵ်ႈလူင် ၶဝ်၊ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ၊တိုၵ်းယူင်း ၵူၼ်း ဢၼ် ၸု ဢၼ် တုမ် ၵၼ် ယူႇ ၸိူဝ်း ၼၼ်ႉ ယွၼ်း ႁႂ်ႈ ပွႆႇ ပၼ် ပႃႇရပ်ႉပႃႉ၊လႄႈ ႁႂ်ႈ ဢဝ် ၸဝ်ႈ ယေႇသု၊တၢႆ ဢေႃႈ။- 21ႁဵတ်း ၼၼ် လႄႈ ၶုၼ် ၵေႃႈ ထၢမ် ၶဝ် ထႅင်ႈ လႄႈ ဝႃႈ၊ "ၼႂ်း ၶဝ် သွင် ၵေႃႉ ၼႆႉ သူ ၶႂ်ႈႁႂ်ႈ ၵဝ် ပွႆႇ ၵေႃႉလႂ် ပၼ် သူ၊" မိူဝ်ႈ ဢၼ် ထၢမ် ၸိူဝ်ႉ ၼင်ႇ ၼႆ ၸိုင်၊ၶဝ် ၶိုၼ်း လၢတ်ႈ လႄႈ ဝႃႈ၊ "ပႃႇရပ်ႉပႃႉ၊ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 22ၶုၼ် သမ်ႉ ထၢမ် ထႅင်ႈ လႄႈ ဝႃႈ၊ "ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊တီႈ ယေႇသု၊ဢၼ် လႆႈ ႁွင်ႉ ႁဵၵ်ႈ ၸိုဝ်ႈ ၶရိၸ်ႈ၊ၼၼ်ႉ ၵဝ် တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ်၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊ၶဝ် ၽွမ်ႉၵၼ် လၢတ်ႈ သဵင် လဵဝ် လႄႈ ဝႃႈ၊ "ဢဝ် မၼ်း တွၵ်ႇၸပ်း ၵႃႈၼိူဝ် သဝ်မႆႉဝႃးမိုဝ်း သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 23ၶုၼ် ၶိုၼ်း ထၢမ် လႄႈ ဝႃႈ၊ "ၵွပ်ႈသင်၊မၼ်း လႆႈ ႁဵတ်း ဢပျတ်ႈ သင် ယဝ်ႉ၊" ဝႃႈ ၼင်ႇ ၼႆ သေၵေႃႈ ၶဝ် ယဵင်ႈၶႅၼ်း ၵိဝ်သဵင် ႁွင်ႉသႅၼ်ႇ လႄႈ ဝႃႈ၊ "ဢဝ် မၼ်း တွၵ်ႇၸပ်း ၵႃႈၼိူဝ် သဝ်မႆႉဝႃးမိုဝ်း သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 24မိူဝ်ႈ ဢၼ် ၶုၼ် ပိလတ်ႉ၊ႁုႁၼ် လွင်ႈတၢင်း ဢၼ် မၼ်း ဢမ်ႇ ႁႄႉ ဢမ်ႇ ႁၢမ်ႈ တၢင်း ဢၼ် ယုင်ႈယၢင်ႈ ဢူၼ် ဢဵၼ် ၼၼ်ႉ လႆႈ ယဝ်ႉ ၸိုင်၊ဢဝ် ၼမ်ႉ သေလႄႈ သုၵ်ႈ မိုဝ်း တူဝ်ၸဝ်ႈၵဝ်ႇ ၵႃႈတီႈ ၽၢႆႇၼႃႈ ၵူၼ်း ဢၼ် ၸု ဢၼ် တုမ် ၵၼ် တင်းလၢႆ သေယဝ်ႉ၊ လၢတ်ႈ ဝႃႈ၊ "ၵဝ် ဢမ်ႇ ၸၢပ်ႈသႅင်ႇ ၵၼ် တင်း တၢင်း ဢၼ် ၵေႃႉ ၼႆႉ လႆႈ ၶၢမ်ႇတၢႆ ၼႆႉ ယဝ်ႉ။ သူ တူၺ်း လႄႈ ႁဵတ်း ၵႂႃႇ တႃႉ၊" ဝႃႈ ၼင်ႇ ၼႆ ဢေႃႈ။ 25မူႇၵူၼ်း တင်းလၢႆ ဢွၼ်ၵၼ် လၢတ်ႈ လႄႈ ဝႃႈ၊ "ႁႂ်ႈ ၽေး တၢမ်ႇ ဢပျတ်ႈ တၢင်း ဢၼ် မၼ်း လႆႈ တၢႆ ၼၼ်ႉ တူၵ်း ၼိူဝ် ႁူဝ် ႁဝ်းၶႃႈ တေႃႇ ႁွတ်ႈ ၸူဝ်ႈ လုၵ်ႈ ပၢၼ် လၢၼ် ႁဝ်းၶႃႈ သေၵမ်း ၶႃႈ တႃႉ၊" ဝႃႈ ၼင်ႇ ၼႆ လႄႈ ၶုၼ် ပိလတ်ႉ၊ၵေႃႈ ပွႆႇလွတ်ႈ ပႃႇရပ်ႉပႃႉ၊ပၼ် ၶဝ် သေ ဢေႃႈ။ 26တီႈ ၸဝ်ႈ ယေႇသု၊ၸမ်ႉ၊ပေႃႉ ယႅၼ်ႉ ယဝ်ႉ ၸင်ႇ ဢၢပ်ႈပၼ် ၵႂႃႇ ႁႂ်ႈလႆႈ တွၵ်ႇၸပ်း ၵႃႈၼိူဝ် သဝ်မႆႉဝႃးမိုဝ်း ဢေႃႈ။ 27မိူဝ်ႈ ၼၼ်ႉ၊ၵူၼ်းသိုၵ်း ၶုၼ် ပိလတ်ႉ၊ၼၼ်ႉ၊ဢဝ် ၸဝ်ႈ ယေႇသု၊ၶဝ်ႈ ၵႂႃႇ ၵႃႈၼႂ်း ႁေႃ ပၢင်တပ်ႉ သေယဝ်ႉ၊ ႁွင်ႉ ၵူၼ်းသိုၵ်း တင်း တပ်ႉ မႃး ၸုတုမ် လွမ်ႉႁွပ်ႈ ၵႃႈတီႈ မၼ်းၸဝ်ႈ ယဝ်ႉ ၸင်ႇ၊- 28ထွတ်ႇ ၶူဝ်းၼုင်ႈ မၼ်းၸဝ်ႈ ပႅတ်ႈ လႄႈ ဢဝ် သိူဝ်ႈ ယၢဝ်း လႅင်ၵမ်ႇ ၽိုၼ် ၼိုင်ႈ ၼုင်ႈ ပၼ် ဢေႃႈ။- 29ၶဝ် ဢဝ် ၶိူဝ်း ၼၢမ် သၢၼ် ႁဵတ်း ၶူၺ်ႇ သရၽူႇ သေလႄႈ၊သုပ်း သႂ်ႇ ပၼ် ၵႃႈၼိူဝ် ႁူဝ် မၼ်းၸဝ်ႈ သေယဝ်ႉ၊ဢဝ် မႆႉဢေႃႈ လႅမ်ႈ ၼိုင်ႈ သႂ်ႇ ၼႂ်း မိုဝ်း ၽၢႆႇ ၶႂႃ မၼ်းၸဝ်ႈ ယဝ်ႉ ၸင်ႇ၊ၶဝ် ၶုပ်ႉမူပ်ႇ ၽၢႆႇၼႃႈ မၼ်းၸဝ်ႈ လႄႈ ႁဵတ်းပျၢၵ်ႈ ႁဵတ်း ၶူဝ် တီႈ မၼ်းၸဝ်ႈ လႄႈ ဝႃႈ၊ "ၶုၼ်ႁေႃၶမ်း ယုတႃႉ၊ၼႆႉ႟။ ႁႂ်ႈ ၸဝ်ႈႁဝ်း ဢသၢၵ်ႈ ယိုၼ်းယၢဝ်း သေၵမ်း လူၺ်ႈ၊" ဝႃႈ ၼင်ႇ ၼႆ သေယဝ်ႉ၊- 30ၶဝ် ထူမ်ႇ ၼမ်ႉလၢႆး သႂ်ႇ တီႈ မၼ်းၸဝ်ႈ လႄႈ ဢဝ် မႆႉဢေႃႈ ၼၼ်ႉ ပေႃႉ ယႅၼ်ႉ ႁူဝ် မၼ်းၸဝ်ႈ ဢေႃႈ။- 31လိုၼ်းသေ ႁဵတ်းပျၢၵ်ႈ ႁဵတ်း ၶူဝ် တီႈ မၼ်းၸဝ်ႈ ယဝ်ႉ ၸိုင်၊ၶဝ် ထွတ်ႇ သိူဝ်ႈ ယၢဝ်း ၼၼ်ႉ လႄႈ ဢဝ် ၶူဝ်းၼုင်ႈ မၼ်းၸဝ်ႈ ၼၼ်ႉ ၶိုၼ်း ၼုင်ႈ မႆ ပၼ် သေယဝ်ႉ၊ဢဝ် ဢွၵ်ႇ ၵႂႃႇ ႁႂ်ႈလႆႈ တွၵ်ႇ တၢႆ ၵႃႈၼိူဝ် သဝ်မႆႉဝႃးမိုဝ်း ဢေႃႈ။ 32ၼႂ်း မိူဝ်ႈ ဢၼ် ၶဝ် ဢွၵ်ႇၵႂႃႇ ယူႇ ၼၼ်ႉ၊ၶဝ် ႁူပ်ႉ ထူပ်း ၵူၼ်းမိူင်း ၵုရေႇၼေႇ၊ၵေႃႉ ၼိုင်ႈ၊ဢၼ် လႆႈ ၸိုဝ်ႈ သိမုၼ်ႇ၊လႄႈ တဵၵ်းငႅၼ်း ႁႂ်ႈ မၼ်း မႅၵ်ႇ သဝ်မႆႉဝႃးမိုဝ်း ၸဝ်ႈ ယေႇသု၊ဢေႃႈ။- 33ၶဝ် ႁွတ်ႈထိုင် ၵႃႈတီႈ ဢၼ် လႆႈ ႁွင်ႉ ႁဵၵ်ႈ ၸိုဝ်ႈ ၵေႃးလႃႉၵေႃးထႃႉ၊ဢၼ် ပွင်ႇဝႃႈ ၵွင်း ၵွၵ်းႁူဝ် ၼၼ်ႉ လႄႈ၊- 34ၶဝ် ဢဝ် ၼမ်ႉမၢၵ်ႇၸပိတ်ႉ သူမ်ႈ လေႃး ၵၼ် တင်း ၼမ်ႉ ယႃႈ ၶူမ် သေယဝ်ႉ၊တိုၵ်း ပၼ် ႁႂ်ႈ မၼ်းၸဝ်ႈ ၵိၼ် ဢေႃႈ။ ၵူၺ်းၵႃႈ၊ မၼ်းၸဝ်ႈ ၸိမ်းတူၺ်း လႄႈ ဢမ်ႇ ၵိၼ် ၼမ်ႉ ၼၼ်ႉ လႄႈ ယူႇ ဢေႃႈ။ 35ဝၢႆးသေ ၼၼ်ႉ၊ၶဝ် ဢဝ် ၸဝ်ႈ ယေႇသု၊တွၵ်ႇၸပ်း ၵႃႈၼိူဝ် သဝ်မႆႉဝႃးမိုဝ်း သေယဝ်ႉ၊ဢဝ် ၶူဝ်းၼုင်ႈ မၼ်းၸဝ်ႈ ၼၼ်ႉ ၵေႃႈ၊ၶဝ် တူၵ်းၸႃႇၵွၵ်ႈ သေ ၽႄမႅင်ႇ ၵၼ် ဢေႃႈ။- 36လိုၼ်း ၼၼ်ႉ၊ၶဝ် ၼင်ႈ ၵႃႈတီႈ ၼၼ်ႈ လႄႈ ပႂ်ႉ တူၺ်း မၼ်းၸဝ်ႈ ယူႇ ဢေႃႈ။- 37ၵႃႈၼိူဝ် ႁူဝ် မၼ်းၸဝ်ႈ ၼၼ်ႉ ၵေႃႈ၊ၶဝ် ဢဝ် လိၵ်ႈ ဢၼ် ၽုၺ်ႇ ဢပျတ်ႈ မၼ်းၸဝ်ႈ ဢၼ် ဝႃႈ၊ "ၵေႃႉ ၼႆႉ ပဵၼ် ယေႇသု၊ၶုၼ်ႁေႃၶမ်း ၵျူး၊ဢေႃႈ၊" ဝႃႈ ၼင်ႇ ၼႆ ၼၼ်ႉ တွၵ်ႇၸပ်း ႁူဝ် သဝ် ဝႆႉ ဢေႃႈ။- 38မိူဝ်ႈ ၼၼ်ႉ၊ၶဝ် ဢဝ် ၸူၼ် သွင် ၵေႃႉ တွၵ်ႇၸပ်း ၵႃႈၼိူဝ် သဝ်မႆႉဝႃးမိုဝ်း ၶဝ် လူၺ်ႈ ၵၼ် တင်း မၼ်းၸဝ်ႈ၊ၽၢႆႇၶႂႃ ၸဝ်ႈ ၵေႃႉ ၼိုင်ႈ ၽၢႆႇသၢႆႉ ၸဝ်ႈ ၵေႃႉ ၼိုင်ႈ ဢေႃႈ။ 39ၵူၼ်း ၸိူဝ်း ဢၼ် ၵႂႃႇ ဢၼ် မႃး ၵႃႈတီႈ ႁိမ်း မၼ်းၸဝ်ႈ ၵေႃႈ သၼ်ႇ ႁူဝ် ၽႅတ်း ႁူဝ် ၶဝ် လႄႈ သႄႉသွမ်း မၼ်းၸဝ်ႈ၊- 40လႄႈ ဝႃႈ၊ "မႂ်း တၵ်း ၵိူၼ်ႇ ယႃႉပႅတ်ႈ ၵျွင်း ပိၵ်ႈမၢၼ်ႇ ၸဝ်ႈ လႄႈ ၼႂ်း သၢမ် ဝၼ်း တၵ်း ၶိုၼ်း ပူၵ်း ၶိုၼ်း တင်ႈ ဝႃႈၼႆ ယဝ်ႉ။ ပေႃး ၸႂ်ႈ လုၵ်ႈၽြႃးပဵၼ်ၸဝ်ႈ ၸိုင်၊ၵႄႇၶျွတ်ႈ ဢဝ် တူဝ်ၸဝ်ႈၵဝ်ႇ တႃႉ။ လူင်း သေ ၵႃႈတီႈ သဝ်မႆႉဝႃးမိုဝ်း မႃး တႃႉ၊" ဝႃႈ ၼင်ႇ ၼႆ ဢေႃႈ။ 41မိူၼ်ၼင်ႇ ၼၼ် ၸႃႉၸဵမ် ယဵၸ်ႈပရေႃးႁဵၵ်ႈလူင် ၶဝ်၊သြႃႇ မေႃ ၵျၢမ်း ထမ်ႇမႃႉ ၶဝ်၊ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၸိူဝ်း ၼၼ်ႉ ၵေႃႈ ႁဵတ်းပျၢၵ်ႈ ႁဵတ်း ၶူဝ် တီႈ မၼ်းၸဝ်ႈ လႄႈ ဝႃႈ၊- 42"ၵေႃႉ ၼႆႉ ၸၢင်ႈ ၵႄႇၶျွတ်ႈ ပိူၼ်ႈ သေၵေႃႈ ဢမ်ႇ ၸၢင်ႈ ၵႄႇၶျွတ်ႈ ဢဝ် တူဝ်ၸဝ်ႈၵဝ်ႇ လႆႈ ၵူၺ်း။ ပေႃး ၸႂ်ႈ ၶုၼ်ႁေႃၶမ်း ဢိသရေး၊ၸိုင်၊တေႃႈလဵဝ် ၼႆႉ ႁႂ်ႈ မၼ်း လူင်း သဝ်မႆႉဝႃးမိုဝ်း မႃး တႃႉ။ ပေႃး လူင်း မႃး လႆႈ ၸိုင်၊ႁဝ်း တၵ်း ယုမ်ႇမၢတ်ႈ မၼ်း ဢေႃႈ။- 43မၼ်း ဢိင်ပိုင်ႈ ၽြႃးပဵၼ်ၸဝ်ႈ လႄႈ ယင်း ဝႃႈ မၼ်း ပဵၼ် လုၵ်ႈၽြႃးပဵၼ်ၸဝ်ႈ ဝႃႈၼႆ ယူႇ။ ပေႃး ၸႂ်ႈ တႄႉ ၸိုင်၊ႁဝ်း ၸၢမ်း ပႂ်ႉ တူၺ်း လူးၵွၼ်ႇ တႃႉ ႁဝ်း။ ၸွင်ႇ ၽြႃးပဵၼ်ၸဝ်ႈ မီး ဢလူဝ်ႇ ၶႂ်ႈ ၵႄႇၶျွတ်ႈ ဢဝ် မၼ်း မိူဝ်ႈလဵဝ် ၼႆႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 44မိူၼ်ၼင်ႇ ၼၼ် ၸူၼ် ၸိူဝ်း ဢၼ် လႆႈ ၶၢမ်ႇ တၢင်း ဢၼ် တွၵ်ႇၸပ်း ဝႆႉ ၵႃႈၼိူဝ် သဝ်မႆႉဝႃးမိုဝ်း လူၺ်ႈ ၵၼ် တင်း မၼ်းၸဝ်ႈ ၸိူဝ်း ၼၼ်ႉ ၵေႃႈ၊ သႄႉသွမ်း တၢင်ႇ ဢပျတ်ႈ တီႈ မၼ်းၸဝ်ႈ ဢေႃႈ။ 45ၸႃႉၸဵမ် ၶိင်ႇ ၵၢင်ဝၼ်းတဵင်ႈ တေႃႇထိုင်ႁွတ်ႈ ဝၢႆးဝၼ်း သၢမ် မွင်း ၸိုင်၊လပ်းသိင်ႇ ႁူမ်ႇ သုမ်ႇ လိၼ်မိူင်း ၵႂႃႇ ဢေႃႈ။- 46မိူဝ်ႈ ၶိင်ႇ ဝၢႆးဝၼ်း သၢမ် မွင်း ၸမ် ၸမ် ၼၼ်ႉ၊ၸဝ်ႈ ယေႇသု၊ပၢဝ်ႇ သႅၼ်ႇ တင်း သဵင် ဢၼ် ယႂ်ႇ ၼႃႇ လႄႈ ဝႃႈ၊ "ဢေးလိ၊ဢေးလိ၊လႃးမႃး၊သႃႇပၵ်ႉသၼိ၊" ဢၼ် ပွင်ႇဝႃႈ၊ၽြႃး ၵဝ်ၶႃႈ၊ၽြႃး ၵဝ်ၶႃႈ၊ႁဵတ်းသင် လႄႈ ၸုၼ်ႉပႅတ်ႈ ၵဝ်ၶႃႈ ၸိူဝ်ႉ ၼင်ႇ ႁိုဝ် တီႈၶႃႈ ဝႃႈ ၼင်ႇ ၼႆ ဢေႃႈ။ 47ၵူၼ်း ၵမ်ႈၽွင်ႈ ၸိူဝ်း ဢၼ် ၸုၵ်း ယူႇ ၵႃႈႁိမ်း ၼၼ်ႉ၊လႆႈ ငိၼ်း လႄႈ ၶဝ် လၢတ်ႈ ဝႃႈ၊ "မၼ်း ႁွင်ႉ ႁႃ ဢေးလိယႃႉ၊ဢေႃႈ၊" ဝႃႈ ၼင်ႇ ၼႆ ဢေႃႈ။- 48ၼႂ်း ၶဝ် ၼၼ်ႉ ၵေႃႉ ၼိုင်ႈ၊ႁိပ်ႈၼႅတ်ႈ လႅၼ်ႈ ၵႂႃႇ ဢဝ် ၵုၺ် ၸုမ်ႇ သႂ်ႇ ၼႂ်း ၼမ်ႉမၢၵ်ႇၸပိတ်ႉ သူမ်ႈ ႁႂ်ႈ တဵမ် ၼႂ်း ၼူၼ်း ၵုၺ် ၼၼ်ႉ လႄႈ သဵပ်ႇ သႂ်ႇ ပၢႆ မႆႉဢေႃႈ ယဝ်ႉ ၸင်ႇ၊ယိုၼ်ႈ ပၼ် ႁႂ်ႈ မၼ်းၸဝ်ႈ ၸုပ်ႇ ၵိၼ် ဢေႃႈ။ 49ၵူၺ်းၵႃႈ၊တၢင်ႇၵေႃႉ တၢင်ႇ ၵူၼ်း ၸိူဝ်း ၼၼ်ႉ လၢတ်ႈ လႄႈ ဝႃႈ၊ "ၸွင်ႇ ဢေးလိယႃႉ၊တၵ်း မႃး ၵႄႇၶျွတ်ႈ ဢဝ် မၼ်း ႁိုဝ်း တၵ်း ဢမ်ႇ မႃး ႁိုဝ်း၊ပႂ်ႉ တူၺ်း လူးၵွၼ်ႇ တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 50ၸဝ်ႈ ယေႇသု၊သမ်ႉ ႁဵတ်း သဵင် ဢၼ် ယႂ်ႇ ၼႃႇ ႁွင်ႉသႅၼ်ႇ သေယဝ်ႉ၊ထွတ်ႇ ၸႂ် မၼ်းၸဝ်ႈ ၵႂႃႇ သေ ဢေႃႈ။ 51မိူဝ်ႈ ၶိင်ႇ ယၢမ်း ၼၼ်ႉ၊ၽႃႈၵင်ႈ ၵျွင်း ပိၵ်ႈမၢၼ်ႇ ၸဝ်ႈ သိၵ်ႇ ၶၢတ်ႇ ၵႂႃႇ ၸႃႉၸဵမ် ႁူဝ် တေႃႇ ႁွတ်ႈ တိၼ် လႄႈ ပဵၼ် သွင် ၽၢၵ်ႇ ၵႂႃႇ ဢေႃႈ။ ဢိင်ႇသၼ်ႇ ၼႃႇ လူင်လၢင် လႄႈ မၢၵ်ႇႁိၼ် လူင် တင်းလၢႆ တႅၵ်ႇ ဢႃႈ ငၢၵ်ႈ ၵႂႃႇ၊- 52ၶုမ်ပႃႇႁဵဝ်ႈ တင်းလၢႆ ၵေႃႈ ၽုၺ်ႇ ပိုတ်ႇ လႄႈ တူဝ်တၢႆ ၵူၼ်း ၽြႃးပဵၼ်ၸဝ်ႈ ၼမ်ၼႃႇ လုၵ်ႉ ၶိုၼ်းလိပ်း ဢေႃႈ။- 53ၶဝ် ၸိူဝ်း ၼၼ်ႉ ၵေႃႈ ဝၢႆးသေ ၸဝ်ႈ ယေႇသု၊လုၵ်ႉ ၵႃႈတီႈ တၢင်းတၢႆ ၶိုၼ်းလိပ်း ယဝ်ႉ ၼၼ်ႉ၊ဢွၵ်ႇ သေ ၵႃႈတီႈ ပႃႇႁဵဝ်ႈ လႄႈ ၶဝ်ႈ ၵႃႈၼႂ်း ဝဵင်း ဢၼ် မူတ်းၸၢင်ႇ တီႈ ဢၼ် ၵူၼ်း ၼမ်ၼႃႇ လႆႈ ႁၼ် ၶဝ် ၼၼ်ႉ ဢေႃႈ။ 54မိူဝ်ႈ ဢၼ် ၶုၼ်သိုၵ်းလူင် ဢိၵ်ႇတင်း ၵူၼ်းသိုၵ်း ၸိူဝ်း ဢၼ် ပႂ်ႉ တူၺ်း ၸဝ်ႈ ယေႇသု၊ၼၼ်ႉ၊လႆႈ ႁၼ် ဢိင်ႇသၼ်ႇ ဢိၵ်ႇတင်း လွင်ႈတၢင်း ဢၼ် ပဵၼ် မႃး ၵူႈၸိူဝ်ႉၵူႈပိူင် ၸိူဝ်း ၼၼ်ႉ ၸိုင်၊တူၵ်းၸႂ် ၼႃႇ လူင်လၢင် လႄႈ လၢတ်ႈ ဝႃႈ၊ "ၸႂ်ႈ တႄႉ ယဝ်ႉ။ ၵေႃႉ ၼႆႉ ပဵၼ် လုၵ်ႈၽြႃးပဵၼ်ၸဝ်ႈ တႄႉ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 55ၵႃႈတီႈ ၼၼ်ႈ မီး မႄႈယိင်း ၼမ်ၼႃႇ ယူႇ ၵႃႈတီႈ ဢၼ် ႁမ်ႉ ၵႆ တၢၼ်ႇတၢၼ်ႇ ပႂ်ႉ လွမ် တူၺ်း ယူႇ ဢေႃႈ။ ၶဝ် ၸိူဝ်း ၼၼ်ႉ ပဵၼ် မႄႈယိင်း ဢၼ် လုၵ်ႉ သေ ၵႃႈတီႈ ဢိူင်ႇ ၵႃႇလိလႄး၊ၸွမ်း မႃး ႁႂ်ႈလႆႈ ႁဵတ်းဝၢတ်ႈ ၸွႆႈထႅမ် မၼ်းၸဝ်ႈ ဢေႃႈ။- 56ၼႂ်း ၶဝ် ၸိူဝ်း ၼၼ်ႉ ပႃး မႃႇရိမႃႇၵတလႃႉ မႃႇရိ၊ဢၼ် ပဵၼ် မႄႈ ယႃႇၵုပ်ႈ၊ဢိၵ်ႇတင်း ယူသေႇ၊ဢိၵ်ႇတင်း မေး ၸေႇပေႇတႄး၊ၸိူဝ်း ၼၼ်ႉ ဢေႃႈ။ 57မိူဝ်ႈ ဢၼ် ပဵၼ် ၶိင်ႇ ၵၢင်ၶမ်ႈ ၸိုင်၊သထေး ၵေႃႉ ၼိုင်ႈ ပဵၼ် ၵူၼ်း ဝဵင်း ဢရိမသႄး၊ဢၼ် လႆႈ ၸိုဝ်ႈ ယူဝ်းသႅပ်ႈ၊ၼၼ်ႉ ႁွတ်ႈမႃး ဢေႃႈ။- 58ပိူဝ်ႈ ဢၼ် မၼ်း ပဵၼ် တပႄး ၸဝ်ႈ ယေႇသု၊ၵေႃႉ ၼိုင်ႈ လႄႈ မၼ်း ၶဝ်ႈ ၸူး ၵႃႈတီႈ ၶုၼ် ပိလတ်ႉ၊သေယဝ်ႉ၊ယွၼ်း ဢဝ် တူဝ်တၢႆ မၼ်းၸဝ်ႈ ဢေႃႈ။ ၶုၼ် ပိလတ်ႉ၊ၵေႃႈ၊ပူင်ဢမိင်ႉ ႁႂ်ႈ ပၼ် တူဝ်တၢႆ မၼ်းၸဝ်ႈ ဢေႃႈ။- 59ယူဝ်းသႅပ်ႈ၊ဢဝ် တူဝ်တၢႆ မၼ်းၸဝ်ႈ ပူၵ်ႉႁေႃႇ တင်း ၽႃႈ ပၢၼ် ၶျေႃး ဢၼ် လီ ဢၼ် မႂ်ႇ ယဝ်ႉ ၸင်ႇ၊- 60သႂၢင်းသႂ်ႇ ၵႃႈၼႂ်း ပိုင်ႈ ပႃႇႁဵဝ်ႈ ဢၼ် မၼ်း ၶုတ်း မူင်ႇ ဝႆႉ ၵႃႈတီႈ ၼႃႈ ၽႃ ပုၼ်ႈတႃႇ တူဝ်ၸဝ်ႈၵဝ်ႇ ၼၼ်ႉ ဢေႃႈ။- 61မၼ်း ၵိင်ႈ မၢၵ်ႇႁိၼ် လူင် လုၵ်ႈ ၼိုင်ႈ ဢိုတ်း ႁပ်း ႁူး ပိုင်ႈ ၼၼ်ႉ ဝႆႉ လီ လီ ငၢမ်း ငၢမ်း ယဝ်ႉ ၸင်ႇ ဢွၵ်ႇ ၵႂႃႇ သေ ဢေႃႈ။ 62မိူဝ်ႈ ဢၼ် ႁွတ်ႈထိုင် ဝၼ်း မိူဝ်ႈၽုၵ်ႈ ဢၼ် ပဵၼ် ဝၼ်းၽိတ်ႈ ၼၼ်ႉ ၸိုင်၊ယဵၸ်ႈပရေႃးႁဵၵ်ႈလူင် ၶဝ် တင်း ၵူၼ်း ၵိူင်း ၽႃႇရိသႄး၊တင်းလၢႆ ဢွၼ်ၵၼ် ၶဝ်ႈ ၸူး ၶုၼ် ပိလတ်ႉ၊လႄႈ၊- 63လၢတ်ႈ ဝႃႈ၊ "ၸဝ်ႈႁဝ်း။ ႁဝ်းၶႃႈ ၶုၵ်းၸႂ်လႆႈ ၵႂၢမ်း ၵေႃႉ ဢၼ် ၸၢင်ႈ ပႅတ်ႉ ၸၢင်ႈ လႅၼ် ၼၼ်ႉ ဝႃႈ ဝႆႉ ၸူဝ်ႈ ဢၼ် မၼ်း ဢမ်ႇ ပႆႇ တၢႆ ၼၼ်ႉ လႄႈ ဝႃႈ၊ 'ၵဝ် ၼႆႉ၊ပေႃး တၢႆ လႆႈ သၢမ် ဝၼ်း ယဝ်ႉ ၸိုင်၊တၵ်း လုၵ်ႉ ၶိုၼ်းလိပ်း ဢေႃႈ၊' ဝႃႈ ၼင်ႇ ၼႆ ၼၼ်ႉ ဢေႃႈ။- 64ၵူဝ် တပႄး မၼ်း တင်းလၢႆ မႃး လၵ်ႉ ဢဝ် တူဝ်တၢႆ မၼ်း ၵႂႃႇ ၶိင်ႇ ၵၢင်ၶိုၼ်း လႄႈ သမ်ႉ လၢတ်ႈ တီႈ ပိူၼ်ႈ လႄႈ ဝႃႈ၊ 'မၼ်း လုၵ်ႉ ၶိုၼ်းလိပ်း ယဝ်ႉ၊' ဝႃႈ ၼင်ႇ ၼႆ ၼၼ်ႉ ဢေႃႈ။ ၵွပ်ႈ ၸိူဝ်ႉ ၼႆ လႄႈ ၶႅၼ်းတေႃႈ ပူင်ဢမိင်ႉ ႁႂ်ႈ ၵူၼ်းသိုၵ်း တင်းလၢႆ၊ပႂ်ႉ ပိုင်ႈ ပႃႇႁဵဝ်ႈ ဝႆႉ လီ လီ ငၢမ်း ငၢမ်း တေႃႇထိုင် သၢမ် ဝၼ်း သေၵမ်း တီႈၶႃႈ။ တၢင်း ဢၼ် ပႅတ်ႉလႅၼ် ၵမ်းလိုၼ်း ၼၼ်ႉ တၵ်း ယဵင်ႈၶႅၼ်း ႁၢႆႉ ၼႃႇ သေ ဢၼ် ပႅတ်ႉလႅၼ် ၵမ်း ဢွၼ်တၢင်း ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 65ၶုၼ် ၵေႃႈ ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "သူ မီး ၵူၼ်းသိုၵ်း ပႂ်ႉ ယၢမ်း မူႇ ၼိုင်ႈ ယူႇ ယဝ်ႉ။ ၵူၼ်းသိုၵ်း ၸိူဝ်း ၼၼ်ႉ တၵ်း ပေႃးၵုမ်ႇ ယူႇ လႄႈ ၵႃႈ ၼင်ႇ ဢၼ် သူ တၢတ်ႈၼိူင်ႇ လႆႈ ၼၼ်ႉ၊ ႁႂ်ႈ ၶဝ် ၵႂႃႇ ပႂ်ႉ လီ လီ ငၢမ်း ငၢမ်း တႃႉ၊" ဝႃႈ ၼင်ႇ ၼႆ ဢေႃႈ။ 66ႁဵတ်း ၼၼ် လႄႈ ၶဝ် ႁွင်ႉ ဢဝ် ၵူၼ်းသိုၵ်း မူႇ ၼိုင်ႈ ၵႂႃႇ လႄႈ တွၵ်ႇ တၼ်းသိၵ်ႈ တီႈ မၢၵ်ႇႁိၼ် ၼၼ်ႉ သေယဝ်ႉ၊ႁႂ်ႈ ပႂ်ႉ ပိုင်ႈ ပႃႇႁဵဝ်ႈ မၼ်းၸဝ်ႈ ဝႆႉ လီ လီ ငၢမ်း ငၢမ်း သေ ဢေႃႈ။
Copyright
Learn More


c: text/html

text:
1ႁဝ်း ႁု လွင်ႈ ဢၼ် ပေႃး တူဝ် ၶၼ်ႇထႃႇ ႁဝ်း၊ဢၼ် ပဵၼ် သုမ်ႉ ဢၼ် ႁဝ်း သွၼ်ႈ ယူႇ ၼႂ်း လိၼ်မိူင်း ၸူဝ်ႈ ၶၢဝ်း ၼိုင်ႈ ၼႆႉ လု ၸိုင်၊ႁဝ်း မီး ႁိူၼ်း ၼိၵ်ႈၸႃႉ ထႃႇဝရႃႉ ဢၼ် ဢမ်ႇ ဢဝ် တင်း မိုဝ်း ၵူၼ်း ႁဵတ်း လႄႈ ပဵၼ် ႁိူၼ်း ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ဝႆႉ၊ပုၼ်ႈ ႁဝ်း ၵႃႈၼိူဝ် မိူင်းၵၢင်ႁၢဝ် ပုၼ်ႉ ၼၼ်ႉ ယူႇ ဢေႃႈ။- 2ၼႂ်း မိူဝ်ႈ ဢၼ် ႁဝ်း ယင်း မီး ယူႇ ၼႂ်း သုမ်ႉ လိၼ်မိူင်း ၼႆႉ ႁဝ်း ၶႂ်ႈ ၼုင်ႈ ႁေႃႇ တူဝ် မႂ်ႇ ႁဝ်း ဢၼ် ဝႃႈ၊ႁိူၼ်း မိူင်းၵၢင်ႁၢဝ် ႁဝ်း ၼႃႇ ၼၼ်ႉ လႄႈ ၶၢင်းၶီ ၶၢင်းၽၢၼ် ယူႇ ဢေႃႈ။- 3ပေႃး ႁဝ်း လႆႈ ၼုင်ႈ ႁေႃႇ တူဝ် မႂ်ႇ ႁဝ်း ၸိုင်၊ႁဝ်း တၵ်း လႆႈ ယူႇ တူဝ်ပူၺ် ဢမ်ႇၸႂ်ႈ။- 4ႁဝ်း လႆႈ ယူႇ ၼႂ်း သုမ်ႉ လိၼ်မိူင်း ၼႆႉ လႄႈ တုၵ်ႉၶႃႉ ႁႅင်း ၼႃႇ လူင်လၢင် ၸင်ႇ ၶၢင်းၶီ ၶၢင်းၽၢၼ် ယူႇ ၼႆႉ။ ဢမ်ႇၸႂ်ႈ ဝႃႈ၊ႁဝ်း ၶႂ်ႈ ထွတ်ႇ ပႅတ်ႈ တူဝ် ၶၢပ်ႈ ၵဝ်ႇ ႁဝ်း ဢေႃႈ။ ႁဝ်း ၶၢင်း ၵွပ်ႈပိူဝ်ႈ ႁဝ်း ၶႂ်ႈ ၼုင်ႈ ႁေႃႇ တူဝ် ၶၼ်ႇထႃႇ ဢၼ် မႂ်ႇ၊ၼင်ႇ ႁိုဝ် တူဝ် ၶၼ်ႇထႃႇ ႁဝ်း ဢၼ် ၸၢင်ႈ လု ၸၢင်ႈ တၢႆ ၼႆႉ၊ႁႂ်ႈလႆႈ ၶၢမ်ႇ တၢင်း ဢၼ် ဢသၢၵ်ႈ ထႃႇဝရႃႉ ဢိုၼ် ၵိၼ် ပႅတ်ႈ ၼၼ်ႉ ဢေႃႈ။- 5ၽြႃးပဵၼ်ၸဝ်ႈ၊ပဵၼ် ၸဝ်ႈ ဢၼ် မႄးႁဵတ်း ပၼ် ႁႂ်ႈ ႁဝ်း လႆႈ ၶၢႆႉပုတ်ႈ ၸိူဝ်ႉ ၼင်ႇ ၼႆ လႄႈ မၼ်းၸဝ်ႈ ဢဝ် ဝိၺိၺ်ႇ ၸဝ်ႈ ပၼ် ဝႆႉ တီႈ ႁဝ်း၊ႁႂ်ႈလႆႈ ပဵၼ် ၸရၢၼ်ႇ ဢၼ် ဝႆႉ တီႈ ႁဝ်း ပုၼ်ႈ ဝၼ်း မိူဝ်းၼႃႈ ၼၼ်ႉ ဢေႃႈ။ 6ပိူဝ်ႈ ၼႆ လႄႈ ႁဝ်း မီး ၸႂ် ဢၼ် ယုမ်ႇယမ် တမ်းၸႂ် ယူႇ တႃႇသေႇ ဝႃႈ၊မိူဝ်ႈ ဢၼ် ႁဝ်း ယင်း တိုၵ်ႉ မီး ယူႇ ၼႂ်း ၶၢပ်ႈ တူဝ် ၶၼ်ႇထႃႇ ၼႆႉ ၸိုင်၊ႁဝ်း ယၢၼ် ၵၼ် တင်း ၸဝ်ႈၽြႃး ယူႇ ဢေႃႈ။- 7ႁဝ်း ၵမ်ၵျၢင်ႉ ယူႇ ၸွမ်း မဵဝ်း ဢၼ် တႃ ႁၼ် လႆႈ ၼၼ်ႉ ဢမ်ႇၸႂ်ႈ။ ႁဝ်း ၵမ်ၵျၢင်ႉ ယူႇ ၸွမ်း တၢင်းယုမ်ႇမၢတ်ႈ လႄႈ၊- 8ႁဝ်း မီး တၢင်း ဢၼ် မၼ်ႈ ၸႂ် ၼႂ်း တၢင်း ဢၼ် ၶႂ်ႈ ၽၢတ်ႇ ဢွၵ်ႇ သေ တူဝ် ၶၼ်ႇထႃႇ ႁဝ်း ၼႆႉ သေယဝ်ႉ၊ၵႂႃႇ ယူႇ လူၺ်ႈ ၵၼ် တင်း ၸဝ်ႈၽြႃး ဢေႃႈ။- 9ပဵၼ် ႁိုဝ် သေဢမ်ႇဝႃႈ၊ႁဝ်း တေ ယူႇ ၼႂ်း ႁိူၼ်း ဢၼ် ပဵၼ် တူဝ် ၶၼ်ႇထႃႇ ၼႆႉ သေဢမ်ႇဝႃႈ၊ဢမ်ႇ ယူႇ သေဢမ်ႇဝႃႈ၊ႁဝ်း တေ လႆႈ ၶတ်းၸႂ် ႁဵတ်း ႁႂ်ႈ ထုၵ်ႇၸႂ် မၼ်းၸဝ်ႈ ဢေႃႈ။- 10လွင်ႈ မၼ်း ၸမ်ႉ၊ႁဝ်း ၵႃႈမီး တင်းသဵင်ႈတင်းလူင် တၵ်း လႆႈ ႁွတ်ႈ ၽႅဝ် ၽၢႆႇၼႃႈ ပလၢင်ႇ တီႈ ဢၼ် ၸဝ်ႈ ၶရိၸ်ႈ၊ၸီႇယၢင်ႇ တြႃး၊ၼင်ႇ ႁိုဝ် ႁဝ်း ၵူႈ ၵေႃႉ တၵ်း လႆႈ ၶၢမ်ႇ ဢဝ် မၢင်ႇၵလႃႇ တၢင်းလီ၊ဢမ်ႇၼၼ် ၶၢမ်ႇ ဢဝ် တၢမ်ႇ ဢပျတ်ႈ ၸွမ်း လူၺ်ႈ တၢင်း ဢၼ် ႁဝ်း လႆႈ ႁဵတ်း လီ ႁဵတ်း ႁၢႆႉ မိူဝ်ႈ ဢၼ် ႁဝ်း ယင်း မီး ယူႇ ၼႂ်း ႁိူၼ်း တူဝ် ၶၼ်ႇထႃႇ ႁဝ်း ၼၼ်ႉ ဢေႃႈ။ 11ပိူဝ်ႈ ၼႆ လႄႈ ႁဝ်း ႁု လွင်ႈ ဢၼ် တၵ်း လႆႈ ၵူဝ်ႁႄ ၽြႃးပဵၼ်ၸဝ်ႈ လႄႈ ႁဝ်း တိုၵ်းယူင်း ၸူဝ်း ဢဝ် ၵူၼ်း တင်းလၢႆ ဢေႃႈ။ ၸဝ်ႈၽြႃး ၼၼ်ႉ၊ႁုႁၼ် တူဝ် ၸႂ် ႁဝ်း ၸႅင်ႈ လီ လႄႈ ၵဝ် ယုမ်ႇ ဝႃႈ သူ ၵေႃႈ၊လႆႈ ဢဝ် ၸႂ် ဢၼ် ႁု တူဝ်ၸဝ်ႈၵဝ်ႇ ၼၼ်ႉ၊ႁုႁၼ် တူဝ် ၸႂ် ႁဝ်း ဢေႃႈ။- 12ႁဝ်း သမ်ႉ ယွင်ႈယေႃး တူဝ်ၸဝ်ႈၵဝ်ႇ ၽၢႆႇၼႃႈ သူ ထႅင်ႈ ဢမ်ႇၸႂ်ႈ။ ႁဝ်း လၢတ်ႈၼႄ လွင်ႈတၢင်း မၼ်း တီႈ သူ၊ႁႂ်ႈ သူ လႆႈ ဢုပ်ႇ ဝၢဝ်း ၵွပ်ႈပိူဝ်ႈ ႁဝ်း၊ၼင်ႇ ႁိုဝ် သူ တၵ်း တေ မေႃ တွပ်ႇ ၶိုၼ်း ၵႂၢမ်း ၶဝ် ၸိူဝ်း ဢၼ် ဢုပ်ႇ ဝၢဝ်း လူၺ်ႈ လွင်ႈ မဵဝ်း ဢၼ် ဢဝ် တႃ တူၺ်း ႁၼ် လႆႈ လႄႈ ဢမ်ႇ လႆႈ ဢုပ်ႇ ဝၢဝ်း မဵဝ်း ဢၼ် ယူႇ ၼႂ်း ၸႂ် ၼၼ်ႉ ဢေႃႈ။- 13ၸွင်ႇ ႁဝ်း ပဵၼ် ၵူၼ်းယွင်ႇ ႁိုဝ်း။ ပေႃး ႁဝ်း ယွင်ႇ ၵေႃႈ၊ႁဝ်း ယွင်ႇ ပုၼ်ႈ ဢၵျူဝ်း ၸဝ်ႈၽြႃး ၵူၺ်း ဢေႃႈ။ သင် ဝႃႈ၊ႁဝ်း ဢမ်ႇ ယွင်ႇ ၵေႃႈ၊ႁဝ်း ပဵၼ် ၵူၼ်း ၸႂ်လီ ပုၼ်ႈ ဢၵျူဝ်း သူ ဢေႃႈ။- 14တၢင်းႁၵ်ႉ မႅတ်ႈတႃႇ ၸဝ်ႈ ၶရိၸ်ႈ၊ဢုပ်ႉပိူင်ႇ တၢင်ႇ တဵင် ၼိူဝ် ႁဝ်း၊ၵွပ်ႈပိူဝ်ႈ ႁဝ်း ႁု မၢတ်ႈ လွင်ႈ ဢၼ် မၼ်းၸဝ်ႈ ဢၼ် ပဵၼ် ၵူၼ်း ၵေႃႉလဵဝ် လႆႈ ၶၢမ်ႇတၢႆ တၢင် ၵူၼ်း တင်းသဵင်ႈတင်းလူင် ဢေႃႈ။ ၵွပ်ႈၼႆ လႄႈ ၵူၼ်း တင်းသဵင်ႈတင်းလူင် တၢႆ ယဝ်ႉ ဢေႃႈ။- 15မၼ်းၸဝ်ႈ ၶၢမ်ႇတၢႆ တၢင် ၵူၼ်း တင်းသဵင်ႈတင်းလူင်၊ၼင်ႇ ႁိုဝ် ၶဝ် ၸိူဝ်း ဢၼ် ဢသၢၵ်ႈလိပ်း ယူႇ တင်းလၢႆ တၵ်း တေ ဢမ်ႇ ၵမ်ၵျၢင်ႉ ၸွမ်း ဢလူဝ်ႇ တူဝ်ၸဝ်ႈၵဝ်ႇ လႄႈ တၵ်း တေ ၵမ်ၵျၢင်ႉ ၸွမ်း ဢလူဝ်ႇ ၸဝ်ႈ ဢၼ် ၶၢမ်ႇတၢႆ တၢင် ပုၼ်ႈ ၶဝ် ၼၼ်ႉ သေယဝ်ႉ၊လုၵ်ႉ ၶိုၼ်းလိပ်း မႃး ၼၼ်ႉ ဢေႃႈ။ 16ပိူဝ်ႈ ၼႆ လႄႈ ဢဝ် ၼႆႉ ၵႂႃႇ ၼႃႈ၊ၽူႈလႂ် သေဢမ်ႇဝႃႈ၊ႁဝ်း တေ ဢမ်ႇ ႁုၸၵ်း မၼ်း ၸွမ်းၼင်ႇ ၸႃႇတိ ၼိူဝ်ႉၼင် ၵူၺ်း။ ပိၵ်ႉသမ်ႉ၊ႁဝ်း ယၢမ်ႈ ႁုၸၵ်း ၸဝ်ႈ ၶရိၸ်ႈ၊ၸွမ်းၼင်ႇ ၸႃႇတိ ၼိူဝ်ႉၼင် သေၵေႃႈ၊တေႃႈလဵဝ် ၼႆႉ ၵႂႃႇ မိူဝ်းၼႃႈ ႁဝ်း တၵ်း ဢမ်ႇ ႁုၸၵ်း ၸိူဝ်ႉ ၼင်ႇ ၼၼ် ယဝ်ႉ ဢေႃႈ။- 17ၵွပ်ႈ လွင်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊မိူဝ်ႈ ဢၼ် ၵူၼ်း သေၵေႃႉၵေႃႉ၊မီး ၼႂ်း ၸဝ်ႈ ၶရိၸ်ႈ၊ၸိုင်၊မၼ်း ပဵၼ် ၵေႃႉ ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ဢၼ် မႂ်ႇ ယဝ်ႉ လႄႈ ဢၼ် ၵဝ်ႇ ၵဝ်ႇ တင်းလၢႆ ၵေႃႈ လႆႈ လပ်ႉ ႁၢႆ ၵႂႃႇ သေ ပဵၼ် ဢၼ် မႂ်ႇ မႃး ၵူၺ်းၵူၺ်း ဢေႃႈ။- 18လွင်ႈတၢင်း ဢၼ် ပဵၼ် မႃး ၸိူဝ်ႉ ၼင်ႇ ၼႆ ၸိုင်၊ပဵၼ် ၵွပ်ႈပိူဝ်ႈ ၽြႃးပဵၼ်ၸဝ်ႈ ဢဝ် တင်း ၸဝ်ႈ ၶရိၸ်ႈ၊လႄႈ ႁဵတ်း ႁႂ်ႈ ႁဝ်း ၶိုၼ်း လီ ၵၼ် တင်း မၼ်းၸဝ်ႈ ၵူၺ်းဢမ်ႇၵႃး၊သမ်ႉ ယင်း ပၼ် ၼႃႈၵၢၼ် ႁဝ်း ႁႂ်ႈ ၸွႆႈ ႁဵတ်း ႁႂ်ႈ ပိူၼ်ႈ တၢင်ႇၵေႃႉ ၸိူဝ်း ၼၼ်ႉ လႆႈ ၶိုၼ်း လီ ၵၼ် တင်း မၼ်းၸဝ်ႈ ၼၼ်ႉ ဢေႃႈ။- 19ၶၢဝ်ႇ တြႃး ႁဝ်း ၸမ်ႉ၊ၽြႃးပဵၼ်ၸဝ်ႈ ဢဝ် တင်း ၸဝ်ႈ ၶရိၸ်ႈ၊လႄႈ ႁဵတ်း ႁႂ်ႈ ၵူၼ်း ၵႃႈမီး ၶိုၼ်း လီ ၵၼ် တင်း မၼ်းၸဝ်ႈ ၼၼ်ႉ ဢေႃႈ။ ၽြႃးပဵၼ်ၸဝ်ႈ ယင်း ဢမ်ႇ မၢတ်ႈ ဢမ်ႇ မၢႆ ဢပျတ်ႈ ၶဝ် တင်းလၢႆ လႄႈ ဢဝ် တြႃး ဢၼ် ၶိုၼ်း လီ ၵၼ် ၼၼ်ႉ ဢၢပ်ႈပၼ် ႁဝ်း ႁႂ်ႈ ႁဝ်း ၵႂႃႇ ႁေႃးလၢတ်ႈ ဢေႃႈ။ 20ပိူဝ်ႈ ၼႆ လႄႈ၊ႁဝ်း ၼႆႉ ႁေႃးလၢတ်ႈ တၢင်တူဝ် ၸဝ်ႈ ၶရိၸ်ႈ၊ယူႇ မိူၼ် ၸိူဝ်ႉ ၼင်ႇ တူဝ် ၽြႃးပဵၼ်ၸဝ်ႈ ၸႂ်ႉ ႁႂ်ႈ ႁဝ်း တိုၵ်းယူင်း သူ ၼၼ်ႉ ဢေႃႈ။ ႁဝ်း ၸင်ႇ ၸူဝ်း ဢဝ် သူ ၼႂ်း ၼႃႇမႃႉ ၸိုဝ်ႈသဵင် ၸဝ်ႈ ၶရိၸ်ႈ ယူႇ ႁႂ်ႈလႆႈ ၶိုၼ်း လီ ၵၼ် တင်း မၼ်းၸဝ်ႈ ဢေႃႈ။- 21ၸဝ်ႈ ၶရိၸ်ႈ၊ၵၢင်းလွတ်ႈ တင်း ဢပျတ်ႈ ဢေႃႈ။ ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ ႁႂ်ႈ ၸဝ်ႈ ဢၼ် ၵၢင်းလွတ်ႈ ဢပျတ်ႈ ၼၼ်ႉ၊မီး ဢပျတ်ႈ တႅၼ်း ႁဝ်း ၼင်ႇ ႁိုဝ် ႁဝ်း တၵ်း လႆႈ ပဵၼ် တၢင်း ဢၼ် သိုဝ်ႈတေႃႇ ၽြႃးပဵၼ်ၸဝ်ႈ၊ၵႃႈၼႂ်း ၸဝ်ႈ ၶရိၸ်ႈ၊ၼၼ်ႉ ဢေႃႈ။
Copyright
Learn More

robotstxt: allowed

filter: keep


text:
1ၶတ်းၸႂ် ႁႂ်ႈ မီး ၸႂ် မႅတ်ႈတႃႇ တႃႉ။ မီး ၸႂ် ဢၼ် ၶႂ်ႈလႆႈ သု ၵျေးၸူး ဢၼ် ဝိၺိၺ်ႇ ၸဝ်ႈ ပၼ် ၸိူဝ်း ၼၼ်ႉ ၼႃႇ လူင်လၢင် တႃႉ။ လိူဝ် သေ ၼၼ်ႉ ယဵင်ႈၶႅၼ်း မီး ၸႂ် ဢၼ် ၶႂ်ႈလႆႈ သု ၵျေးၸူး ဢၼ် မေႃ ႁေႃးလၢတ်ႈ ၵႂၢမ်း ၸဝ်ႈၽြႃး တႃႉ။- 2ၵေႃႉ ဢၼ် ၸၢင်ႈ လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇ ဢၼ် ပိူင်ႈ တၢင်ႇ မဵဝ်း ၼၼ်ႉ မၼ်း ဢမ်ႇ လၢတ်ႈ တေႃႇ ၵူၼ်း၊လၢတ်ႈ တေႃႇ ၽြႃးပဵၼ်ၸဝ်ႈ ၵူၺ်း၊ၵွပ်ႈပိူဝ်ႈ ၽူႈလႂ် ဢမ်ႇ ႁု ထွမ်ႇ ၵႂၢမ်း မၼ်း ၼၼ်ႉ ဢေႃႈ။ မၼ်း ဢဝ် တၼ်းၶူဝ်း ဝိၺိၺ်ႇ ၸဝ်ႈ လႄႈ လၢတ်ႈ လွင်ႈ ဢၼ် လိုၵ်ႉ ဢၼ် လမ်ႇ ၵူၺ်း ဢေႃႈ။- 3ၵူၺ်းၵႃႈ၊ၵေႃႉ ဢၼ် ႁေႃးလၢတ်ႈ ၵႂၢမ်း ၸဝ်ႈၽြႃး ၼၼ်ႉ ၸမ်ႉ၊လၢတ်ႈ တေႃႇ ၵူၼ်း တင်းလၢႆ လႄႈ ပဵၼ် တၢင်း ဢၼ် ၸွႆႈထႅမ် ပၼ် ဢဵၼ် ပၼ်ႁႅင်း လႄႈ ႁႂ်ႈ ၸႂ်ဝိၺိၺ်ႇ ၶဝ် လႆႈ သၢၵ်ႈသႃႇ ဢေႃႈ။- 4ၵေႃႉ ဢၼ် လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ တၢင်ႇ မဵဝ်း ၼၼ်ႉ ၸၢင်ႈ ပွင် ဢၵျူဝ်း တူဝ်ၸဝ်ႈၵဝ်ႇ ၵူၺ်း လႄႈ ၵေႃႉ ဢၼ် ႁေႃးလၢတ်ႈ ၵႂၢမ်း ၸဝ်ႈၽြႃး ၸမ်ႉ၊ၸၢင်ႈ ပွင် ဢၵျူဝ်း ၸိူဝ်းၸဝ်ႈ တင်း မူႇ တင်း ၸုမ်း ဢေႃႈ။ 5ၵဝ် ၶႂ်ႈႁႂ်ႈ သူ လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ တၢင်ႇ မဵဝ်း ၼၼ်ႉ ယူႇ ဢေႃႈ။ ၵူၺ်းၵႃႈ၊လိူဝ်တွၼ်း ၼႃႇ သေ ၼၼ်ႉ ၵဝ် ၶႂ်ႈႁႂ်ႈ သူ လႆႈ ၶၢမ်ႇ ဢဝ် သု ၵျေးၸူး ၸဝ်ႈ ဢၼ် ၸၢင်ႈ ႁေႃးလၢတ်ႈ ၵႂၢမ်း ၸဝ်ႈၽြႃး ဢေႃႈ။ လွင်ႈ မၼ်း ၸမ်ႉ၊ၵေႃႉ ဢၼ် ႁေႃးလၢတ်ႈ ၵႂၢမ်း ၸဝ်ႈၽြႃး ၼၼ်ႉ ယဵင်ႈၶႅၼ်း ယႂ်ႇ မျၢတ်ႈ သေၵေႃႉ ဢၼ် လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ တၢင်ႇ မဵဝ်း ၼၼ်ႉ ဢေႃႈ။ ၼွၵ်ႈ သေ ဝႃႈ၊ပေႃး မီး သေၵေႃႉၵေႃႉ ၸၢင်ႈ ၽုၺ်ႇၼႄ ဢထိၵ်ႈပႄႇ ၵႂၢမ်း ၼၼ်ႉ ၸင်ႇ၊တေ ပဵၼ် ဢၵျူဝ်း ပုၼ်ႈ ၸိူဝ်းၸဝ်ႈ ဢေႃႈ။- 6ပိူဝ်ႈ ၼႆ လႄႈ ပီႈၼွင်ႉ ၶဝ်႟။ မိူဝ်ႈ ဢၼ် ၵဝ် မႃး လႄႇ ထိုင် သူ ၼၼ်ႉ ၸိုင်၊ပေႃး ၵဝ် လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ တၢင်ႇ မဵဝ်း တီႈ သူ ၵူၺ်း ၸိုင်၊ၸွင်ႇ တေ ပွင် ဢၵျူဝ်း လႆႈ ႁိုဝ်း။ မိူဝ်ႈလႂ် ၵဝ် ႁေႃးလၢတ်ႈ တၢင်း ဢၼ် ၸဝ်ႈၽြႃး ၶႂ်ႈႁႂ်ႈ ၵဝ် ၽုၺ်ႇဢွၵ်ႇ မွၵ်ႇလၢတ်ႈ ၼႄ သူ ၼၼ်ႉ လႄႈ သင်၊ပၼ် ပိင်ႇၺႃႇ တီႈ သူ သေ ၸိူဝ်ႉ သေ ပိူင် လႄႈ သင်၊ႁေႃးလၢတ်ႈ ပၼ် ၵႂၢမ်း ၸဝ်ႈၽြႃး လႄႈ သင်၊ဢမ်ႇၼၼ် ၵေႃႈ၊သင်ႇ သွၼ် သုင်းမႃႉ သူ လႄႈ သင်၊ၸင်ႇ တေ မီး ဢၵျူဝ်း ဢမ်ႇၸႂ်ႈ ႁိုဝ်း။ 7ၶိူင်ႈ တူႇရိယႃႇ ဢၼ် ဢမ်ႇ မီး ဢသၢၵ်ႈ ဢၼ် ပဵၼ် ပီႇ သေဢမ်ႇဝႃႈ၊တိင်ႇ သေဢမ်ႇဝႃႈ ၼၼ်ႉ၊တေႃႈယင်း မီး သဵင် ယူႇ ဢမ်ႇၸႂ်ႈ ႁိုဝ်း။ ၵူၺ်းၵႃႈ၊ပေႃး ယင်း ဢမ်ႇ လဵတ်း သဵင် ၶိုၼ်ႈ သဵင် လူင်း မၼ်း မၢၼ်ႇ မၢၼ်ႇ ၸိုင်၊ၽူႈလႂ် တေ ၶႂ်ႈ ထွမ်ႇငိၼ်း သဵင် မၼ်း။- 8ပိူင်လဵဝ် ၵၼ် သဵင် ၼႄးၶရႃႇ ၵေႃႈ ပေႃး ယင်း ဢမ်ႇ ပဝ်ႇ ဢမ်ႇ တိုင်ႈ ႁႂ်ႈ သဵင် မၼ်း ဢွၵ်ႇ မႃး ထၢင်ႇထၢင်ႇသႃးသႃး ၸိုင်၊ၽူႈလႂ် တၵ်း ႁု လွင်ႈ ဢၼ် တၵ်း လႆႈ ႁႅၼ်း ၶိူင်ႈ တိုၵ်းသိုၵ်း။- 9မိူၼ် ၸိူဝ်ႉ ၼင်ႇ ၼၼ် ပေႃး ၵႂၢမ်း ဢၼ် မႂ်း လၢတ်ႈ ၼၼ်ႉ ပဵၼ် ၵႂၢမ်း ပႅၵ်ႇပိူင်ႈ တၢင်ႇ မဵဝ်း လႄႈ ဢမ်ႇ ၸိုၼ်ႈ ဢမ်ႇ လႅင်း တီႈ ႁူ ပိူၼ်ႈ ၸိုင်၊ၽူႈလႂ် တေ ႁု ထွမ်ႇ။ ၶေႃႈၵႂၢမ်း မႂ်း ၸိူဝ်း ၼၼ်ႉ မိူၼ် လၢတ်ႈ တေႃႇ ၵၼ် တင်း လူမ်း ၵူၺ်း ဢေႃႈ။- 10ၼႂ်း လေႃးၵႃႉ ၼႆႉ မီး ၵႂၢမ်း ၵူၼ်း ဢၼ် ပႅၵ်ႇပိူင်ႈ ၵၼ် ၼမ် တႄႉတႄႉ ဢေႃႈ။ ၶေႃႈၵႂၢမ်း ၸိူဝ်း ၼၼ်ႉ မီး ဢၼၢၵ်ႈ ဢထိၵ်ႈပႄႇ ဝႆႉ၊ၵူႈၶေႃႈၵူႈၵမ်း ဢေႃႈ။- 11ၵူၺ်းၵႃႈ၊ပေႃး ၵဝ် သမ်ႉ ဢမ်ႇ ႁု ထွမ်ႇ ၵႂၢမ်း ၵူၼ်း ၵေႃႉ ဢၼ် လၢတ်ႈ တေႃႇ ၵဝ် ၼၼ်ႉ ၸိုင်၊ၵဝ် တင်း ပဵၼ် ၵူၼ်း တၢင်ႇၸိူဝ်ႉၶိူဝ်း တီႈ မၼ်း လႄႈ၊မၼ်း ၵေႃႈ တေ ပဵၼ် ၵူၼ်း တၢင်ႇၸိူဝ်ႉၶိူဝ်း တီႈ ၵဝ် ဢေႃႈ။- 12ၸွမ်းၼင်ႇ ဢၼ် သူ မီး ဢလူဝ်ႇ ၶႂ်ႈလႆႈ သု ၵျေးၸူး ဝိၺိၺ်ႇ ၸဝ်ႈ ၼႃႇ လူင်လၢင် ၼၼ်ႉ ဢွၼ်ၵၼ် ၶတ်းၸႂ် ပွင် ႁဵတ်းၵၢၼ် ဢၼ် ႁႂ်ႈ ၸိူဝ်းၸဝ်ႈ ၶိုၼ်ႈယႂ်ႇ ၼၼ်ႉ တႃႉ။ 13ပိူဝ်ႈ ၼႆ လႄႈ ၵေႃႉ ဢၼ် ၸၢင်ႈ လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ တၢင်ႇ မဵဝ်း ၼၼ်ႉ၊ႁႂ်ႈ မၼ်း သူးတွင်း ယွၼ်း ဢဝ် သု ၵျေးၸူး ၸဝ်ႈ ဢၼ် ၸၢင်ႈ ၽုၺ်ႇၼႄ ဢၼၢၵ်ႈ ဢထိၵ်ႈပႄႇ ၵႂၢမ်း ၸိူဝ်း ၼၼ်ႉ တႃႉ။- 14ပေႃး ၵဝ် သူးတွင်း လူၺ်ႈ ၵႂၢမ်း ပႅၵ်ႇပိူင်ႈ ၸိူဝ်ႉ ၼင်ႇ ၼၼ် လႄႈ၊ၸႂ်ဝိၺိၺ်ႇ ၵဝ် သူးတွင်း သေၵေႃႈ ၺၢၼ်ႇ ၵဝ် ဢမ်ႇ ႁု ပွင်ႇ ၵႂၢမ်း ၼၼ်ႉ လႄႈ ဢမ်ႇ ၸၢင်ႈ သူးတွင်း ၸွမ်း ဢေႃႈ။- 15ပိူဝ်ႈ ၼႆ လႄႈ ၵဝ် တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ်။ ၵဝ် တၵ်း ဢဝ် ၸႂ်ဝိၺိၺ်ႇ ၵဝ်၊ဢိၵ်ႇတင်း ၺၢၼ်ႇ ၵဝ် သူးတွင်း ဢေႃႈ။ ၵဝ် တၵ်း ဢဝ် ၸႂ်ဝိၺိၺ်ႇ ၵဝ်၊ဢိၵ်ႇတင်း ၺၢၼ်ႇ ၵဝ် ႁဵတ်း ၵႂၢမ်း ဢေႃႈ။- 16ပေႃး သူ ဢဝ် တင်း ၸႂ်ဝိၺိၺ်ႇ ၵူၺ်း သူးတွင်း ယွင်ႈယေႃး တၢင်ႇၵျေးၸူး ၸဝ်ႈၽြႃး ၸိုင်၊ၵူၼ်း ယူဝ်း ယူဝ်း ဢၼ် ၶဝ်ႈပႃး ၵႃႈၼႂ်း ၸိူဝ်းၸဝ်ႈ ၼၼ်ႉ ပိူဝ်ႈ ဢၼ် မၼ်း ဢမ်ႇ ႁု ထွမ်ႇ ၵႂၢမ်း သူ ၼၼ်ႉ လႄႈ မၼ်း တၵ်း ဝႃႈ၊ "ဢႃမိၼ်ႈ" ၸွမ်း တၢင်း ဢၼ် သူ၊သူးတွင်း ယွင်ႈယေႃး တၢင်ႇၵျေးၸူး ၸဝ်ႈၽြႃး ၼၼ်ႉ လႆႈ ၸိူဝ်ႉႁိုဝ်။- 17ပိၵ်ႉသမ်ႉ တၢင်း ဢၼ် သူ၊သူးတွင်း ယွင်ႈယေႃး တၢင်ႇၵျေးၸူး ၸဝ်ႈၽြႃး ၼၼ်ႉ၊လီ ၵႃႈႁိုဝ် သေၵေႃႈ ပုၼ်ႈ ၵေႃႉ ဢၼ် ဢမ်ႇ ႁု ထွမ်ႇ ၼၼ်ႉ ဢမ်ႇ မီး ဢၵျူဝ်း လႃးလႃး ဢေႃႈ။ 18ၵဝ် တၢင်ႇၵျေးၸူး ၽြႃးပဵၼ်ၸဝ်ႈ ၵွပ်ႈပိူဝ်ႈ ၵဝ် လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ ၼၼ်ႉ ၼမ် သေ သူ ၵူႈ ၵေႃႉ လၢတ်ႈ ၼၼ်ႉ ဢေႃႈ။- 19ၵူၺ်းၵႃႈ၊ၼႂ်း မိူဝ်ႈ ဢၼ် ၸိူဝ်းၸဝ်ႈ ၸုတုမ် ႁဵတ်းဝၢတ်ႈ ၵူဝ်းၵႂၢႆႇ ၼၼ်ႉ၊ၼင်ႇ ႁိုဝ် တၵ်း လႆႈ သင်ႇ သွၼ် သုင်းမႃႉ ၶဝ် ၸိုင်၊ပေႃး ၵဝ် ႁေႃးလၢတ်ႈ ၵႂၢမ်း ႁႃႈ ၶေႃႈ ဢၼ် ၵူၼ်း ၵူႈ ၵေႃႉ ႁု ထွမ်ႇ ၼၼ်ႉ၊ယဵင်ႈၶႅၼ်း လီ သေ ႁေႃးလၢတ်ႈ ၶေႃႈၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ မိုၼ်ႇ ၶေႃႈ ဢေႃႈ။ 20ပီႈၼွင်ႉ ၶဝ်႟။ ယႃႇပေ ႁႂ်ႈ ပဵၼ် မိူၼ် ၸိူဝ်ႉ ၼင်ႇ လုၵ်ႈဢွၼ်ႇ ၼႂ်း တၢင်းၶႆႈၸႂ် သူ။ ၼႂ်း လွင်ႈတၢင်း ဢၼ် ႁၢႆႉမိူၵ်ႈ ၼၼ်ႉ ႁႂ်ႈ ပဵၼ် ဢၼ် ဢမ်ႇ ႁု သင် မိူၼ် လုၵ်ႈဢွၼ်ႇ တႃႉ။ ၼႂ်း တၢင်း ဢၼ် ၶႆႈၸႂ် ၸမ်ႉ၊ႁႂ်ႈ ပဵၼ် ၵူၼ်း ဢၼ် ဢသၢၵ်ႈ ယႂ်ႇ ၼၼ်ႉ တႃႉ။- 21ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၸဝ်ႈၽြႃး လၢတ်ႈ ဝႃႈ၊ၵဝ် တၵ်း ဢဝ် ၵူၼ်း လၢတ်ႈ ၵႂၢမ်း ပႅၵ်ႇပိူင်ႈ တၢင်ႇ မဵဝ်း ၼၼ်ႉ၊ လၢတ်ႈ တေႃႇ ၵူၼ်း ၵဝ် တင်းလၢႆ ဢေႃႈ။ ၵဝ် ယင်း တၵ်း ၸႂ်ႉ သူပ်း ၵူၼ်း တၢင်ႇၸိူဝ်ႉ တၢင်ႇ မဵဝ်း လၢတ်ႈ တေႃႇ ၶဝ် ဢေႃႈ။ ၵူၺ်းၵႃႈ၊ၵူၼ်း ၵဝ် ၸိူဝ်း ၼၼ်ႉ ယင်း တေ ဢမ်ႇ ထွမ်ႇ ဢမ်ႇ ဢဝ် ၵႂၢမ်း ၵဝ်၊" ဝႃႈ ၼင်ႇ ၼႆ ဝႆႉ ဢေႃႈ။- 22ပိူဝ်ႈ ၼႆ လႄႈ သု ၵျေးၸူး ၸဝ်ႈ ဢၼ် မေႃ လၢတ်ႈ ၵႂၢမ်း ပႅၵ်ႇပိူင်ႈ ၼၼ်ႉ ပဵၼ် တၢင်း ဢၼ် ၼႄပျႃး တၼ်းၶူဝ်း ဝိၺိၺ်ႇ ၸဝ်ႈ၊ပုၼ်ႈတႃႇ ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ လႄႈ ဢမ်ႇၸႂ်ႈ ပုၼ်ႈတႃႇ ၶဝ် ၸိူဝ်း ဢၼ် ယုမ်ႇမၢတ်ႈ ဢေႃႈ။ သု ၵျေးၸူး ၸဝ်ႈ ဢၼ် ၸၢင်ႈ ႁေႃးလၢတ်ႈ ၵႂၢမ်း ၸဝ်ႈၽြႃး ၸမ်ႉ၊ပဵၼ် တၢင်း ဢၼ် ၼႄပျႃး တၼ်းၶူဝ်း ဝိၺိၺ်ႇ ၸဝ်ႈ ပုၼ်ႈတႃႇ ၶဝ် ၸိူဝ်း ဢၼ် ယုမ်ႇမၢတ်ႈ လႄႈ ဢမ်ႇၸႂ်ႈ ပုၼ်ႈတႃႇ ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၼၼ်ႉ ဢေႃႈ။ 23ပေႃး ဝႃႈ ၸိူဝ်းၸဝ်ႈ တင်း ၸုမ်း ၸုတုမ် ၵၼ် လႄႈ ဢွၼ်ၵၼ် လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ တၢင်ႇ မဵဝ်း ၵူၺ်း ယူႇ လႄႈ ပေႃး မီး ၵူၼ်း ဢၼ် ဢမ်ႇ ပႆႇ ႁု ၼမ်၊ဢိၵ်ႇတင်း ၵူၼ်း ဢၼ် ဢမ်ႇ ယုမ်ႇမၢတ်ႈ သေၵေႃႉၵေႃႉ မႃး ၶဝ်ႈပႃး ထွမ်ႇငိၼ်း ၸိုင်၊ၸွင်ႇ မၼ်း ဢမ်ႇ ထၢင်ႇ ဝႃႈ၊သူ ပဵၼ် ၵူၼ်းယွင်ႇ ႁိုဝ်း။- 24ၵူၺ်းၵႃႈ၊ပေႃး သူ ဢွၼ်ၵၼ် ႁေႃးလၢတ်ႈ ၵႂၢမ်း ၸဝ်ႈၽြႃး လႄႈ ပေႃး မီး ၵူၼ်း ဢၼ် ဢမ်ႇ ပႆႇ ႁု ၼမ်၊ဢိၵ်ႇတင်း ၵူၼ်း ဢၼ် ဢမ်ႇ ယုမ်ႇမၢတ်ႈ သေၵေႃႉၵေႃႉ၊မႃး ၶဝ်ႈပႃး ထွမ်ႇငိၼ်း ၸိုင်၊မၼ်း တၵ်း ႁု လွင်ႈ ဢပျတ်ႈ မၼ်း ၵူၺ်းဢမ်ႇၵႃး၊ၵႃႈ ဢၼ် မၼ်း လႆႈ ငိၼ်း ၵူႈၶေႃႈၵူႈၵမ်း ၼၼ်ႉ ႁဵတ်း ႁႂ်ႈ မၼ်း တၢင်ႇ ဢပျတ်ႈ ႁူဝ်ၸႂ် မၼ်း လႄႈ၊- 25မၼ်း တၵ်း ၽုၺ်ႇဢွၵ်ႇ တၢင်းၽိတ်း ဢၼ် မၼ်း သိူင်ႇ လပ်ႉ ဝႆႉ၊ၵႃႈၼႂ်း ႁူဝ်ၸႂ် မၼ်း သေ၊မၼ်း တၵ်း ၶုပ်ႉမူပ်ႇ ၵူဝ်းၵႂၢႆႇ ၽြႃးပဵၼ်ၸဝ်ႈ လႄႈ ၶၢမ်ႇသၢၵ်ႈသေႇ လႄႈ ဝႃႈ၊ "ၽြႃးပဵၼ်ၸဝ်ႈ မီး ယူႇ လူၺ်ႈ ၵၼ် တင်း သူ ၸႂ်ႈ တႄႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 26ပီႈၼွင်ႉ ၶဝ်႟။ ဢၼ် ၵဝ် ၶႂ်ႈဝႃႈ ၸမ်ႉ၊ၼႂ်း မိူဝ်ႈ ဢၼ် သူ ၸုတုမ် ၵၼ် သေလႄႈ ၵူဝ်းၵႂၢႆႇ ၸဝ်ႈၽြႃး ၼၼ်ႉ၊ၵေႃႉ ၼိုင်ႈ ႁဵတ်း ၵႂၢမ်း တွၼ်ႈ ၼိုင်ႈ၊ၵေႃႉ ၼိုင်ႈ သင်ႇ သွၼ် သုင်းမႃႉ တွၼ်ႈ ၼိုင်ႈ၊ၵေႃႉ ၼိုင်ႈ ႁေႃးလၢတ်ႈ ၵႂၢမ်း ဢၼ် ၸဝ်ႈၽြႃး ႁႂ်ႈ ၽုၺ်ႇဢွၵ်ႇ မွၵ်ႇလၢတ်ႈ ၼၼ်ႉ တွၼ်ႈ ၼိုင်ႈ၊ၵေႃႉ ၼိုင်ႈ လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ တၢင်ႇ မဵဝ်း ၼၼ်ႉ တွၼ်ႈ ၼိုင်ႈ လႄႈ တၢင်ႇၵေႃႉ သမ်ႉ ၽုၺ်ႇၼႄ ဢထိၵ်ႈပႄႇ ၵႂၢမ်း ပႅၵ်ႇပိူင်ႈ ၼၼ်ႉ၊ႁႂ်ႈ ၵူၼ်း ႁု ထွမ်ႇ တွၼ်ႈ ၼိုင်ႈ တႃႉ။ ၽူႈလႂ် ႁဵတ်းသင် ၵေႃႈ ႁႂ်ႈ ပဵၼ် တၢင်း ဢၼ် ၸွႆႈၵမ်ႉ ၸွႆႈ ထွၵ်ႈ ၸႂ်ဝိၺိၺ်ႇ ၸိူဝ်းၸဝ်ႈ တင်းသဵင်ႈတင်းလူင် တႃႉ။- 27ပေႃး မီး ၶဝ် ၸိူဝ်း ဢၼ် ၶႂ်ႈ ႁေႃး ၶႂ်ႈ လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ ၸိုင်၊ၼမ် သေပိူၼ်ႈ ႁႂ်ႈ မီး သွင် ၵေႃႉ သၢမ် ၵေႃႉ ၵူၺ်း တႃႉ။ ႁႂ်ႈ ၵေႃႉ ၼိုင်ႈ လၢတ်ႈ ယဝ်ႉ ၸင်ႇ၊ႁႂ်ႈ တၢင်ႇၵေႃႉ သိုပ်ႇ လၢတ်ႈ သေယဝ်ႉ၊သမ်ႉ ႁႂ်ႈ မီး ၵေႃႉ ၼိုင်ႈ ၽုၺ်ႇၼႄ ဢထိၵ်ႈပႄႇ ၵႂၢမ်း ၼၼ်ႉ တႃႉ။- 28ပေႃး ၵႃႈတီႈ ၼၼ်ႈ ယင်း ဢမ်ႇ မီး ၵေႃႉ ဢၼ် ၽုၺ်ႇၼႄ ဢထိၵ်ႈပႄႇ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ လႆႈ ၼၼ်ႉ ၸိုင်၊ယႃႇပေ ႁႂ်ႈ ၽူႈလႂ် လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ ၼၼ်ႉ သေၵမ်း။ ႁႂ်ႈ ၶဝ် ယူႇတဵတ်ႇတဵတ်ႇ ၼႂ်း ၸိူဝ်းၸဝ်ႈ သေ၊လၢတ်ႈ ၼႂ်း ၸႂ် ၶဝ်၊ဢိၵ်ႇတင်း တီႈ ၽြႃးပဵၼ်ၸဝ်ႈ ၵူၺ်း တႃႉ။- 29ပေႃး မီး ၵူၼ်း သွင် သၢမ် ၵေႃႉ ႁေႃးလၢတ်ႈ ၵႂၢမ်း ၸဝ်ႈၽြႃး ၸိုင်၊ႁႂ်ႈ ၵူၼ်း တၢင်ႇၵေႃႉ ၸႅတ်ႈ တူၺ်း ၶေႃႈၵႂၢမ်း ၶဝ် ၼၼ်ႉ တႃႉ။- 30မိူဝ်ႈ ၵူၼ်း သေၵေႃႉၵေႃႉ ဢၼ် ၼင်ႈ ယူႇ ၵႃႈၼႂ်း ပၢင်ၵုမ် ၼၼ်ႉ လႄႈ လႆႈ ႁပ်ႉ ဢဝ် ၶၢဝ်ႇ တြႃး ၸဝ်ႈၽြႃး ၸိုင်၊ႁႂ်ႈ ၵေႃႉ ဢၼ် ႁေႃးလၢတ်ႈ ယူႇ ၼၼ်ႉ ၵိုတ်း သေတႃႉ။- 31သူ ၵူႈ ၵေႃႉ မီး ဢၶႂၢင်ႉ ဢၼ် ႁေႃးလၢတ်ႈ ၵႂၢမ်း ၸဝ်ႈၽြႃး ယူႇ ဢေႃႈ။ ၵူၺ်းၵႃႈ၊ၵေႃႉ ၼိုင်ႈ ႁေႃးလၢတ်ႈ ယဝ်ႉ ၸင်ႇ၊ႁႂ်ႈ တၢင်ႇၵေႃႉ သိုပ်ႇ ႁေႃးလၢတ်ႈ ၵႂႃႇ၊ၼင်ႇ ႁိုဝ် သူ ၵူႈ ၵေႃႉ တၵ်း လႆႈ သွၼ် ဢဝ် လႄႈ ႁႂ်ႈ ၵူႈ ၵေႃႉ လႆႈ ဢဵၼ်ႁႅင်း တႃႉ။- 32ၵေႃႉ ဢၼ် မီး သု ၵျေးၸူး ၸဝ်ႈ ဢၼ် ႁေႃးလၢတ်ႈ ၵႂၢမ်း ၸဝ်ႈၽြႃး ၼၼ်ႉ တၵ်း လူဝ်ႇ မေႃ ၶျုၵ်ႈ ထိင်း ၸႂ်ဝိၺိၺ်ႇ တူဝ်ၸဝ်ႈၵဝ်ႇ ဢေႃႈ။- 33လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ဢမ်ႇ ၶႂ်ႈႁႂ်ႈ ႁဝ်း လႆႈ ယုင်ႈယၢင်ႈ သုၵ်ႉသၢၵ်ႉ လႄႈ မၼ်းၸဝ်ႈ ၶႂ်ႈႁႂ်ႈ ႁဝ်း ၼိမ်ၸႂ် ၶျၢမ်းသႃႇ ဢေႃႈ။ ၼႂ်း မူႇ ၸုမ်း ၸိူဝ်းၸဝ်ႈ ၵူၼ်း ၸဝ်ႈၽြႃး တင်းလၢႆ ၵူႈတီႈၵူႈလႅၼ် ၼၼ်ႉ၊- 34မႄႈယိင်း တင်းလၢႆ တၵ်း လႆႈ ယူႇတဵတ်ႇတဵတ်ႇ မိူဝ်ႈ ဢၼ် သူ ၸုတုမ် ၵူဝ်းၵႂၢႆႇ ၸဝ်ႈၽြႃး ၼၼ်ႉ ဢေႃႈ။ ၸိူဝ်ႉ ၼင်ႇ ဢၼ် ပိင်းၺၢပ်ႈတြႃး ၵူၼ်း မဵဝ်း ၵျူး၊ၶဝ် မီး ဝႆႉ ၼၼ်ႉ ၶဝ် ဢမ်ႇ မီး ဢၶႂၢင်ႉ လၢတ်ႈ ၵႂၢမ်း လႄႈ ၶဝ် တၵ်း လႆႈ ယူႇ တႂ်ႈ ဢႃႇၼႃႇ ၽူဝ် ၶဝ် ဢေႃႈ။- 35ပေႃး ၶဝ် ၶႂ်ႈ ႁု လွင်ႈတၢင်း သေ ၸိူဝ်ႉ သေ ပိူင် ၸိုင်၊ႁႂ်ႈ ၶဝ် ထၢမ် ၽူဝ် ၶဝ် ၵႃႈတီႈ ႁိူၼ်း ၶဝ် ပုၼ်ႉ တႃႉ။ တၢင်း ဢၼ် မႄႈယိင်း လၢတ်ႈ ၵႂၢမ်း ၼႂ်း မိူဝ်ႈ ဢၼ် ၸိူဝ်းၸဝ်ႈ ၸုတုမ် ၵၼ် ၵူဝ်းၵႂၢႆႇ ၸဝ်ႈၽြႃး ၼၼ်ႉ ပဵၼ် လွင်ႈတၢင်း ဢၼ် လီ ဢူၵ်း လီဢၢႆ ဢေႃႈ။ 36ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ လုၵ်ႉ သေ ၵႃႈတီႈ သူ ႁေႃး ဢွၵ်ႇ မႃး တႄႉ ႁိုဝ်း။ ဢမ်ႇၼၼ် လႄႈ တြႃး ၸဝ်ႈၽြႃး ႁွတ်ႈထိုင် ၵႃႈတီႈ သူ ၵူၺ်း ႁိုဝ်း။- 37ပေႃး သေၵေႃႉသေၵူၼ်း ထၢင်ႇ ဝႃႈ၊မၼ်း ပဵၼ် ပရေႃးၽႅတ်ႈ လႄႈ သင်၊ထၢင်ႇ ဝႃႈ မၼ်း လႆႈ သု ၵျေးၸူး ဝိၺိၺ်ႇ ၸဝ်ႈ လႄႈ သင်၊မၼ်း တၵ်း လႆႈ ႁု မၢတ်ႈ ၵႂၢမ်း ၵဝ် ဢၼ် တႅမ်ႈ ၵႂႃႇ ၸိူဝ်း ၼႆႉ ပဵၼ် ပိင်းၺၢပ်ႈ ၸဝ်ႈၽြႃး ဢေႃႈ။- 38ပေႃး မၼ်း ဢမ်ႇ ဝႆႉ ဢယေး ၵႂၢမ်း ၵဝ် ၸိုင်၊ယႃႇပေ ဝႆႉ ဢယေး မၼ်း တႃႉ။ 39ပိူဝ်ႈ ၼႆ လႄႈ ပီႈၼွင်ႉ ၶဝ်႟။ ၶတ်းၸႂ် ၶႂ်ႈ ႁေႃးလၢတ်ႈ ၵႂၢမ်း ၸဝ်ႈၽြႃး တႃႉ။ ၼႂ်းဝႃႈၼၼ် သေၵေႃႈ၊ယႃႇပေ ႁႄႉၶႅၼ် ၶဝ် ၸိူဝ်း ဢၼ် လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ ၼၼ်ႉ တႃႉ။- 40သူ ႁဵတ်းသင် သေဢမ်ႇဝႃႈ၊ႁဵတ်း ႁႂ်ႈ ထုၵ်ႇ ႁႂ်ႈ ဢၢပ်ႈ ၸွမ်း လွင်ႈ ၸွမ်း တၢင်း မၼ်း တႃႉ။
Copyright
Learn More


text:
1လိုၼ်း ၼၼ်ႉ၊ၸဝ်ႈ ယေႇသု၊လႄႇ လဵပ်ႈ ၵႃႈၼႂ်း မိူင်း ၵႃႇလိလႄး၊လႄႈ ယူႇ ဢေႃႈ။ မၼ်းၸဝ်ႈ ဢမ်ႇ ၶႂ်ႈ လႄႇ လဵပ်ႈ ၵႃႈၼႂ်း မိူင်း ယုတႃႉ၊ၵွပ်ႈပိူဝ်ႈ ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၵျၢမ်ႇ ႁႃ ဢဝ် မၼ်းၸဝ်ႈ တၢႆ ၼၼ်ႉ ဢေႃႈ။- 2မိူဝ်ႈ ၼၼ်ႉ၊ၶိင်ႇ ပွႆး ၵူၼ်း မဵဝ်း ၵျူး၊ၶဝ် ဢၼ် ဝႃႈ၊ပွႆး သုမ်ႉထဵင် ၼၼ်ႉ၊ၸမ် မႃး ယဝ်ႉ လႄႈ၊- 3ၼွင်ႉၸၢႆး ၸဝ်ႈ ၸိူဝ်း ၼၼ်ႉ လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ႁႂ်ႈ တပႄး ပီႈ ႁဝ်း တင်းလၢႆ ႁၼ် လွင်ႈတၢင်း ဢၼ် မႂ်း ႁဵတ်း ယူႇ ၸိူဝ်း ၼၼ်ႉ ၸိုင်၊ဢွၵ်ႇ သေ ၵႃႈတီႈ ၼႆႈ လႄႈ ၵႂႃႇ ၵႃႈတီႈ မိူင်း ယုတႃႉ၊ပုၼ်ႉ တႃႉ။- 4ပေႃး သေၵေႃႉသေၵူၼ်း ၶႂ်ႈႁႂ်ႈ ၸိုဝ်ႈသဵင် ဢွၵ်ႇ ၸိုင်၊မၼ်း ဢမ်ႇ ၸၢင်ႈ လၵ်ႉ လွမ် ႁဵတ်း ၵူၺ်း။ ပေႃး မႂ်း ႁဵတ်း လွင်ႈတၢင်း ၸိူဝ်း ၼႆႉ ၸိုင်၊ၼႄပျႃး တူဝ်ၸဝ်ႈၵဝ်ႇ ထၢင်ႇထၢင်ႇသႃးသႃး ၵႃႈၼႂ်း လေႃးၵႃႉ ၼႆႉ တႃႉ၊" ဝႃႈ ၼင်ႇ ၼႆ ဢေႃႈ။- 5ပိူဝ်ႈ ဢၼ် ၼွင်ႉၸၢႆး ၸဝ်ႈ ၸိူဝ်း ၼၼ်ႉ ဢမ်ႇ ယုမ်ႇမၢတ်ႈ မၼ်းၸဝ်ႈ လႄႈ ၶဝ် ၸင်ႇ ဝႃႈ ၼင်ႇ ၼႆ ဢေႃႈ။ 6ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၶိင်ႇ ၵဝ် ဢၼ် သၢင်ႇထုၵ်ႇ ၼၼ်ႉ ဢမ်ႇ ပႆႇ ႁွတ်ႈ ၽႅဝ်။ ၶိင်ႇ သူ ၸမ်ႉ၊သၢင်ႇထုၵ်ႇ ယူႇ တႃႇသေႇ ဢေႃႈ။- 7ၵူၼ်းလေႃးၵီႇ တင်းလၢႆ ဢမ်ႇ ၸင်း သူ၊ၸင်း ၵဝ် ၵူၺ်း၊ၵွပ်ႈပိူဝ်ႈ ၵဝ် ၶၢမ်ႇသၢၵ်ႈသေႇ လွင်ႈ ဢၼ် တၢင်းၵမ် တၢင်းၵျၢင်ႉ ၶဝ် ႁၢႆႉမိူၵ်ႈ ၼၼ်ႉ ဢေႃႈ။- 8သူ ဢွၼ်ၵၼ် ၵႂႃႇ ၶဝ်ႈ ပွႆး ၼၼ်ႉ တႃႉ။ ပိူဝ်ႈ ဢၼ် ၶိင်ႇ ၵဝ် ဢမ်ႇ ပႆႇ ပျေႉၸုမ်ႇ ၼၼ်ႉ ၵဝ် တၵ်း တေ ဢမ်ႇ ၶဝ်ႈ ပွႆး ၼၼ်ႉ ယဝ်ႉ၊-" 9ဝႃႈ ၼင်ႇ ၼႆ သေလႄႈ၊ယူႇ ၵႃႈၼႂ်း မိူင်း ၵႃႇလိလႄး၊ယူႇ ဢေႃႈ။ 10လိုၼ်းသေ ၼွင်ႉၸၢႆး ၸဝ်ႈ ၸိူဝ်း ၼၼ်ႉ ၵႂႃႇ ၶဝ်ႈ ပွႆး ယဝ်ႉ ၼၼ်ႉ၊ၸဝ်ႈ ယေႇသု၊ၵေႃႈ ၵႂႃႇ ဢေႃႈ။ ၵူၺ်းၵႃႈ၊ယင်း ဢမ်ႇ ၵႂႃႇ ထၢင်ႇထၢင်ႇသႃးသႃး လႄႈ လွမ် ၵႂႃႇ တဵတ်ႇတဵတ်ႇ ၵူၺ်း ဢေႃႈ။- 11ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် သွၵ်ႈႁႃ မၼ်းၸဝ်ႈ ၵႃႈၼႂ်း ပွႆး လႄႈ ဝႃႈ၊ "မၼ်း မီး ၵႃႈ လႂ်၊" ဝႃႈ ၼင်ႇ ၼႆ ထၢမ်ႁႃ ဢေႃႈ။ 12မူႇၵူၼ်း ၸိူဝ်း ၼၼ်ႉ၊သွပ်ႉသႅပ်ႉ ၵၼ် လူၺ်ႈ လွင်ႈ မၼ်းၸဝ်ႈ ယူႇ ဢေႃႈ။ ၵမ်ႈၽွင်ႈ ဝႃႈ၊ "မၼ်း ပဵၼ် ၵူၼ်းလီ ဢေႃႈ၊" ဝႃႈၼႆ၊မၢင် ၵေႃႉ သမ်ႉ ဝႃႈ၊ "ဢမ်ႇၸႂ်ႈ ၵူၺ်း။ မၼ်း ပဵၼ် ၵေႃႉ ဢၼ် ဢွၼ် ႁႂ်ႈ ပိူၼ်ႈ ၽိတ်း တၢင်း ဢေႃႈ၊" ဝႃႈ ၼင်ႇ ၼႆ ဢေႃႈ။- 13ၵူၺ်းၵႃႈ၊ၵွပ်ႈပိူဝ်ႈ ၶဝ် ၵူဝ် ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် လႄႈ ၶဝ် ဢမ်ႇ ႁတ်း လၢတ်ႈ ထၢင်ႇထၢင်ႇသႃးသႃး ဢေႃႈ။ 14မိူဝ်ႈ ဢၼ် ၶၢဝ်း ပွႆး ၸမ် တူၵ်း ၶိုင်ႈ ၼၼ်ႉ၊ၸဝ်ႈ ယေႇသု၊ၶိုၼ်ႈ ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ သေလႄႈ သင်ႇ သွၼ် သုင်းမႃႉ ပၼ် ဢေႃႈ။- 15ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ဢၢမ်း လႄႈ ဝႃႈ၊ "မၼ်း ၼႆႉ၊ယင်း ဢမ်ႇ ယၢမ်ႈ လႆႈ သွၼ် ဢဝ် လႄႈ ႁဵတ်းသင် သမ်ႉ ပႄႉ ႁု လွင်ႈ တြႃး ထၢၼ်ႇ ၼႆႉ၊" ဝႃႈ ၼင်ႇ ၼႆ ဢေႃႈ။ 16ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "တြႃး ဢၼ် ၵဝ် သွၼ်ပၼ် ၼႆႉ ပဵၼ် တြႃး ၵဝ် ဢမ်ႇၸႂ်ႈ။ ပဵၼ် တြႃး ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 17ပေႃး သေၵေႃႉသေၵူၼ်း ၶႂ်ႈ ၵမ်ၵျၢင်ႉ ၸွမ်း ဢလူဝ်ႇ ၸဝ်ႈ ၸိုင်၊မၼ်း ၸၢင်ႈ ႁုၸႅင်ႈ လွင်ႈ ဢၼ် တြႃး ၼႆႉ၊ပဵၼ် တြႃး ဢၼ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ႁိုဝ်၊ပဵၼ် တြႃး ဢၼ် ၵဝ် ႁေႃးလၢတ်ႈ ၸွမ်းၼင်ႇ ဢလူဝ်ႇ ၵဝ် ႁိုဝ် ၼၼ်ႉ ဢေႃႈ။- 18ၵေႃႉ ဢၼ် ႁေႃးလၢတ်ႈ ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ၼၼ်ႉ၊ၸၢင်ႈ ႁႃ မုၼ်သရေႇ တူဝ်ၸဝ်ႈၵဝ်ႇ ဢေႃႈ။ ၵေႃႉ ဢၼ် ၸၢင်ႈ ႁႃ မုၼ်သရေႇ ၸဝ်ႈ ဢၼ် ပွႆႇၸႂ်ႉ မၼ်း မႃး ၼၼ်ႉ ၸမ်ႉ၊ပဵၼ် ၵေႃႉ ဢၼ် လီ ယုမ်ႇ လႄႈ၊တၢင်းၽိတ်း တၢင်း ပိူင်ႈ ဢမ်ႇ မီး ၵႃႈၼႂ်း မၼ်း။- 19မူဝ်းသေႇ၊ပၼ် ပိင်းၺၢပ်ႈတြႃး တီႈ သူ ဢမ်ႇၸႂ်ႈ ႁိုဝ်း။ ၼႂ်းဝႃႈၼၼ် သေၵေႃႈ၊ၼႂ်း သူ ၼႆႉ ၵေႃႉ ၼိုင်ႈ ၵေႃႈ ဢမ်ႇ ၵမ်ၵျၢင်ႉ ၸွမ်း တြႃး ၼၼ်ႉ။ ႁဵတ်းသင် လႄႈ သူ ၵျၢမ်ႇ ႁႃ ဢဝ် ၵဝ် တၢႆ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 20ၵူၼ်း ၸိူဝ်း ၼၼ်ႉ ၶိုၼ်း လၢတ်ႈ လႄႈ ဝႃႈ၊ "ၽီႁၢႆႉ ၶဝ်ႈ မႂ်း ယဝ်ႉ။ ၽူႈလႂ် ၵျၢမ်ႇ ႁႃ ဢဝ် မႂ်း တၢႆ၊" ဝႃႈ ၼင်ႇ ၼႆ ဢေႃႈ။ 21ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ် ႁဵတ်း ၼႄ ၼိမိၵ်ႈ လၢၵ်ႈၶၼႃႇ ဢၼ် ၼိုင်ႈ ၵူၺ်း လႄႈ သူ တင်းသဵင်ႈတင်းလူင် ဢၢမ်း ဢေႃႈ။- 22မူဝ်းသေႇ၊ပၼ် တြႃး တၢင်း ဢၼ် ပၢတ်ႇပၢႆၼင် တီႈ သူ ဢေႃႈ။ ၵူၺ်းၵႃႈ၊တြႃး ၼႆႉ ပဵၼ် တြႃး ဢၼ် မူဝ်းသေႇ၊ပၼ် ဢမ်ႇၸႂ်ႈ။ ၵူၺ်း ပဵၼ် တြႃး ဢၼ် ပူႇမွၼ်ႇ သူ တႄႇၸႃႉ ႁဵတ်း ဝႆႉ ၼၼ်ႉ၊သူ ယင်း ႁဵတ်း မၢင်ႇၵလႃႇ တၢင်း ဢၼ် ပၢတ်ႇပၢႆၼင် တီႈ ၵူၼ်းၸၢႆး သူ ၼႂ်း ဝၼ်းၵမ်သိၼ် ဢေႃႈ။- 23ပေႃး ၵူၼ်းၸၢႆး ၶၢမ်ႇ ဢဝ် မၢင်ႇၵလႃႇ တၢင်း ဢၼ် ပၢတ်ႇပၢႆၼင် ၼႂ်း ဝၼ်းၵမ်သိၼ် ပုၼ်ႈ လွင်ႈ ၼင်ႇ ႁိုဝ် တၵ်း ဢမ်ႇ ပူၼ်ႉလိူဝ် တြႃး မူဝ်းသေႇ၊ၸိုင်၊ၸွင်ႇ သူ မီး လွင်ႈ ဢၼ် တၵ်း ဢွၵ်ႇ တေႃးသႃႉ ၼိူဝ် ၵဝ် ၵွပ်ႈပိူဝ်ႈ ၵဝ် ႁႂ်ႈ ၵူၼ်း တင်း တူဝ် တင်း ၶိင်း လီ မႃး ၼႂ်း ဝၼ်းၵမ်သိၼ် ၼၼ်ႉ လူးၵွၼ်ႇ ႁိုဝ်း။- 24ယႃႇပေ တႅပ်းတတ်း ၸွမ်းၼင်ႇ တၢင်း ၼွၵ်ႈ ၽိဝ် မၼ်း ၵူၺ်း လႄႈ တႅပ်းတတ်း ၸွမ်းၼင်ႇ တြႃး တႃႉ၊" ဝႃႈ ၼင်ႇ ၼႆ ဢေႃႈ။ 25မိူဝ်ႈ ၼၼ်ႉ ၵူၼ်း ဝဵင်း ယေႇရုသလႅမ်ႇ၊ၵမ်ႈၽွင်ႈ လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ၵေႃႉ ဢၼ် ၶုၼ် ဢႃႇၼႃႇ ၶဝ် သွၵ်ႈႁႃ ႁႂ်ႈလႆႈ ဢဝ်တၢႆ ၼၼ်ႉ ဢမ်ႇၸႂ်ႈ ႁိုဝ်း။- 26တူၺ်း လူး။ မၼ်း ႁေႃးလၢတ်ႈ ထၢင်ႇထၢင်ႇသႃးသႃး လႄႈ၊ၽူႈလႂ် ဢမ်ႇ လၢတ်ႈ ႁႄႉ လၢတ်ႈ ၶႅၼ် ၵႃႈသင်။ ၶုၼ် ဢႃႇၼႃႇ တင်းလၢႆ ႁု မၢတ်ႈ မၼ်း ပဵၼ် ၸဝ်ႈ ၶရိၸ်ႈ၊တႄႉတႄႉ ၼၼ်ႉ ယဝ်ႉ။- 27ၵူၺ်းၵႃႈ၊မိူဝ်ႈ ဢၼ် ၸဝ်ႈ ၶရိၸ်ႈ၊မႃး ၸိုင်၊မၼ်းၸဝ်ႈ လုၵ်ႉ ၵႃႈတီႈလႂ် မႃး ဝႃႈၼႆ၊ၽူႈလႂ် ဢမ်ႇ လႆႈ ႁု။ ၵေႃႉ ၼႆႉ ၸမ်ႉ၊လုၵ်ႉ ၵႃႈတီႈလႂ် မႃး ဝႃႈၼႆ၊ႁဝ်း ႁု ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 28မိူဝ်ႈ ဢၼ် ၸဝ်ႈ ယေႇသု၊ယင်း သင်ႇ သွၼ်ပၼ် ယူႇ ၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ၊မၼ်းၸဝ်ႈ တိုင်ႈ သဵင် လႄႈ လၢတ်ႈ ဝႃႈ၊ "ၸွင်ႇ သူ ႁုၸၵ်း ၵဝ်၊လွင်ႈ ဢၼ် ၵဝ် လုၵ်ႉ ၵႃႈတီႈလႂ် မႃး ၼၼ်ႉ ႁိုဝ်း။ ၵဝ် ပဵၼ် မႃး ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ ၼႂ်းဝႃႈၼၼ် သေၵေႃႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ပဵၼ် ၸဝ်ႈ သဵတ်ႈၸႃႇ လႄႈ သူ ဢမ်ႇ ႁုၸၵ်း။- 29ၵဝ် ၸမ်ႉ၊ႁုၸၵ်း မၼ်းၸဝ်ႈ ၵွပ်ႈပိူဝ်ႈ ၵဝ် လုၵ်ႉ ၵႃႈတီႈ ၸဝ်ႈ ၼၼ်ႉ မႃး ဢေႃႈ။ ၸဝ်ႈ ၼၼ်ႉ ၵေႃႈ ပွႆႇၸႂ်ႉ ၵဝ် မႃး ဢေႃႈ၊" ဝႃႈ ၼင်ႇ ၼႆ ဢေႃႈ။ 30မိူဝ်ႈ ၼၼ်ႉ၊ၶဝ် ၵျၢမ်ႇ ႁႃ တိဢဝ် မၼ်းၸဝ်ႈ ဢေႃႈ။ ၵူၺ်းၵႃႈ၊ၽူႈလႂ် ၵေႃႈ ဢမ်ႇ ႁတ်း ဢဝ် မိုဝ်း တိူဝ်ႉ မၼ်းၸဝ်ႈ ၵွပ်ႈပိူဝ်ႈ ၶိင်ႇၶႃႇ မၼ်း ဢမ်ႇ ပႆႇ ႁွတ်ႈ ပႆႇ ထိုင် ၼၼ်ႉ ဢေႃႈ။- 31ၼႂ်းဝႃႈၼၼ် သေၵေႃႈ၊ၵူၼ်း ၸိူဝ်း ၼၼ်ႉ ၼမ်ၼႃႇ ယုမ်ႇမၢတ်ႈ မၼ်းၸဝ်ႈ လႄႈ လၢတ်ႈ ဝႃႈ၊ "မိူဝ်ႈ ဢၼ် ၸဝ်ႈ ၶရိၸ်ႈ၊မႃး ၼၼ်ႉ ၸိုင်၊ၸွင်ႇ မၼ်းၸဝ်ႈ တၵ်း ႁဵတ်း ၼႄ ၼိမိၵ်ႈ လၢၵ်ႈၶၼႃႇ ၼမ်ၼႃႇ သေ ၵႃႈ ဢၼ် ၵေႃႉ ၼႆႉ ႁဵတ်း ၼႄ ၵႂႃႇ ယဝ်ႉ ၼၼ်ႉ လႆႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 32မိူဝ်ႈ ဢၼ် ၵူၼ်း ၵိူင်း ၽႃႇရိသႄး၊ၶဝ် ငိၼ်း မူႇၵူၼ်း ၸိူဝ်း ၼၼ်ႉ သွပ်ႉသႅပ်ႉ ၵၼ် လူၺ်ႈ လွင်ႈ မၼ်းၸဝ်ႈ ယူႇ ၼၼ်ႉ ၸိုင်၊ၶဝ် ၽွမ်ႉၸႂ် ၵၼ် တင်း ယဵၸ်ႈပရေႃးႁဵၵ်ႈ လူင် တင်းလၢႆ သေလႄႈ ပွႆႇၸႂ်ႉ ၵူၼ်း ပႂ်ႉ ယၢမ်း ၼႂ်း ၵျွင်း ၽြႃး ၶဝ် ၵမ်ႈၽွင်ႈ ၵႂႃႇ ႁႂ်ႈလႆႈ တိဢဝ် မၼ်းၸဝ်ႈ ဢေႃႈ။- 33ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် ၼႆႉ ယူႇ လူၺ်ႈ ၵၼ် တင်း သူ ႁိုင် ၵမ်းဢွၼ်ႇၼိုင်ႈ ၵူၺ်း သေယဝ်ႉ၊တၵ်း လႆႈ ၵႂႃႇ ၵႃႈတီႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 34သူ တၵ်း သွၵ်ႈႁႃ ၵဝ် ဢေႃႈ။ ၵူၺ်းၵႃႈ၊သူ တၵ်း ဢမ်ႇ လႆႈ ထူပ်း လႆႈ ႁၼ် ၵဝ်၊ၵွပ်ႈပိူဝ်ႈ တီႈ ဢၼ် ၵဝ် ၵႂႃႇ ၼၼ်ႉ သူ ဢမ်ႇ ႁွတ်ႈ ဢမ်ႇ ထိုင် လႆႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35မိူဝ်ႈ ၼၼ်ႉ၊ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၼင်ႇ ၵၼ် လၢတ်ႈ တီႈ ၵၼ် လႄႈ ဝႃႈ၊ "ၼင်ႇ ႁိုဝ် ႁဝ်း တၵ်း ဢမ်ႇ ထူပ်း ဢမ်ႇ ႁၼ် မၼ်း လႆႈ ၸိုင်၊မၼ်း ဢၢင်ႈ တၵ်း ၵႂႃႇ ၵႃႈတီႈလႂ်။ မၼ်း ဢၢင်ႈ တၵ်း ၵႂႃႇ ၵႃႈတီႈ ၵူၼ်း ႁဝ်း ၸိူဝ်း ဢၼ် ယူႇ ၽၢတ်ႇၽႄ ၵၼ် ၼႂ်း ၵႄႈ ၵူၼ်း မဵဝ်း ၵရိၵ်ႉ၊ၶဝ် ၼၼ်ႉ သေလႄႈ သင်ႇ သွၼ် သုင်းမႃႉ ပၼ် ၵူၼ်း မဵဝ်း ၵရိၵ်ႉ၊ၶဝ် ယူဝ်း။- 36ၵႂၢမ်း ဢၼ် မၼ်း လၢတ်ႈ ဝႃႈ၊ 'သူ တၵ်း သွၵ်ႈႁႃ ၵဝ် ဢေႃႈ။ ၵူၺ်းၵႃႈ၊သူ တၵ်း ဢမ်ႇ လႆႈ ထူပ်း လႆႈ ႁၼ် ၵဝ်၊' ဢိၵ်ႇတင်း ဢၼ် ဝႃႈ၊ 'တီႈ ဢၼ် ၵဝ် ၵႂႃႇ ၼၼ်ႉ သူ ဢမ်ႇ ႁွတ်ႈ ဢမ်ႇ ထိုင် လႆႈ၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 37ၼႂ်း ဝၼ်း လိုၼ်းလင် သုတ်း ပွႆး ဢၼ် ပဵၼ် ဝၼ်း ထွတ်ႈ ဝၼ်း မျၢတ်ႈ သေပိူၼ်ႈ ၼၼ်ႉ၊ၸဝ်ႈ ယေႇသု၊လုၵ်ႉၸုၵ်း သေယဝ်ႉ၊ဢဝ် တင်း သဵင် ဢၼ် ယႂ်ႇ ၼႃႇ သေလႄႈ လၢတ်ႈ ဝႃႈ၊ "ပေႃး သေၵေႃႉသေၵူၼ်း တွင်ႉမႆႈ ၼမ်ႉ ၸိုင်၊မႃး တီႈ ၵဝ် လႄႈ ၵိၼ် တႃႉ။- 38ၵေႃႉ ဢၼ် ယုမ်ႇမၢတ်ႈ ၵဝ် ၼၼ်ႉ ၸမ်ႉ၊မႅၼ်ႈ ၸွမ်း ၵႃႈ ၼင်ႇ ဢၼ် ၵျၢမ်းလိၵ်ႈ တႅမ်ႈ ဝႆႉ ဝႃႈ၊ 'ၼမ်ႉႁွင်ႈ ဢၼ် ပၼ် ၼမ်ႉ ဢသၢၵ်ႈ တင်းလၢႆ၊တၵ်း ဢွၵ်ႇ ၵႃႈတီႈ ႁူဝ်ၸႂ် မၼ်း မႃး လႄႈ လႆ ၵႂႃႇ ယူႇ ဢေႃႈ၊' ဝႃႈ ၼင်ႇ ၼႆ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။- 39လွင်ႈတၢင်း ၼႆႉ ၸဝ်ႈ ယေႇသု၊လၢတ်ႈ လူၺ်ႈ လွင်ႈ ဝိၺိၺ်ႇ ၸဝ်ႈ ဢၼ် ၶဝ် ၸိူဝ်း ဢၼ် ယုမ်ႇမၢတ်ႈ တင်းလၢႆ၊တၵ်း လႆႈ ႁပ်ႉ ၶၢမ်ႇ ဢဝ် ၼၼ်ႉ ဢေႃႈ။ လွင်ႈ မၼ်း ၸမ်ႉ၊မိူဝ်ႈ ယၢမ်း ၼၼ်ႉ ဝိၺိၺ်ႇ မူတ်းၸၢင်ႇ ၸဝ်ႈ ဢမ်ႇ ပႆႇ လႆႈ ပၼ်၊ပိူဝ်ႈ ဢၼ် မုၼ်ၽုင်း ၸဝ်ႈ ယေႇသု၊ဢမ်ႇ ပႆႇ ပေႃႇ ပႆႇ ဢွၵ်ႇ ၼၼ်ႉ ဢေႃႈ။ 40မိူဝ်ႈ ဢၼ် ၶဝ် ငိၼ်း ၵႂၢမ်း ၸိူဝ်း ဢၼ် မၼ်းၸဝ်ႈ လၢတ်ႈ ၼၼ်ႉ ၸိုင်၊ၵမ်ႈၽွင်ႈ လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ပရေႃးၽႅတ်ႈ ဢၼ် တၵ်း မႃး ၼၼ်ႉ ၸႂ်ႈ တႄႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 41မၢင် ၵေႃႉ ဝႃႈ၊ "ၵေႃႉ ၼႆႉ ပဵၼ် ၸဝ်ႈ ၶရိၸ်ႈ၊ဢေႃႈ၊" ဝႃႈ ၼင်ႇ ၼႆ လႄႈ၊ၵူၼ်း ၵမ်ႈၽွင်ႈ သမ်ႉ ဝႃႈ၊ "ၸွင်ႇ ၸဝ်ႈ ၶရိၸ်ႈ၊တၵ်း ပေႃႇမႃး ၵႃႈၼႂ်း မိူင်း ၵႃႇလိလႄး၊ႁိုဝ်း။- 42ၵျၢမ်းလိၵ်ႈ တႅမ်ႈ ဝႆႉ လွင်ႈ ဢၼ် ၸဝ်ႈ ၶရိၸ်ႈ၊တၵ်း ပေႃႇ ဢွၵ်ႇ မႃး ၵႃႈၼႂ်း ၸိူဝ်ႉၶိူဝ်း ၶုၼ်ႁေႃၶမ်း တႃႇဝိတ်ႈ၊လႄႈ တၵ်း ၵိူတ်ႇလဵင်ႉ မႃး ၵႃႈတီႈ ဝဵင်း ပႅတ်ႉလႁႅမ်ႇ၊တီႈ ဢၼ် ပဵၼ် ၸႃႇတိ ၶုၼ်ႁေႃၶမ်း တႃႇဝိတ်ႈ၊ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။- 43ၼင်ႇ ၼၼ် လႄႈ ၵူၼ်း ၸိူဝ်း ၼၼ်ႉ ဢမ်ႇ ၽွမ်ႉၸႂ် ၵၼ် ၵွပ်ႈပိူဝ်ႈ မၼ်းၸဝ်ႈ ဢေႃႈ။- 44ၵူၼ်း ၵမ်ႈၽွင်ႈ ၶႂ်ႈ တိဢဝ် မၼ်းၸဝ်ႈ ဢေႃႈ။ ၵူၺ်းၵႃႈ၊ၽူႈလႂ် ဢမ်ႇ ႁတ်း ဢဝ် မိုဝ်း တိူဝ်ႉ မၼ်းၸဝ်ႈ လႄႈ ယူႇ ဢေႃႈ။ 45မိူဝ်ႈ ဢၼ် ၵူၼ်း ဢၼ် ပႂ်ႉ ယၢမ်း ၶဝ် ၶိုၼ်း မိူဝ်း ၵႂႃႇ ၸိုင်၊ယဵၸ်ႈပရေႃးႁဵၵ်ႈ ၶဝ် တင်း ၵူၼ်း ၵိူင်း ၽႃႇရိသႄး၊တင်းလၢႆ ထၢမ် လႄႈ ဝႃႈ၊ "ၵွပ်ႈ ၸိူဝ်ႉ ၼင်ႇ ႁိုဝ် လႄႈ သူ ဢမ်ႇ ဢဝ် မၼ်း မႃး၊" ဝႃႈ ၼင်ႇ ၼႆ ဢေႃႈ။ 46ၵူၼ်း ဢၼ် ပႂ်ႉ ယၢမ်း ၸိူဝ်း ၼၼ်ႉ ၵေႃႈ လဝ်ႈလၢတ်ႈ လႄႈ ဝႃႈ၊ "ၽူႈလႂ် သေၵေႃႉသေၵူၼ်း ဢမ်ႇ ပႆႇ တွၼ်ႉ ႁေႃးလၢတ်ႈ မိူၼ် ၸိူဝ်ႉ ၼင်ႇ ဢၼ် ၵေႃႉ ၼၼ်ႉ ႁေႃးလၢတ်ႈ ၼၼ်ႉ သေပွၵ်ႈ ၶႃႈ၊" ဝႃႈ ၼင်ႇ ၼႆ ဢေႃႈ။ 47ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ ၸင်ႇ လၢတ်ႈ လႄႈ ဝႃႈ၊ "သူ ၸိူဝ်း ၼႆႉ ၵေႃႈ လႆႈ ၶၢမ်ႇ တၢင်း ဢၼ် ပႅတ်ႉလႅၼ် ယဝ်ႉ ႁိုဝ်း။- 48ၼႂ်း ၶုၼ် ဢႃႇၼႃႇ တင်းလၢႆ တင်း ၵူၼ်း ၵိူင်း ၽႃႇရိသႄး၊တင်းလၢႆ ၵေႃႉ ဢၼ် ယုမ်ႇမၢတ်ႈ မၼ်း ၼၼ်ႉ မီး သေၵေႃႉသေၵူၼ်း ႁိုဝ်း။- 49မူႇၵူၼ်း ၸိူဝ်း ၼၼ်ႉ ၵွပ်ႈပိူဝ်ႈ ၶဝ် ဢမ်ႇ ႁု တြႃး လႄႈ ၶဝ် လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ၵိၼ်ႇ ဝႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 50ၼိၵေႃးတိၼ်ႇ၊ဢၼ် မိူဝ်ႈ ဢွၼ်တၢင်း လႆႈ မႃး ၵႃႈတီႈ မၼ်းၸဝ်ႈ ၼႂ်း ၶိင်ႇ ၵၢင်ၶိုၼ်း ၼၼ်ႉ ၵေႃႈ၊ၶဝ်ႈပႃး ၼႂ်း ၶဝ် လႄႈ မၼ်း ၸင်ႇ လၢတ်ႈ လႄႈ ဝႃႈ၊- 51"တြႃး ႁဝ်း ၼႆႉ၊ယင်း ဢမ်ႇ ပႆႇ လႆႈ ၸႅတ်ႈ သေး တူၺ်း ၵူၼ်း ဢွၼ်တၢင်း လႄႈ ႁု ဢမု မၼ်း ၼၼ်ႉ ၸွင်ႇ ထုၵ်ႇလီ ၸီႇယၢင်ႇ ႁိုဝ်း၊" ဝႃႈ ၼင်ႇ ၼႆ ဢေႃႈ။ 52ၶဝ် ၵေႃႈ တွပ်ႇ လၢတ်ႈ လႄႈ ဝႃႈ၊ "မႂ်း ၵေႃႈ ပဵၼ် ၵူၼ်းမိူင်း ၵႃႇလိလႄး၊ႁိုဝ်း။ လွင်ႈ ဢၼ် ပရေႃးၽႅတ်ႈ သေ ၸဝ်ႈ သေ ပႃး ဢမ်ႇ ပေႃႇ ဢမ်ႇ ဢွၵ်ႇ မႃး ၵႃႈတီႈ ၵူၼ်း ၵႃႇလိလႄး၊ၼၼ်ႉ ၸိုင်၊ႁႃ တူၺ်း လႄႈ သွၼ် ဢဝ် ၼႂ်း ၵျၢမ်းလိၵ်ႈ လူးၵွၼ်ႇ တႃႉ၊" ဝႃႈ ၼင်ႇ ၼႆ ယဝ်ႉ၊- 53ၶဝ် မိူဝ်း ၵႂႃႇ ၵႃႈတီႈ ႁိူၼ်း ၽႂ် ႁိူၼ်း မၼ်း သေ ဢေႃႈ။
Copyright
Learn More


text:
1ဝၢႆးသေ ၼၼ်ႉ၊မီး ပွႆး ၽႃႇသႃႇ ၵျူး၊ၶဝ် လႄႈ ၸဝ်ႈ ယေႇသု၊ၶိုၼ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။- 2ၼႂ်း ဝဵင်း ယေႇရုသလႅမ်ႇ၊ၵႃႈတီႈ ႁိမ်း ၽၵ်းတူသူဝ်း၊ၼၼ်ႉ၊မီး ၼမ်ႉ ၼွင် ႁူၺ်ႇ ၼိုင်ႈ ဢၼ် မီး ၸရွပ်ႈ ႁႃႈ လင် ဢေႃႈ။ ၼမ်ႉ ၼွင် ၼၼ်ႉ ၵႂၢမ်း ႁေႇပြႄး၊ႁွင်ႉဝႃႈ၊ၼွင် ပႅတ်ႉၸေးတႃႉ၊ဢေႃႈ။- 3ၵႃႈၼိူဝ် ၸရွပ်ႈ ၸိူဝ်း ၼၼ်ႉ၊မီး ၵူၼ်းၶႆႈၵူၼ်းပဵၼ် ၼမ်ၼႃႇ ဢၼ် တႃမွတ်ႇ၊ဢၼ် တိၼ်ပုတ်း၊ဢၼ် တၢႆၽၢၵ်ႇ တင်းလၢႆ၊ [ပႂ်ႉထႃႈ ၽိဝ် ၼမ်ႉ တၵ်း တူင်ႉၼိုင် မႃး ၼၼ်ႉ ယူႇ ဢေႃႈ။- 4လွင်ႈ မၼ်း ၸမ်ႉ၊မိူဝ်ႈ ဢၼ် ထိုင် ၶိင်ႇ မၼ်း ၼၼ်ႉ ၸိုင်၊တမၢၼ်ႇၵၢင်ႁၢဝ် ၸဝ်ႈ ထႃႇဝရႃႉ ၽြႃး လူင်း မႃး ၵႃႈၼႂ်း ၼမ်ႉ ၼွင် လႄႈ ၶူၼ်း ႁႂ်ႈ ၼမ်ႉ တူင်ႉၼိုင် ဢေႃႈ။ ဝၢႆးသေ တမၢၼ်ႇၵၢင်ႁၢဝ် ၶူၼ်း ၼမ်ႉ ႁႂ်ႈ တူင်ႉၼိုင် ၼၼ်ႉ၊ၵူၼ်းပဵၼ် ၵေႃႉ ဢၼ် လႆႈ လူင်း ၵႂႃႇ ၵႃႈၼႂ်း ၼမ်ႉ ၼွင် ဢွၼ်တၢင်း ပိူၼ်ႈ ၼၼ်ႉ ၸိုင်၊မၼ်း မီး တၢင်းၶႆႈတၢင်းပဵၼ် မဵဝ်း လႂ် သေဢမ်ႇဝႃႈ၊ၸိုၼ်ႈ ႁၢႆ ၵႂႃႇ ၵမ်းလဵဝ် ဢေႃႈ။-] 5တီႈ ၼၼ်ႈ၊မီး ၵူၼ်း ၵေႃႉ ၼိုင်ႈ ဢၼ် ၸပ်း တၢင်းပဵၼ် ယူႇ သၢမ် သိပ်း ပၢႆ ပႅတ်ႇ ပီ ယဝ်ႉ ဢေႃႈ။- 6ၸဝ်ႈ ယေႇသု၊ႁၼ် မၼ်း ၼၼ်ႉ ၼွၼ်း ယူႇ လႄႈ ႁု လွင်ႈ ဢၼ် ပဵၼ် ႁိုင် ၼႃႇ ယဝ်ႉ ၸင်ႇ၊မၼ်းၸဝ်ႈ ထၢမ် ဝႃႈ၊ "ၸွင်ႇ မႂ်း ၶႂ်ႈႁႂ်ႈ တၢင်းပဵၼ် မႂ်း ၸိုၼ်ႈ ႁၢႆ ႁိုဝ်း၊" ဝႃႈ ၼင်ႇ ၼႆ ဢေႃႈ။ 7ၵူၼ်းပဵၼ် ၼၼ်ႉ၊ၶိုၼ်း လၢတ်ႈ လႄႈ ဝႃႈ၊ "ၸဝ်ႈႁဝ်း။ ယၢမ်း မိူဝ်ႈ ဢၼ် ၼမ်ႉ တူင်ႉၼိုင် ၼၼ်ႉ၊ၵဝ်ၶႃႈ ဢမ်ႇ မီး ၵေႃႉ ဢၼ် တေ ဢဝ် ၵဝ်ၶႃႈ လူင်း ၵႃႈၼႂ်း ၼမ်ႉ ၼွင် ၼႆႉ ၶႃႈ။ မိူဝ်ႈ ဢၼ် ၵဝ်ၶႃႈ ယင်း တိုၵ်ႉ လူင်း ၵႂႃႇ ယူႇ ၼၼ်ႉ၊ပိူၼ်ႈ သမ်ႉ ပေႃး လူင်း ၵႂႃႇ ဢွၼ် တင်း ၵဝ်ၶႃႈ ယဝ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 8ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "လုၵ်ႉ တႃႉ။ ဢဝ် သၢတ်ႇ တီႈ ၼွၼ်း မႂ်း လႄႈ ပႆ မိူဝ်း ၵႂႃႇ တႃႉ၊" ဝႃႈ ၼင်ႇ ၼႆ ဢေႃႈ။- 9မိူဝ်ႈ ၼၼ်ႉ၊ၵမ်းလဵဝ် တၢင်းပဵၼ် ၵေႃႉ ၼၼ်ႉ ၸိုၼ်ႈ ႁၢႆ လႄႈ မၼ်း လုၵ်ႉ ဢဝ် သၢတ်ႇ တီႈ ၼွၼ်း မၼ်း သေ ပႆ တၢင်း ၵႂႃႇ ဢေႃႈ။ 10ဝၼ်း ၼၼ်ႉ၊ပဵၼ် ဝၼ်းၵမ်သိၼ် လႄႈ၊ၵူၼ်း မဵဝ်း ၵျူး၊ၶဝ် လၢတ်ႈ တီႈ ၵေႃႉ ဢၼ် တၢင်းပဵၼ် လႆႈ ၸိုၼ်ႈ ႁၢႆ ၼၼ်ႉ လႄႈ ဝႃႈ၊ "မိူဝ်ႈ ၼႆႉ ပဵၼ် ဝၼ်း ၵမ်သိၼ် ဢေႃႈ။ တၢင်း ဢၼ် မႂ်း မႅၵ်ႇ ၵဵၼ် သၢတ်ႇ ၵႂႃႇ ၼႆႉ ၽိတ်း သိၼ် ယဝ်ႉ၊" ဝႃႈ ၼင်ႇ ၼႆ ဢေႃႈ။ 11မၼ်း ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵေႃႉ ဢၼ် ႁႂ်ႈ တၢင်းပဵၼ် ၵဝ်ၶႃႈ ၸိုၼ်ႈ ႁၢႆ ၼၼ်ႉ ၸႂ်ႉ ႁႂ်ႈ ၵဝ်ၶႃႈ ဢဝ် သၢတ်ႇ တီႈ ၼွၼ်း ၵဝ်ၶႃႈ လႄႈ ပႆ တၢင်း ၵႂႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12ၶဝ် သမ်ႉ ထၢမ် ဝႃႈ၊ "ၵေႃႉ ဢၼ် ၸႂ်ႉ ႁႂ်ႈ မႂ်း ႁဵတ်း ၸိူဝ်ႉ ၼင်ႇ ၼၼ် ၼၼ်ႉ ပဵၼ် ၽူႈလႂ်၊" ဝႃႈ ၼင်ႇ ၼႆ ဢေႃႈ။ 13ၵူၼ်း ၵေႃႉ ဢၼ် တၢင်းပဵၼ် မၼ်း လႆႈ ၸိုၼ်ႈ ႁၢႆ ယဝ်ႉ ၼၼ်ႉ၊ယင်း ဢမ်ႇ တၼ်း ႁုၸၵ်း ၸဝ်ႈ ယေႇသု၊ပိူဝ်ႈ ဢၼ် တီႈ ၼၼ်ႈ မီး ၵူၼ်း ၼမ်ၼႃႇ ၽႅဝ် လႄႈ မၼ်းၸဝ်ႈ ပေႃး လွမ် ပၢႆႈ ဢွၵ်ႇ သေ ၵႃႈတီႈ ၼၼ်ႈ ၵႂႃႇ ယဝ်ႉ ဢေႃႈ။ 14ဝၢႆး ၼၼ်ႉ ၸဝ်ႈ ယေႇသု၊ႁူပ်ႉ ထူပ်း ၵေႃႉ ၼၼ်ႉ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ လၢတ်ႈ ဝႃႈ၊ "တူၺ်း လူး။ မႂ်း လႆႈ ယူႇလီၵိၼ်ဝၢၼ် ယဝ်ႉ။ ယႃႇပေ ၶိုၼ်း ႁဵတ်း ဢပျတ်ႈ ထႅင်ႈ ယဝ်ႉ။ ပေႃး ဢမ်ႇၼၼ် ၸိုင်၊ၽေး ဢပျတ်ႈ ဢၼ် ယဵင်ႈၶႅၼ်း ၼၵ်း ၼႃႇ တၵ်း ပဵၼ် တီႈ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 15ၵေႃႉ ၼၼ်ႉ ဢွၵ်ႇ ၵႂႃႇ လႄႈ မွၵ်ႇလၢတ်ႈ တီႈ ၵူၼ်း မဵဝ်း ၵျူး၊ၸိူဝ်း ၼၼ်ႉ လွင်ႈ ဢၼ် ၵေႃႉ ဢၼ် ႁႂ်ႈ မၼ်း ယူႇလီၵိၼ်ဝၢၼ် မႃး ၼၼ်ႉ၊ပဵၼ် ၸဝ်ႈ ယေႇသု၊ၼၼ်ႉ ဢေႃႈ။- 16ႁဵတ်း ၼၼ် လႄႈ ၶဝ် ၸိူဝ်း ၼၼ်ႉ ၵျၢမ်ႇ ႁႃ ႁႂ်ႈလႆႈ ၼိၵ်ႈၸၢၵ်ႈ မၼ်းၸဝ်ႈ ၵွပ်ႈပိူဝ်ႈ မၼ်းၸဝ်ႈ ႁဵတ်း လွင်ႈတၢင်း ၼၼ်ႉ ၼႂ်း ဝၼ်းၵမ်သိၼ် ၼၼ်ႉ ဢေႃႈ။- 17ပိူဝ်ႈ ၼႆ လႄႈ ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "ပေႃႈၸဝ်ႈ ၵဝ် ယင်း ႁဵတ်းၵၢၼ် ႁဵတ်း ငၢၼ်း ၶိူဝ်းၶိူဝ်း ယႂ်းယႂ်း ယူႇ လႄႈ၊ၵဝ် ၵေႃႈ တၵ်း လႆႈ ႁဵတ်းၵၢၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 18ၵွပ်ႈပိူဝ်ႈ ဝႃႈ ၼင်ႇ ၼႆ လႄႈ ၵူၼ်း မဵဝ်း ၵျူး၊ၶဝ် ယဵင်ႈၶႅၼ်း ၵျၢမ်ႇ ႁႃ ႁႂ်ႈလႆႈ ဢဝ် မၼ်းၸဝ်ႈ တၢႆ ပိူဝ်ႈ ဢၼ် မၼ်းၸဝ်ႈ ယႃႉ ဝၼ်းၵမ်သိၼ် ၵူၺ်းဢမ်ႇၵႃး၊ယင်း ဝႃႈ ၽြႃးပဵၼ်ၸဝ်ႈ ပဵၼ် ပေႃႈ မၼ်းၸဝ်ႈ သေလႄႈ၊ယင်း ဢဝ် တူဝ် မၼ်းၸဝ်ႈ ပဵင်း တၢၼ်ႇၵၼ် တင်း ၽြႃးပဵၼ်ၸဝ်ႈ ၼၼ်ႉ ဢေႃႈ။ 19ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊လုၵ်ႈၸဝ်ႈ ၸိုင်၊ၸွမ်း ဢလူဝ်ႇ တူဝ်ၸဝ်ႈၵဝ်ႇ လႄႈ ဢမ်ႇ ၸၢင်ႈ ႁဵတ်း သေ ၸိူဝ်ႉ သေ ပိူင် လႆႈ။ ႁဵတ်း ၸွမ်း လွင်ႈတၢင်း ဢၼ် ႁၼ် ပေႃႈၸဝ်ႈ ႁဵတ်း ၼၼ်ႉ ၵူၺ်း ဢေႃႈ။ ၵႃႈ ဢၼ် ပေႃႈၸဝ်ႈ ႁဵတ်း တင်းသဵင်ႈတင်းလူင် ၼၼ်ႉ လုၵ်ႈၸဝ်ႈ ၵေႃႈ ႁဵတ်း ၸွမ်း ၸိူဝ်ႉ ၼင်ႇ ၼၼ် ဢေႃႈ။- 20လွင်ႈ မၼ်း ၸမ်ႉ၊ပေႃႈၸဝ်ႈ ႁၵ်ႉ လုၵ်ႈၸဝ်ႈ လႄႈ ၼႄပျႃး ၵႃႈ ဢၼ် မၼ်းၸဝ်ႈ ႁဵတ်း ယူႇ တင်းသဵင်ႈတင်းလူင် ၼၼ်ႉ တီႈ လုၵ်ႈၸဝ်ႈ ဢေႃႈ။ မၼ်းၸဝ်ႈ ယင်း တၵ်း ၼႄပျႃး ၵၢၼ်ငၢၼ်း ဢၼ် ယဵင်ႈၶႅၼ်း ယႂ်ႇ ၼႃႇ သေ လွင်ႈတၢင်း ၸိူဝ်း ၼႆႉ တီႈ လုၵ်ႈၸဝ်ႈ ႁႂ်ႈ သူ လႆႈ ဢၢမ်း ဢေႃႈ။- 21ၸိူဝ်ႉ ၼင်ႇ ဢၼ် ပေႃႈၸဝ်ႈ ႁႂ်ႈ ၵူၼ်းတၢႆ လုၵ်ႉ ၶိုၼ်း မႃး လႄႈ ပၼ် ဢသၢၵ်ႈလိပ်း တီႈ ၶဝ် ၼၼ်ႉ၊မိူၼ် ၸိူဝ်ႉ ၼင်ႇ ၼၼ် လုၵ်ႈၸဝ်ႈ ၵေႃႈ ပၼ် ဢသၢၵ်ႈလိပ်း တီႈ ၶဝ် ၸိူဝ်း ဢၼ် မၼ်းၸဝ်ႈ မီး ဢလူဝ်ႇ ၼၼ်ႉ ဢေႃႈ။- 22ပိၵ်ႉသမ်ႉ ပေႃႈၸဝ်ႈ ဢမ်ႇ ၸီႇယၢင်ႇ တြႃး တီႈ သေၵေႃႉသေၵူၼ်း သေၵေႃႈ၊မၼ်းၸဝ်ႈ ဢၢပ်ႈပၼ် ဢၶႂၢင်ႉ ဢႃႇၼႃႇ တၢင်း ဢၼ် ၸီႇယၢင်ႇ တြႃး တီႈ လုၵ်ႈၸဝ်ႈ တင်းသဵင်ႈတင်းမူတ်း၊- 23ပုၼ်ႈ လွင်ႈ ၼင်ႇ ႁိုဝ် ၵူၼ်း တင်းသဵင်ႈတင်းလူင် တၵ်း ရူဝ်ႇသေႇ လုၵ်ႈၸဝ်ႈ၊ၸိူဝ်ႉ ၼင်ႇ ဢၼ် ၶဝ် ရူဝ်ႇသေႇ ၵူဝ်ယမ် ပေႃႈၸဝ်ႈ ၼၼ်ႉ ဢေႃႈ။ ၵေႃႉ ဢၼ် ဢမ်ႇ ရူဝ်ႇသေႇ လုၵ်ႈၸဝ်ႈ ၼၼ်ႉ၊ပဵၼ် ၵေႃႉ ဢၼ် ဢမ်ႇ ရူဝ်ႇသေႇ ၵူဝ်ယမ် ပေႃႈၸဝ်ႈ ဢၼ် ပွႆႇၸႂ်ႉ လုၵ်ႈၸဝ်ႈ မႃး ၼၼ်ႉ ဢေႃႈ။ 24"ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် လႆႈ ငိၼ်း ၵႂၢမ်း တြႃး ၵဝ် လႄႈ ယုမ်ႇမၢတ်ႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊လႆႈ ဢသၢၵ်ႈ ထႃႇဝရႃႉ ဢေႃႈ။ မၼ်း တၵ်း ဢမ်ႇ လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ၊ပဵၼ် ၵေႃႉ ဢၼ် လႆႈ ၶၢမ်ႈ ပူၼ်ႉ တၢင်းတၢႆ ၵႂႃႇ ၵႃႈတီႈ တၢင်း ဢၼ် ဢသၢၵ်ႈလိပ်း ပုၼ်ႉ ဢေႃႈ။- 25ၵဝ် သမ်ႉ လၢတ်ႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ထႅင်ႈ ၸမ်ႉ၊ၶိင်ႇၵႃႇလႃႉ မႃး ယူႇ လႄႈ၊တေႃႈလဵဝ် ၼႆႉ ၵေႃႈ ႁွတ်ႈမႃး ဝႆႉ ယဝ်ႉ၊မိူဝ်ႈ ၶဝ် ၸိူဝ်း ဢၼ် တၢႆ ၵႂႃႇ ယဝ်ႉ၊တၵ်း လႆႈ ငိၼ်း သဵင် ၵႂၢမ်း လုၵ်ႈၽြႃးပဵၼ်ၸဝ်ႈ လႄႈ ၶဝ် ၸိူဝ်း ဢၼ် လႆႈ ငိၼ်း ၵေႃႈ တၵ်း လႆႈ ဢသၢၵ်ႈလိပ်း ဢေႃႈ။- 26လွင်ႈ မၼ်း ၸမ်ႉ၊ၸွမ်း ၵႃႈ ၼင်ႇ ဢၼ် ပေႃႈၸဝ်ႈ မီး ဢသၢၵ်ႈ ၼႂ်း တူဝ်ၸဝ်ႈၵဝ်ႇ ၼၼ်ႉ၊မိူၼ် ၸိူဝ်ႉ ၼင်ႇ ၼၼ် မၼ်းၸဝ်ႈ ပၼ် ဢၶႂၢင်ႉ ႁႂ်ႈ လုၵ်ႈၸဝ်ႈ မီး ဢသၢၵ်ႈ ၼႂ်း တူဝ်ၸဝ်ႈၵဝ်ႇ ဢေႃႈ။- 27မၼ်းၸဝ်ႈ သမ်ႉ ပၼ် ဢၶႂၢင်ႉ ဢႃႇၼႃႇ တၢင်း ဢၼ် ၸီႇယၢင်ႇ ဢပျတ်ႈ ၼၼ်ႉ တီႈ လုၵ်ႈၸဝ်ႈ၊ၵွပ်ႈပိူဝ်ႈ လုၵ်ႈၸဝ်ႈ ပဵၼ် လုၵ်ႈၵူၼ်း၊ဢေႃႈ။- 28ယႃႇပေ ဢၢမ်း လွင်ႈတၢင်း ၼႆႉ။ ၶိင်ႇၵႃႇလႃႉ တၵ်း ႁွတ်ႈမႃး မိူဝ်ႈ ဢၼ် ၵူၼ်းတၢႆ တင်းသဵင်ႈတင်းလူင် တၵ်း လႆႈ ငိၼ်း သဵင် ၵႂၢမ်း လုၵ်ႈၸဝ်ႈ လႄႈ၊- 29ဢွၵ်ႇ ၶုမ်ပႃႇႁဵဝ်ႈ ၶဝ် မႃး သေယဝ်ႉ၊ၶဝ် ၸိူဝ်း ဢၼ် ၵမ်ၵျၢင်ႉ လီ လီ ငၢမ်း ငၢမ်း ၼၼ်ႉ၊တၵ်း လုၵ်ႉ ၶိုၼ်း လႄႈ လႆႈ ဢသၢၵ်ႈလိပ်း ဢေႃႈ။ ၶဝ် ၸိူဝ်း ဢၼ် ဢမ်ႇ ၵမ်ၵျၢင်ႉ လီ လီ ငၢမ်း ငၢမ်း ၸမ်ႉ၊တၵ်း လုၵ်ႉ ၶိုၼ်း လႄႈ လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ဢေႃႈ။ 30"ၵဝ် ၼႆႉ၊ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ လႄႈ ဢမ်ႇ ႁဵတ်း သေ ၸိူဝ်ႉ သေ ပိူင် လႆႈ။ ၸွမ်း ၵႃႈ ၼင်ႇ ဢၼ် ၵဝ် ငိၼ်း ၼၼ်ႉ ၵဝ် ၸီႇယၢင်ႇ တြႃး ဢေႃႈ။ တၢင်း ဢၼ် ၵဝ် ၸီႇယၢင်ႇ ၵေႃႈ ပဵၼ် ဢၼ် သိုဝ်ႈ ဢၼ် တြႃး၊ပိူဝ်ႈ ဢၼ် ၵဝ် ဢမ်ႇ ၸွမ်း ဢလူဝ်ႇ တူဝ်ၸဝ်ႈၵဝ်ႇ၊ၵူၺ်း ၸွမ်း ဢလူဝ်ႇ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။ 31"ပေႃး ၵဝ် ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ ၸိုင်၊သၢၵ်ႈသေႇ ၵဝ် ၼၼ်ႉ၊ဢမ်ႇ ၸၢင်ႈ ၶၢမ်ႇ ဢဝ် ႁႂ်ႈ ပဵၼ် ၵႂၢမ်း ဢၼ် မၢၼ်ႇ။- 32ၵေႃႉ ဢၼ် ၶၢမ်ႇသၢၵ်ႈသေႇ လွင်ႈ ၵဝ် ယင်း မီး ယူႇ ပႃး ၼိုင်ႈ လႄႈ၊ၵဝ် ႁု လွင်ႈ ဢၼ် သၢၵ်ႈသေႇ မၼ်း ပဵၼ် ဢၼ် မၢၼ်ႇ ၼၼ်ႉ ဢေႃႈ။- 33သူ ပွႆႇၸႂ်ႉ ၵူၼ်း သူ ၵႂႃႇၸူး သြႃႇ ယူဝ်းႁၢၼ်ႇ၊ယဝ်ႉ လႄႈ မၼ်း ၵေႃႈ ၶၢမ်ႇသၢၵ်ႈသေႇ ၽၢႆႇ တြႃး ဢၼ် ၸိုဝ်ႈ ဢၼ် ၸႂ်ႈ ၼၼ်ႉ ဢေႃႈ။- 34လွင်ႈတၢင်း ၼႆႉ ၸိုင်၊မၼ်း ဢမ်ႇၸႂ်ႈ ဝႃႈ၊ၵဝ် လူဝ်ႇ သၢၵ်ႈသေႇ ဢၼ် ၵူၼ်း ပၼ် ၼၼ်ႉ။ ၵဝ် လၢတ်ႈ ဝႃႈ ၸိူဝ်ႉ ၼင်ႇ ၼႆ ႁႂ်ႈ သူ လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ဢေႃႈ။- 35သြႃႇ ယူဝ်းႁၢၼ်ႇ၊ၼၼ်ႉ၊ပဵၼ် မိူၼ် ၸိူဝ်ႉ ၼင်ႇ ၵွၵ်းၽႆး ဢၼ် တႆႈ လႄႈ လႅင်း ၼၼ်ႉ ဢေႃႈ။ သူ ၵေႃႈ ၶႂ်ႈ မူၼ်ႈပျေႃႇ ၼႂ်း ဢၼ်လႅင်း မၼ်း ယူႇ ၵမ်းဢွၼ်ႇၼိုင်ႈ ဢေႃႈ။- 36ၼႂ်းဝႃႈၼၼ် သေၵေႃႈ၊ၵဝ် လႆႈ သၢၵ်ႈသေႇ ဢၼ် ယဵင်ႈၶႅၼ်း ယႂ်ႇ ၼႃႇ သေ သၢၵ်ႈသေႇ ဢၼ် သြႃႇ ယူဝ်းႁၢၼ်ႇ၊ပၼ် ၼၼ်ႉ လူးၵွၼ်ႇ လႄႈ၊ၵၢၼ်ငၢၼ်း ဢၼ် ပေႃႈၸဝ်ႈ ဢၢပ်ႈပၼ် ၼႂ်း မိုဝ်း ၵဝ် ႁႂ်ႈလႆႈ ႁဵတ်း ယဝ်ႉ တူဝ်ႈ ၼႆႉ၊ၵဝ် ၵေႃႈ ယင်း ႁဵတ်းၵၢၼ်ငၢၼ်း ၼၼ်ႉ ယူႇ လႄႈ၊လွင်ႈတၢင်း ၼၼ်ႉ ၶၢမ်ႇသၢၵ်ႈသေႇ လွင်ႈ ဢၼ် ပေႃႈၸဝ်ႈ ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 37ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ၵေႃႈ ယူႇ ၽၢႆႇ ၵဝ် လႄႈ ၶၢမ်ႇသၢၵ်ႈသေႇ လွင်ႈ ၵဝ် ယူႇ ဢေႃႈ။ သဵင် ၵႂၢမ်း ပေႃႈၸဝ်ႈ ၼၼ်ႉ သူ ဢမ်ႇ တွၼ်ႉ လႆႈ ငိၼ်း၊တူဝ် ႁၢင်ႈ မၼ်းၸဝ်ႈ ၵေႃႈ သူ ဢမ်ႇ တွၼ်ႉ လႆႈ ႁၼ်။- 38ၼုၵ်ႈၵပၢတ်ႈ တြႃး ၸဝ်ႈ ၵေႃႈ ဢမ်ႇ မီး ၼႂ်း ႁူဝ်ၸႂ် သူ။ လွင်ႈ မၼ်း ၸမ်ႉ၊သူ ဢမ်ႇ ယုမ်ႇမၢတ်ႈ ၵေႃႉ ဢၼ် မၼ်းၸဝ်ႈ ပွႆႇၸႂ်ႉ မႃး ၼၼ်ႉ လႄႈ ယူႇ ဢေႃႈ။- 39သူ သွၵ်ႈႁႃ ၼႂ်း ၵျၢမ်းလိၵ်ႈ ၵွပ်ႈပိူဝ်ႈ သူ ထၢင်ႇ တၵ်း လႆႈ ထႃႇဝရႃႉ ဢသၢၵ်ႈ ၵႃႈၼႂ်း ၵျၢမ်းလိၵ်ႈ ဢေႃႈ။ ၵျၢမ်းလိၵ်ႈ ၼၼ်ႉ ပဵၼ် သၢၵ်ႈသေႇ ၽၢႆႇ ၵဝ် ယဝ်ႉ။- 40ပိၵ်ႉသမ်ႉ သူ ၶႂ်ႈလႆႈ ဢသၢၵ်ႈ သေၵေႃႈ၊သူ ဢမ်ႇ ၶႂ်ႈ မႃး ၸူး တီႈ ၵဝ် လႄႈ ယူႇ ဢေႃႈ။ 41- 42"ၵဝ် ဢမ်ႇ လူဝ်ႇ တၢင်း ဢၼ် ၵူၼ်း ယုၵ်ႉယွင်ႈ။- ၼႂ်းဝႃႈၼၼ် သေၵေႃႈ၊ၵဝ် ႁု လွင်ႈ ဢၼ် သူ ပဵၼ် ၵူၼ်းၸႃႉ ဢၼ် ဢမ်ႇ မီး တၢင်းႁၵ်ႉ မႅတ်ႈတႃႇ ၽြႃးပဵၼ်ၸဝ်ႈ ၵႃႈၼႂ်း ႁူဝ်ၸႂ် သူ ၼၼ်ႉ ဢေႃႈ။- 43ၵဝ် ပႃး တင်း ဢၶႂၢင်ႉ ဢႃႇၼႃႇ ပေႃႈၸဝ်ႈ လႄႈ မႃး ဢေႃႈ။ ၵူၺ်းၵႃႈ၊သူ ဢမ်ႇ ႁပ်ႉတုင်း ဢဝ် ၵဝ်။ ပေႃး ပိူၼ်ႈ တၢင်ႇၵေႃႉ ပႃး ဢဝ် တင်း ဢၶႂၢင်ႉ တူဝ်ၸဝ်ႈၵဝ်ႇ မႃး တႄႉ ၸိုင်၊သူ တၵ်း ႁပ်ႉတုင်း ဢဝ် ၵေႃႉ ၼၼ်ႉ ဢေႃႈ။- 44သူ ၸိူဝ်း ဢၼ် ၸၢင်ႈ ၶၢမ်ႇ ဢဝ် တၢင်း ဢၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ ယုၵ်ႉယွင်ႈ ၵၼ် လႄႈ ဢမ်ႇ ၸၢင်ႈ ႁႃ ဢၵျူဝ်း ဢၼ် ၽြႃးပဵၼ်ၸဝ်ႈ သူႇလဵဝ် ၵူၺ်း ယုၵ်ႉယွင်ႈ ၸိူဝ်း ၼႆႉ၊တၵ်း ႁဵတ်း ၸိူဝ်ႉ ၼင်ႇ ႁိုဝ် လႄႈ ယုမ်ႇမၢတ်ႈ လႆႈ။- 45သူ ယႃႇပေ ထၢင်ႇ ဝႃႈ၊ၵဝ် ပဵၼ် ၵေႃႉ ဢၼ် တၢင်ႇ ဢပျတ်ႈ ၵႃႈၼိူဝ် သူ ၵႃႈတီႈ ၽၢႆႇၼႃႈ ပေႃႈၸဝ်ႈ ၼၼ်ႉ။ မူဝ်းသေႇ၊ဢၼ် သူ ယုမ်ႇ ယမ် ၼၼ်ႉ ပဵၼ် ၵေႃႉ ဢၼ် တၢင်ႇ ဢပျတ်ႈ ၵႃႈၼိူဝ် သူ ယဝ်ႉ။- 46ပေႃး သူ ယုမ်ႇ ၵႂၢမ်း မူဝ်းသေႇ၊တႄႉတႄႉ ၸိုင်၊တီႈ ၵဝ် ၵေႃႈ သူ တၵ်း လႆႈ ယုမ်ႇ ဢေႃႈ။ ၵွပ်ႈပိူဝ်ႈ မၼ်း တႅမ်ႈ ဝႆႉ လွင်ႈ ၵဝ် ဢေႃႈ။- 47ၵူၺ်းၵႃႈ၊ပေႃး သူ ဢမ်ႇ ယုမ်ႇ ၵႂၢမ်း ဢၼ် မၼ်း တႅမ်ႈ ဝႆႉ ၼၼ်ႉ ၸိုင်၊သူ တၵ်း ၸၢင်ႈ ယုမ်ႇ ၵႂၢမ်း ၵဝ် လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၵဝ် ပေႃးလု၊ ၵေႃႉ ပဵၼ် တမၢၼ်ႇ ၸဝ်ႈ ယေႇသု ၶရိၸ်ႈ၊ဢၼ် ပဵၼ် ၸွမ်း ဢလူဝ်ႇ ၽြႃးပဵၼ်ၸဝ်ႈ၊ဢိၵ်ႇတင်း ၼွင်ႉ ႁဝ်း တိမေႃးသေႇ။ မီး လိၵ်ႈ ပၼ် ထိုင် ၸိူဝ်းၸဝ်ႈ ဢၼ် မီး ၵႃႈတီႈ ဝဵင်း ၵေႃးရိၼ်ႇထု၊ဢိၵ်ႇတင်း ၵူၼ်း ၸဝ်ႈၽြႃး ဢၼ် ယူႇ ၵႃႈၼႂ်း မိူင်း ဢၶႃႇယႃႉ၊တင်းသဵင်ႈတင်းလူင် ဢေႃႈ။ 2ႁႂ်ႈ ပေႃႈ ႁဝ်းၶႃႈ ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ပၼ် ၵျေးၸူး တၢင်းၼိမ် တီႈ သူ သေၵမ်း လူၺ်ႈ။ 3ဢွၼ်ၵၼ် ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ၊ဢၼ် ပဵၼ် ပေႃႈၸဝ်ႈ၊ၸဝ်ႈၽြႃး ႁဝ်း ယေႇသု ၶရိၸ်ႈ၊ပေႃႈၸဝ်ႈ ဢၼ် မီး ၸႂ် ၵရုၼႃႇ၊သမ်ႉ ပဵၼ် ၽြႃးပဵၼ်ၸဝ်ႈ ဢၼ် ပၼ်ႁႅင်း ႁႂ်ႈ ၸႂ် သၢၵ်ႈသႃႇ ၵူႈၸိူဝ်ႉၵူႈပိူင် ၼၼ်ႉ တႃႉ ႁဝ်း။- 4မၼ်းၸဝ်ႈ ႁႂ်ႈ ၸႂ် ႁဝ်း သၢၵ်ႈသႃႇ မိူဝ်ႈ ဢၼ် ႁဝ်း ထူပ်း ၽေး တုၵ်ႉၶႃႉ တၢင်း ယၢပ်ႇၸႂ် ၶၢၼ်ၸႂ် တင်းလၢႆ၊ၼင်ႇ ႁိုဝ် ႁဝ်း ၵေႃႈ တၵ်း ၸၢင်ႈ ဢဝ် တၢင်း သၢၵ်ႈသႃႇ ဢၼ် မၼ်းၸဝ်ႈ ပၼ် တီႈ ႁဝ်း ၼၼ်ႉ သေလႄႈ သမ်ႉ ပၼ် တၢင်း ဢၼ် ၸႂ် သၢၵ်ႈသႃႇ တီႈ ပိူၼ်ႈ ၸိူဝ်း ဢၼ် လႆႈ ထူပ်းၺႃး ၽေး တုၵ်ႉၶႃႉ သေ ၸိူဝ်ႉ သေ ပိူင် ယူႇ ၼၼ်ႉ ဢေႃႈ။- 5ၸိူဝ်ႉ ၼင်ႇ ဢၼ် ႁဝ်း လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ၼမ်ၼႃႇ ႁူမ်ႈ လူၺ်ႈ ၵၼ် တင်း ၸဝ်ႈ ၶရိၸ်ႈ၊ၼၼ်ႉ၊ႁဝ်း သမ်ႉ တေ လႆႈ ၶၢမ်ႇ ဢဝ် တၢင်း ဢၼ် မၼ်းၸဝ်ႈ ပၼ် ႁႂ်ႈ ၸႂ် ႁဝ်း သၢၵ်ႈသႃႇ ၼမ်ၼႃႇ ၵွပ်ႈပိူဝ်ႈ ၸဝ်ႈ ၶရိၸ်ႈ၊ဢေႃႈ။- 6ပေႃး ႁဝ်း ထူပ်း ၽေး တုၵ်ႉၶႃႉ တၢင်း ယၢပ်ႇၸႂ် ၶၢၼ်ၸႂ် ၸိုင်၊မၼ်း ပဵၼ် ပုၼ်ႈ သူ တၵ်း လႆႈ ၶၢမ်ႇ ဢဝ် တၢင်း ဢၼ် ၽြႃးပဵၼ်ၸဝ်ႈ ပၼ် ႁႂ်ႈ ၸႂ် သၢၵ်ႈသႃႇ လႄႈ ၵႄႇၶျွတ်ႈ ဢဝ် ဢေႃႈ။ ပေႃး ႁဝ်း လႆႈ ၶၢမ်ႇ ဢဝ် တၢင်း ဢၼ် ၽြႃးပဵၼ်ၸဝ်ႈ ပၼ် ႁႂ်ႈ ၸႂ် သၢၵ်ႈသႃႇ ၸမ်ႉ၊မၼ်း ပဵၼ် ပုၼ်ႈ သူ ၵေႃႈ တၵ်း လႆႈ ၶၢမ်ႇ ဢဝ် တၢင်း ဢၼ် ႁႂ်ႈ ၸႂ် သၢၵ်ႈသႃႇ မိူၼ် ၵၼ် လႄႈ သူ သမ်ႉ တၵ်း ၸၢင်ႈ ဝႆႉၸႂ် ယၢဝ်း ယၢဝ်း၊ယိူၼ်ႉၶၢမ်ႇ ၽေး တုၵ်ႉၶႃႉ ဢၼ်လဵဝ် ၵၼ် တင်း ဢၼ် ႁဝ်း လႆႈ ၶၢမ်ႇ ၼၼ်ႉ ဢေႃႈ။- 7ပိူဝ်ႈ ၼႆ လႄႈ တၢင်း ဢၼ် ႁဝ်း မုင်ႈမွင်း ဝၢင်းၸႂ် ၼႂ်း သူ ၼၼ်ႉ ဢမ်ႇ ၸၢႆႉ ဢမ်ႇ ၶွၼ်း။ ႁဝ်း ႁု ဝႃႈ ၸိူဝ်ႉ ၼင်ႇ ဢၼ် သူ ၶၢမ်ႇ ၽေး တုၵ်ႉၶႃႉ ၼမ်ၼႃႇ ႁူမ်ႈ လူၺ်ႈ ႁဝ်း လႄႈ သူ ၵေႃႈ တၵ်း လႆႈ ၶၢမ်ႇ ဢဝ် တၢင်း ဢၼ် ၽြႃးပဵၼ်ၸဝ်ႈ ပၼ် ႁႂ်ႈ ၸႂ် သၢၵ်ႈသႃႇ ႁူမ်ႈ လူၺ်ႈ ႁဝ်း ဢေႃႈ။ 8ပီႈၼွင်ႉ ၶဝ်႟။ လွင်ႈ ၽေး တုၵ်ႉၶႃႉ ဢၼ် ႁဝ်း လႆႈ ထူပ်းၺႃး ၵႃႈၼႂ်း မိူင်း ဢႃႇသိ၊ၼၼ်ႉ ႁဝ်း ၶႂ်ႈႁႂ်ႈ သူ ႁု ဢေႃႈ။ မၼ်း ပဵၼ် ဢၼ် ယႂ်ႇ ၼႃႇ၊တေႃႇထိုင်ႁွတ်ႈ ႁဝ်း ဢမ်ႇ ၶၢမ်ႇ လႆႈ လႄႈ ထၢင်ႇ ဝႃႈ၊ဢသၢၵ်ႈ ႁဝ်း တၵ်း တေ ဢမ်ႇ လွတ်ႈ လႆႈ ဢေႃႈ။- 9ႁဝ်း ထၢၼ်ႈပေႃး ထၢင်ႇ ဝႃႈ၊ဢမိင်ႉ တၢႆ တူၵ်း ႁွတ်ႈ ၼိူဝ် ႁဝ်း ဢေႃႈ။ တီႈ တႄႉ မၼ်း ၼၼ်ႉ မၼ်း ပဵၼ် မႃး ၼင်ႇ ၼၼ် ႁႂ်ႈလႆႈ သွၼ် တူဝ် သွၼ် ၸႂ် ႁဝ်း ႁႂ်ႈ ႁဝ်း ဢမ်ႇ ဢိင်ပိုင်ႈ ႁႅင်း တူဝ်ၸဝ်ႈၵဝ်ႇ လႄႈ ႁႂ်ႈ ႁဝ်း လႆႈ ဢိင်ပိုင်ႈ ၽြႃးပဵၼ်ၸဝ်ႈ ၸဝ်ႈ ဢၼ် ႁႂ်ႈ ၵူၼ်းတၢႆ လုၵ်ႉ ၶိုၼ်းလိပ်း မႃး ၼၼ်ႉ ၵူၺ်း ဢေႃႈ။- 10လွင်ႈ မၼ်း ၸမ်ႉ၊မၼ်းၸဝ်ႈ ယင်း ၵႄႇသႄႇ ဢဝ် ႁဝ်း ၵႃႈၼႂ်း ၽေး တုၵ်ႉၶႃႉ တၢင်းတၢႆ ၼႆႉ ယဝ်ႉ လႄႈ မၼ်းၸဝ်ႈ တၵ်း ၵႄႇၶျွတ်ႈ ဢဝ် ႁဝ်း ဢေႃႈ။ ႁဝ်း မုင်ႈမွင်း မၼ်းၸဝ်ႈ တၵ်း တေ သိုပ်ႇ ၵႄႇသႄႇ ဢဝ် ႁဝ်း ဢေႃႈ။- 11ၶႅၼ်းတေႃႈ ၸွႆႈ သူးတွင်း ပုၼ်ႈ ႁဝ်း သေၵမ်း။ ႁဵတ်း ၼၼ် လႄႈ တၢင်း ဢၼ် ၵူၼ်း ၼမ်ၼႃႇ သူးတွင်း ပုၼ်ႈ ႁဝ်း ၼၼ်ႉ၊ၽြႃးပဵၼ်ၸဝ်ႈ တၵ်း ထွမ်ႇဢဝ် လႄႈ တၵ်း ပၼ် မၢင်ႇၵလႃႇ တၢင်းလီ တီႈ ႁဝ်း ဢေႃႈ။ လိူဝ် သေ ၼၼ်ႉ၊ၵူၼ်း ၼမ်ၼႃႇ တၵ်း ႁဵတ်း သဵင် ဢၼ် ယႂ်ႇ ၼႃႇ ယွင်ႈယေႃး တၢင်ႇၵျေးၸူး မၼ်းၸဝ်ႈ ပုၼ်ႈ ႁဝ်း ဢေႃႈ။ 12တၢင်း ဢၼ် ႁဝ်း လႆႈ ဢုပ်ႇ ဝၢဝ်း ၸူမ်းသိူဝ်း ၸမ်ႉ၊ပဵၼ် လွင်ႈ ဢၼ် ၸႂ် ႁု တူဝ်ၸဝ်ႈၵဝ်ႇ ဢမ်ႇ တၢင်ႇ ဢပျတ်ႈ ႁဝ်း ၼႂ်း တၢင်း ဢၼ် ႁဝ်း ၵမ်ၵျၢင်ႉ သၢင်ႈ ႁဵတ်း ၼႂ်း လေႃးၵႃႉ ၼႆႉ ၵူၺ်းဢမ်ႇၵႃး၊ၼႂ်း တၢင်း ဢၼ် ႁဝ်း သၢင်ႈ ႁဵတ်း တေႃႇ သူ ၼၼ်ႉ ဢမ်ႇ လႆႈ ဢိင် ပိင်ႇၺႃႇ လေႃးၵီႇ၊ဢိင် ၵျေးၸူး ၽြႃးပဵၼ်ၸဝ်ႈ သေလႄႈ ဢဝ် ၸႂ် ဢၼ် မူတ်းသႂ် တင်း ၸႂ် ဢၼ် ဢမ်ႇ မီး သွင် ငၢမ်ႈ ဢၼ် ၽြႃးပဵၼ်ၸဝ်ႈ ၵျိူၵ်ႈၸႂ် ၼၼ်ႉ၊ၵမ်ၵျၢင်ႉ သၢင်ႈ ႁဵတ်း ဢေႃႈ။- 13ဢၼ် ႁဝ်း တႅမ်ႈလိၵ်ႈ ပၼ် သူ ၼႆႉ၊ႁဝ်း ဢမ်ႇ တႅမ်ႈ ၶေႃႈၵႂၢမ်း မဵဝ်း ဢၼ် သူ ဢမ်ႇ ၸၢင်ႈ ၽတ်းဢၢၼ်ႇ လႄႈ ႁု ထွမ်ႇဢဝ် လႆႈ ၼၼ်ႉ သေ ၸိူဝ်ႉ သေ မဵဝ်း ဢေႃႈ။ ၵဝ် ယုမ်ႇ ယမ် ဝႃႈ၊သူ တၵ်း ႁု ထွမ်ႇဢဝ် လႆႈ လီ လီ တေႃႇထိုင် တီႈသုတ်း၊- 14ၸိူဝ်ႉ ၼင်ႇ ဢၼ် သူ ႁု ထွမ်ႇဢဝ် ၵမ်ႈၽွင်ႈ ယဝ်ႉ ၼၼ်ႉ ဢေႃႈ။ ႁဵတ်း ၼၼ် လႄႈ ၼႂ်း ဝၼ်း ဢၼ် ၸဝ်ႈၽြႃး ႁဝ်း ၸဝ်ႈ ယေႇသု၊မႃး ၼၼ်ႉ သူ တၵ်း ဢုပ်ႇ ဝၢဝ်း လူၺ်ႈ လွင်ႈ ႁဝ်း၊မိူၼ် ၸိူဝ်ႉ ၼင်ႇ ႁဝ်း တၵ်း ဢုပ်ႇ ဝၢဝ်း လူၺ်ႈ လွင်ႈ သူ ၼႂ်း ဝၼ်း ၼၼ်ႉ ဢေႃႈ။ 15ၵွပ်ႈပိူဝ်ႈ ၵဝ် ယုမ်ႇ ယမ် သေႇၶျႃႇ ဝႆႉ လွင်ႈ ၼၼ်ႉ၊ၵဝ် ဢၢင်ႈ မႃး လႄႇ ႁႃ သူ ဢွၼ်တၢင်း ၼင်ႇ ႁိုဝ် သူ တၵ်း လႆႈ ဢၵျူဝ်း ဢၼ် ႁဝ်း မႃး လႄႇ သွင် ပွၵ်ႈ ၼၼ်ႉ ဢေႃႈ။- 16လွင်ႈ မၼ်း ၸမ်ႉ၊ၵဝ်ၶႃႈ ဢၢင်ႈ ၵႂႃႇ ဝႄႉ လႄႇ သူ ၼႂ်း ၶၢဝ်းတၢင်း မိူဝ်ႈ ဢၼ် ၵဝ် ၵႂႃႇၸူး မိူင်း မႃႇၵေႇတေႃးၼိ၊လႄႈ မိူဝ်ႈ ဢၼ် ၶိုၼ်း မိူဝ်း ၵေႃႈ ႁႂ်ႈလႆႈ ၶဝ်ႈ ဝႄႉ ထႅင်ႈ၊ႁႂ်ႈ သူ တၵ်း ၸၢင်ႈ ၸွႆႈထႅမ် ၵမ်ႉထွၵ်ႈ ၶၢဝ်းတၢင်း ဢၼ် ၵဝ် တေ သိုပ်ႇၵႂႃႇ ၸူး တီႈ မိူင်း ယုတႃႉ၊ပုၼ်ႉ ၼၼ်ႉ ဢေႃႈ။- 17ဢၼ် ၵဝ် ပိၼ်ႇၸႂ် ဢၼ် ဢၢင်ႈ မႃး လႄႇ ၼၼ်ႉ၊ၸွင်ႇ မၼ်း ပွင်ႇဝႃႈ၊ၵဝ် ၸႂ် ဢမ်ႇ သေႇ ဢမ်ႇ မၼ်ႈ ဝႃႈၼႆ ႁိုဝ်း။ ၸွင်ႇ ၵဝ် ၸွမ်း ဢလူဝ်ႇ ၸႂ် တူဝ်ၸဝ်ႈၵဝ်ႇ လႄႈ ၵျၢမ်ႇ ဢၢင်ႈ မဵဝ်း ၼိုင်ႈ သေလႄႈ လၢတ်ႈ ဝႃႈ၊ "ၸႂ်ႈ ယဝ်ႉ။ ၸႂ်ႈ ယဝ်ႉ" ဝႃႈၼႆ လႄႈ၊သမ်ႉ ၶိုၼ်း ၶိုၼ်ၵႂၢမ်း လႄႈ လၢတ်ႈ ဝႃႈ၊ "ဢမ်ႇၸႂ်ႈ၊ဢမ်ႇၸႂ်ႈ" ဝႃႈ ၼင်ႇ ၼႆ ႁိုဝ်း။- 18မၼ်း ဢမ်ႇ ပဵၼ် ၸိူဝ်ႉ ၼင်ႇ ၼၼ်။ ၸိူဝ်ႉ ၼင်ႇ ဢၼ် ၽြႃးပဵၼ်ၸဝ်ႈ မီး သဵတ်ႈၸႃႇ ၼၼ်ႉ ၵႂၢမ်း ၵတိ ဢၼ် ၵဝ် ဝႃႈ၊ "ၸႂ်ႈ ယဝ်ႉ" ၼၼ်ႉ၊ၵဝ် ဢမ်ႇ ၶိုၼ်း ၵႂၢမ်း လႄႈ လၢတ်ႈ ဝႃႈ၊ "ဢမ်ႇၸႂ်ႈ" ဝႃႈ ၼင်ႇ ၼႆ ဢေႃႈ။- 19လွင်ႈ မၼ်း ၸမ်ႉ၊ၸဝ်ႈ ယေႇသု ၶရိၸ်ႈ၊လုၵ်ႈၽြႃးပဵၼ်ၸဝ်ႈ၊ၸဝ်ႈ ဢၼ် သြႃႇ သီႇလႃႉ၊တင်း သြႃႇ တိမေႃးသေႇ၊ဢိၵ်ႇတင်း ၵဝ် ႁေႃးလၢတ်ႈ လွင်ႈ မၼ်းၸဝ်ႈ ပၼ် တီႈ သူ ၼၼ်ႉ ဢမ်ႇၸႂ်ႈ ၸဝ်ႈ ဢၼ် လၢတ်ႈ ဝႃႈ၊ "ၸႂ်ႈ ယဝ်ႉ" ဝႃႈၼႆ သေလႄႈ သမ်ႉ ၶိုၼ်း ၶိုၼ်ၵႂၢမ်း လႄႈ လၢတ်ႈ ဝႃႈ၊ "ဢမ်ႇၸႂ်ႈ" ဝႃႈ ၼင်ႇ ၼႆ ၼၼ်ႉ ဢေႃႈ။ တီႈ တႄႉ မၼ်း၊မၼ်းၸဝ်ႈ လၢတ်ႈ ဝႃႈ၊ "ၸႂ်ႈ ယဝ်ႉ" ဝႃႈၼႆ ၵူၺ်း ဢေႃႈ။- 20လွင်ႈ မၼ်း ၸမ်ႉ၊ၵတိ ၽြႃးပဵၼ်ၸဝ်ႈ ၵႃႈမီး ၼၼ်ႉ၊ပဵၼ် လွင်ႈတၢင်း ဢၼ် မၼ်းၸဝ်ႈ လၢတ်ႈ ဝႃႈ၊ "ၸႂ်ႈ ယဝ်ႉ" ၼၼ်ႉ ဢေႃႈ။ ၵွပ်ႈၼႆ လႄႈ ႁဝ်း ဢိင် ၸဝ်ႈ ယေႇသု ၶရိၸ်ႈ၊လႄႈ လၢတ်ႈ ဝႃႈ၊ "ဢႃမိၼ်ႈ" မိူဝ်ႈ ဢၼ် ႁဝ်း ယွင်ႈယေႃး မုၼ်ၽုင်း ၽြႃးပဵၼ်ၸဝ်ႈ ၼၼ်ႉ ဢေႃႈ။- 21ၸဝ်ႈ ဢၼ် ဢဝ် သူ တင်း ႁဝ်း တႄႇ ယူႇ မၼ်း ၶိူင်ႇ ၼႂ်း ၸဝ်ႈ ၶရိၸ်ႈ၊ပဵၼ် ၽြႃးပဵၼ်ၸဝ်ႈ ဢၼ် လိူၵ်ႈ ဢဝ် ႁဝ်း ဝႆႉ ဢေႃႈ။- 22မၼ်းၸဝ်ႈ တွၵ်ႇၸုမ်ႈ သေယဝ်ႉ၊မၢတ်ႈမၢႆ ႁဝ်း ပဵၼ် ၵူၼ်း မၼ်းၸဝ်ႈ လႄႈ ပၼ် ဝိၺိၺ်ႇ မူတ်းၸၢင်ႇ ၸဝ်ႈ ၼႂ်း ႁူဝ် ၸႂ် ႁဝ်း၊ႁႂ်ႈလႆႈ ၼႄပျႃး ဝႃႈ၊ပဵၼ် ဢႃႇမႃႉၶၢမ်ႇ လွင်ႈ ဢၼ် မၼ်းၸဝ်ႈ တၵ်း ပၼ် ႁဝ်း ၼႂ်း ဝၼ်း မိူဝ်းၼႃႈ ၼၼ်ႉ ဢေႃႈ။ 23ႁႂ်ႈ ၽြႃးပဵၼ်ၸဝ်ႈ ပဵၼ် သၢၵ်ႈသေႇ ၽၢႆႇ ႁူဝ်ၸႂ် ၵဝ် လႄႈ ဝႃႈ၊ၵဝ် ယင်း ဢမ်ႇ ပႆႇ မႃး ၵႃႈတီႈ ဝဵင်း ၵေႃးရိၼ်ႇထု၊ၼၼ်ႉ ၵွပ်ႈပိူဝ်ႈ ဢမ်ႇ ပႆႇ ၶႂ်ႈ ပၼ်တၢမ်ႇ သူ ၼၼ်ႉ ဢေႃႈ။- 24ႁဝ်း ဢမ်ႇ ပဵၼ် ၵေႃႉ ဢၼ် တဵၵ်းငႅၼ်း သူ ႁႂ်ႈ ယုမ်ႇ လႄႈ ႁဝ်း ပဵၼ် ၵေႃႉ ဢၼ် ႁဵတ်းၵၢၼ် လူၺ်ႈ ၵၼ် တင်း သူ၊ႁႂ်ႈ သူ ၸူမ်းသိူဝ်း ဢေႃႈ။ ပဵၼ် လွင်ႈ ၸိူဝ်ႉႁိုဝ် ဝႃႈၼႆ ၸမ်ႉ၊သူ တႄႇ ယူႇ ၵႃႈၼႂ်း တၢင်းယုမ်ႇမၢတ်ႈ ဢေႃႈ။
Copyright
Learn More


text:
1ၵဝ် သိမုၼ်ႇ ပေႇတရု၊ဢၼ် ပဵၼ် ၶႃႈ တင်း တမၢၼ်ႇ ၸဝ်ႈ ယေႇသု ၶရိၸ်ႈ၊ၼႆႉ တႅမ်ႈလိၵ်ႈ ပၼ် ထိုင် ၶဝ် ၸိူဝ်း ဢၼ် လႆႈ ႁပ်ႉ ဢဝ် တၢင်းယုမ်ႇမၢတ်ႈ ဢၼ် မျၢတ်ႈ လီ မိူၼ် မိူၼ် ၵၼ် တင်း ႁဝ်း၊လႆႈ ယုမ်ႇမၢတ်ႈ ၵွပ်ႈ လူၺ်ႈ တြႃး တၢင်း သိုဝ်ႈတေႃႇ ၽြႃးပဵၼ်ၸဝ်ႈ ႁဝ်း၊ဢိၵ်ႇတင်း ၸဝ်ႈ ၵႄႇၶျွတ်ႈ ဢၼ် ဝႃႈ၊ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။ 2ႁႂ်ႈ ၵျေးၸူး ဢိၵ်ႇတင်း တၢင်းၼိမ်၊ယႂ်ႇ ၼမ် ၵိုၼ်း ၼႃႇ ၵႃႈတီႈ သူ၊ၵႃႈၼႂ်း ၺၢၼ်ႇ တၢင်း ဢၼ် ႁု ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈႁဝ်း ယေႇသု ၶရိၸ်ႈ၊ၼၼ်ႉ သေၵမ်း လူၺ်ႈ။ 3တၼ်းၶူဝ်း ၽြႃးပဵၼ်ၸဝ်ႈ ဢၼ် မူတ်းၸၢင်ႇ ၼၼ်ႉ၊ဢဵတ်းလူ ပၼ် ၵႃႈ ဢၼ် ႁဝ်း လူဝ်ႇ လႆႈ ဢသၢၵ်ႈလိပ်း ၼႂ်း ဝၢတ်ႈ ၽြႃး၊ဝၢတ်ႈ တြႃး ၵွပ်ႈ လူၺ်ႈ ၺၢၼ်ႇ ဢၼ် ႁဝ်း ႁု၊ၸဝ်ႈ ဢၼ် ႁွင်ႉ ဢဝ် ႁဝ်း ႁႂ်ႈလႆႈ ၶဝ်ႈ ၸၢမ်ႇၸႃး မုၼ်သရေႇ ၸဝ်ႈ၊ဢိၵ်ႇတင်း လွင်ႈ ဢၼ် လီ ဢၼ် မျၢတ်ႈ မၼ်းၸဝ်ႈ ၼၼ်ႉ ဢေႃႈ။- 4ၵွပ်ႈပိူဝ်ႈ လွင်ႈတၢင်း ၼႆႉ လႄႈ မၼ်းၸဝ်ႈ ဢဝ် ၵတိ ၸဝ်ႈ ဢၼ် ယႂ်ႇ မျၢတ်ႈ ထိူၵ်ႈၵႃႈ ၼၼ်ႉ၊ဢၢပ်ႈပၼ် တီႈ ႁဝ်း ဢေႃႈ။ ၵွပ်ႈ လူၺ်ႈ သူ ဢိင် ၵတိ ၸဝ်ႈ ၸိူဝ်း ၼၼ်ႉ လႄႈ ၼင်ႇ ႁိုဝ် သူ တၵ်း လႆႈ ၵၢင်းလွတ်ႈ တၢင်း ဢၼ် ၸၢင်ႈ လု ၸၢင်ႈ လႅဝ် ဢၼ် မီး ၼႂ်း လေႃးၵႃႉ ၼႆႉ၊ၵွပ်ႈပိူဝ်ႈ တၢင်း ဢၼ် ၸႂ်ၸပ်း ၸႂ်ၸွႆး ၼၼ်ႉ သေယဝ်ႉ၊သမ်ႉ တၵ်း လႆႈ မီး ၸႂ်သၽေႃး ၸိူဝ်ႉ ၼင်ႇ ၸႃႇတိ ၸဝ်ႈၽြႃး ဢၼ် မူတ်းၸၢင်ႇ ၸိုင်၊ၸင်ႇ ပဵၼ် ဢေႃႈ။- 5ပုၼ်ႈ လွင်ႈ ၼင်ႇ ႁိုဝ် တၵ်း ပဵၼ် ၸိူဝ်ႉ ၼင်ႇ ၼၼ် ၸိုင်၊ၶတ်းၸႂ် သေလႄႈ ဢဝ် သီႇလႃႉ သိၼ် ထမ်း ထၢပ်ႈ ထႅင်ႈ ၼိူဝ် တၢင်း ဢၼ် ယုမ်ႇမၢတ်ႈ ၼၼ်ႉ၊ၼိူဝ် သီႇလႃႉ သိၼ် ထမ်း ၼၼ်ႉ၊ဢဝ် ၺၢၼ်ႇ ဢၼ် ႁုၸႅင်ႈ ထၢပ်ႈ ထႅင်ႈ၊- 6ၼိူဝ် ၺၢၼ်ႇ ဢၼ် ႁုၸႅင်ႈ ၼၼ်ႉ၊ဢဝ် တၢင်း ဢၼ် ပႂ်ႉထိင်း တူဝ်ၸဝ်ႈၵဝ်ႇ ထၢပ်ႈ ထႅင်ႈ၊ၼိူဝ် တၢင်း ဢၼ် ပႂ်ႉထိင်း တူဝ်ၸဝ်ႈၵဝ်ႇ ၼၼ်ႉ၊ဢဝ် တၢင်း ဢၼ် ယိူၼ်ႉၶၢမ်ႇ ထၢပ်ႈ ထႅင်ႈ၊ၼိူဝ် တၢင်း ဢၼ် ယိူၼ်ႉၶၢမ်ႇ ၼၼ်ႉ၊ဢဝ် တၢင်း ဢၼ် ႁဵတ်းဝၢတ်ႈ ၽြႃး ထၢပ်ႈ ထႅင်ႈ၊- 7ၼိူဝ် တၢင်း ဢၼ် ႁဵတ်းဝၢတ်ႈ ၽြႃး ၼၼ်ႉ၊ဢဝ် တၢင်း ဢၼ် ပီႈၼွင်ႉ ၸူမ်းပႅင်း ၵၼ် ၼၼ်ႉ ထၢပ်ႈ ထႅင်ႈ၊ၼိူဝ် တၢင်း ဢၼ် ပီႈၼွင်ႉ ၸူမ်းပႅင်း ၵၼ် ၼၼ်ႉ၊ဢဝ် မႅတ်ႈတႃႇ ထၢပ်ႈ ထႅင်ႈ တႃႉ။- 8လွင်ႈတၢင်း ၸိူဝ်း ၼႆႉ၊ပဵၼ် ပႃႇရမီႇ ဢၼ် သူ လူဝ်ႇ မီး ဝႆႉ လႄႈ ပေႃး သူ ႁႂ်ႈ ပႃႇရမီႇ ၸိူဝ်း ၼႆႉ၊ပျေႉၸုမ်ႇ ၼမ် ၵိုၼ်း ယူႇ ၵႃႈၼႂ်း သူ ၸိုင်၊မၼ်း တၵ်း ႁဵတ်း ႁႂ်ႈ သူ မီး ၸႂ် ၵႆႉ လႄႈ ႁႂ်ႈ သူ မီး ဢၵျူဝ်း ၼႂ်း ၺၢၼ်ႇ ဢၼ် ႁုၸၵ်း ၸဝ်ႈႁဝ်း ယေႇသု ၶရိၸ်ႈ၊ဢေႃႈ။- 9ၵူၺ်းၵႃႈ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ဢမ်ႇ မီး ပႃႇရမီႇ ၸိူဝ်ႉ ၼင်ႇ ၼႆ ၼၼ်ႉ ၸမ်ႉ၊မၢၵ်ႇတႃ မၼ်း မွတ်ႇ ဝႆႉ ယူႇ လႄႈ ႁၼ် ၵႅပ်ႈ ၼႃႇ ဢေႃႈ။ မၼ်း ယင်း ပဵၼ် ၵေႃႉ ဢၼ် လိုမ်း ပႅတ်ႈ တၢင်း ဢၼ် သုၵ်ႈ ပွတ်ႈ ဢပျတ်ႈ ၵဝ်ႇ မၼ်း ၸိူဝ်း ၼၼ်ႉ ယူႇ ဢေႃႈ။ 10ပိူဝ်ႈ ၼႆ လႄႈ၊ပီႈၼွင်ႉ ၵဝ် ၶဝ်႟။ ယဵင်ႈၶႅၼ်း ၶတ်းၸႂ် ႁဵတ်း ႁႂ်ႈ လွင်ႈတၢင်း ဢၼ် မၼ်းၸဝ်ႈ ႁွင်ႉ ဢဝ်၊ဢိၵ်ႇတင်း တၢင်း ဢၼ် မၼ်းၸဝ်ႈ လိူၵ်ႈၵဵပ်း ဢဝ် သူ ၼၼ်ႉ၊ပဵၼ် ဢၼ် တႄႇ မၼ်ႈ ယူႇ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊သူ တၵ်း တေ ၵၢင်းလွတ်ႈ တင်း တၢင်း ဢၼ် တူၵ်း လူမ်ႉ ၼႂ်း ဢပျတ်ႈ ဢေႃႈ။- 11ၵွပ်ႈပိူဝ်ႈ လွင်ႈတၢင်း ၼႆႉ လႄႈ မၼ်းၸဝ်ႈ တၵ်း ဢဵတ်းလူ ပၼ် ဢၶႂၢင်ႉ တီႈ သူ တႄႉတႄႉ ႁႂ်ႈလႆႈ ၶဝ်ႈ ၸၢမ်ႇၸႃး ၵႃႈၼႂ်း မိူင်း ထႃႇဝရႃႉ ၸဝ်ႈၽြႃး ႁဝ်း၊ၸဝ်ႈ ၵႄႇၶျွတ်ႈ ဢၼ် ဝႃႈ၊ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။ 12ၵွပ်ႈပိူဝ်ႈ လွင်ႈတၢင်း ၼႆႉ လႄႈ ပိၵ်ႉသမ်ႉ သူ လႆႈ ႁု လွင်ႈတၢင်း ၸိူဝ်း ၼႆႉ၊ဢိၵ်ႇတင်း လႆႈ တႄႇ ယူႇ ၼႂ်း သမ်ႇမႃႇ တြႃး ဢၼ် သူ လႆႈ ဝႆႉ ယဝ်ႉ ၼၼ်ႉ သေၵေႃႈ၊ၵဝ် တၵ်း တေ ဢဝ် လွင်ႈတၢင်း ၸိူဝ်း ၼႆႉ သေလႄႈ ပၼ် သတိ သူ ၵႂႃႇ သေႇ သေႇ ဢေႃႈ။- 13ၵဝ် ထၢင်ႇ ၼႂ်း ၸူဝ်ႈ ဢၼ် ၵဝ် ယင်း မီး ယူႇ ၼႂ်း တူဝ် ၶၼ်ႇထႃႇ ၼႆႉ ၵဝ် လီ ပၼ် သတိ လႄႈ ၸူဝ်း ဢဝ် သူ၊- 14ပိူဝ်ႈ ဢၼ် ၵဝ် ႁု ဝႃႈ၊ၵဝ် တၵ်း လႆႈ ၸဵဝ်း ပႅတ်ႈ ဝႆႉ တူဝ် ၶၼ်ႇထႃႇ ၵဝ် ၼႆႉ ၵႂႃႇ၊ၸွမ်းၼင်ႇ ဢၼ် ၸဝ်ႈၽြႃး ႁဝ်း၊ၸဝ်ႈ ယေႇသု ၶရိၸ်ႈ၊မွၵ်ႇလၢတ်ႈ ၵဝ် ဝႆႉ၊လႅင်း လႅင်း ၼၼ်ႉ ဢေႃႈ။- 15လိူဝ် သေ ၼၼ်ႉ၊ၵဝ် တၵ်း ၶတ်းၸႂ် ႁႂ်ႈ သူ လႆႈ တွင်း ဝႆႉ၊လွင်ႈတၢင်း ၸိူဝ်း ၼႆႉ ယူႇ တႃႇသေႇ၊လိုၼ်းသေ ဢၼ် ၵဝ် လၢႆႈ ၸၢတ်ႈ ၵႂႃႇ ၼၼ်ႉ ဢေႃႈ။ 16မိူဝ်ႈ ဢၼ် ႁဝ်း ၽုၺ်ႇဢွၵ်ႇ မွၵ်ႇလၢတ်ႈ သူ လွင်ႈ တၼ်းၶူဝ်း ၸဝ်ႈၽြႃး ႁဝ်း၊ၸဝ်ႈ ယေႇသု ၶရိၸ်ႈ၊ဢိၵ်ႇတင်း တၢင်း ဢၼ် မၼ်းၸဝ်ႈ တၵ်း ၶိုၼ်း မႃး ထႅင်ႈ ၼၼ်ႉ ၸိုင်၊ႁဝ်း ဢမ်ႇ လႆႈ ဢဝ် ဢပုမ်ႇ ဢၼ် ပႃး ပရိယႄႇ ၼၼ်ႉ သေလႄႈ ႁေႃးလၢတ်ႈ။ ႁဝ်း ပဵၼ် သၢၵ်ႈသေႇ ဢၼ် လႆႈ ႁၼ် တၢင်း ဢၼ် ယႂ်ႇ မျၢတ်ႈ မၼ်းၸဝ်ႈ ၼၼ်ႉ ဢေႃႈ။- 17လွင်ႈ မၼ်း ၸမ်ႉ၊မၼ်းၸဝ်ႈ လႆႈ ႁပ်ႉ ဢဝ် ၵုင်ႇသရေႇ တင်း မုၼ်ၽုင်း ဢႃႇၼုၽေႃႇ ၵႃႈတီႈ ၽြႃး ပေႃႈၸဝ်ႈ ၼႂ်း မိူဝ်ႈ ဢၼ် သဵင် ၸဝ်ႈ ဢၼ် လုၵ်ႉ သေ ၵႃႈတီႈ ၸဝ်ႈ ဢၼၼ်ႇတႃႉ တၼ်းၶူဝ်း လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ၵေႃႉ ၼႆႉ ပဵၼ် လုၵ်ႈ ဢၼ် ၵဝ် ႁၵ်ႉ ၼႃႇ၊ၵေႃႉ ဢၼ် ၵဝ် ၵျိူၵ်ႈ ႁၵ်ႉ ထုၵ်ႇၸႂ် ၼႃႇ ဢေႃႈ" ဝႃႈ ၼင်ႇ ၼႆ ၼၼ်ႉ ဢေႃႈ။- 18သဵင် ၸဝ်ႈ ဢၼ် လၢတ်ႈ ဢွၵ်ႇ သေ ၵႃႈၼႂ်း ၵၢင်ႁၢဝ် မႃး ၼၼ်ႉ၊တူဝ် ႁဝ်း လႆႈ ငိၼ်း လီ လီ၊ၼႂ်း မိူဝ်ႈ ဢၼ် ႁဝ်း မီး ယူႇ လူၺ်ႈ ၵၼ် တင်း မၼ်းၸဝ်ႈ ၵႃႈတီႈ ၼိူဝ် လွႆ ဢၼ် မူတ်းၸၢင်ႇ ၼၼ်ႉ ဢေႃႈ။ 19လိူဝ် သေ ၼၼ်ႉ၊ႁဝ်း ယင်း မီး ၵႂၢမ်း ပရေႃးၽႅတ်ႈ ဢၼ် ယဵင်ႈၶႅၼ်း သေႇၶျႃႇ လီ ငၢမ်း ၼၼ်ႉ ယူႇ ဢေႃႈ။ သူ ထုၵ်ႇလီ မၢတ်ႈတွင်း ဝႆႉ၊ၵႂၢမ်း ဢၼႃႇၵတ်ႉတိ ၸဝ်ႈ ၼၼ်ႉ လီ လီ၊ၸွမ်းၼင်ႇ ဢၼ် မၼ်း ပဵၼ် မိူၼ် ၸိူဝ်ႉ ၼင်ႇ ၵွၵ်းၽႆး လႅင်း ထွင်ႇ ၵႃႈတီႈ ဢၼ် လပ်းသိင်ႇ တေႃႇထိုင်ႁွတ်ႈ ၶိင်ႇ မိုဝ်ႉ ဝၼ်း ႁူဝ်မိူင်း သႂ် လႄႈ လၢဝ် ႁူဝ် ၼႂ် ဢွၵ်ႇ မႃး ၵႃႈၼႂ်း ႁူဝ်ၸႂ် သူ ၼၼ်ႉ ဢေႃႈ။- 20ဢွၼ်တၢင်း သေပိူၼ်ႈ၊သူ တၵ်း လႆႈ ၶုၵ်းၸႂ်လႆႈ ၵႂၢမ်း ပရေႃးၽႅတ်ႈ ဢၼ် ပႃး ၼႂ်း ၵျၢမ်းလိၵ်ႈ ၼႆႉ၊မၼ်း ပဵၼ် ၵႂၢမ်း ဢၼ် ဢမ်ႇ ၸၢင်ႈ ဢဝ် တင်း ၺၢၼ်ႇ တူဝ်ၸဝ်ႈၵဝ်ႇ သေလႄႈ ၽုၺ်ႇၼႄ ဢထိၵ်ႈပႄႇ မၼ်း လႆႈ ၼၼ်ႉ ဢေႃႈ။- 21လွင်ႈ မၼ်း ၸမ်ႉ၊ၵႂၢမ်း ပရေႃးၽႅတ်ႈ ယၢမ်ႈ လႆႈ ပဵၼ် ၸွမ်းၼင်ႇ ဢလူဝ်ႇ ၵူၼ်း ဢမ်ႇၸႂ်ႈ။ ဝိၺိၺ်ႇ မူတ်းၸၢင်ႇ ၸဝ်ႈ တိုၵ်းယူင်း ႁူဝ်ၸႂ် ၵူၼ်း တင်းလၢႆ ၸင်ႇ၊ၶဝ် ဢိင် ၽြႃးပဵၼ်ၸဝ်ႈ လႄႈ ႁေႃးလၢတ်ႈ ဢေႃႈ။
Copyright
Learn More


text:
1ပိူဝ်ႈ ၼႆ လႄႈ၊ပီႈၼွင်ႉ ၶဝ်႟။ သူ ပဵၼ် ၵေႃႉ ဢၼ် ၵဝ် ႁၵ်ႉ ၼႃႇ လႄႈ ၶုၵ်းၸႂ်လႆႈ ၶႆႈၸႂ် ထိုင် ၼႃႇ လူင်လၢင် ဢေႃႈ။ သူ ပဵၼ် တီႈ ဢၼ် ၵဝ် သိူဝ်း ၸူမ်း၊ပဵၼ် သရၽူႇ ၶမ်း ၵဝ် ဢေႃႈ။ ၵွပ်ႈၼႆ လႄႈ ပီႈၼွင်ႉ ဢၼ် ၵဝ် ႁၵ်ႉ ၼႃႇ ၶဝ်႟။ ဢွၼ်ၵၼ် တႄႇ ယူႇ ၼႂ်း ၸဝ်ႈၽြႃး မၼ်ႈ မၼ်ႈၶိူင်ႇ ၶိူင်ႇ၊ၸွမ်းၼင်ႇ ၵႃႈ ဢၼ် ၵဝ် ဝႃႈ မႃး ယဝ်ႉ ၼၼ်ႉ တႃႉ။ 2ဢေးဝူဝ်းတိ၊တင်း သုၼ်ႇတုၵ်ႉ၊ၶဝ် ၵေႃႈ ၵဝ် တိုၵ်းယူင်း ႁႂ်ႈ မီး တၢင်း ဢၼ် ၽွမ်ႉၸႂ် ထုၵ်ႇၵၼ် ၼႂ်း ၸဝ်ႈၽြႃး ဢေႃႈ။- 3မႂ်း ဢၼ် ပဵၼ် ၵေႃႉ ဢၼ် ႁူမ်ႈ ၵၢၼ် ၵၼ် ၸႅတ်ႈ ၸႅတ်ႈ လူၺ်ႈ ၵၼ် တင်း ၵဝ် ၼႆႉ ၵေႃႈ ၵဝ် တွင်းပၢၼ်ႇ ဝႃႈ၊ၸွႆႈထႅမ် ၽူႈယိင်း သွင် ၵေႃႉ ၼႆႉ တႃႉ။ ပိူဝ်ႈ ဢၼ် ၶဝ် သွင် ၵေႃႉ ၼႆႉ ၵႆႉ ၶတ်းၸႂ် ၸွႆႈထႅမ် ၼႂ်း တၢင်း ဢၼ် ၵဝ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ၊ႁူမ်ႈ လူၺ်ႈ ၵၼ် တင်း ၵလေႇမိၼ်ႇ၊တင်း ၽူႈ ပွင်ၵၢၼ် ႁူမ်ႈ လူၺ်ႈ ၵၼ် တင်း ၵဝ် တၢင်ႇၵေႃႉ တၢင်ႇ ၵူၼ်း ဢၼ် ၸိုဝ်ႈ ၶဝ် ၶဝ်ႈပႃး ၵႃႈၼႂ်း ၸရၢင်း ၽိုၼ်လိၵ်ႈ ဢသၢၵ်ႈ ၸိူဝ်း ၼၼ်ႉ ဢေႃႈ။ 4ၸူမ်းသိူဝ်း ၼႂ်း ၸဝ်ႈၽြႃး ယူႇ တႃႇသေႇ တႃႉ။ ၵဝ် သမ်ႉ ဝႃႈ ထႅင်ႈ ၸမ်ႉ၊ၸူမ်းသိူဝ်း တႃႉ။ 5ႁႂ်ႈ ၵူၼ်း တင်းလၢႆ ႁုႁၼ် လွင်ႈတၢင်း ဢၼ် ႁူဝ်ၸႂ် သူ ဢူၼ်ႈဢွၼ်ႇ ၼၼ်ႉ တႃႉ။ ၸဝ်ႈၽြႃး မီး ၸမ် ယူႇ ဢေႃႈ။- 6ယႃႇပေ မႆႈၸႂ် လူၺ်ႈ လွင်ႈတၢင်း ၵႃႈသင် သေ မဵဝ်း။ ၵူၺ်း လဝ်ႈ ယွၼ်း သူးတွင်း မဵဝ်း ဢၼ် သူ လူဝ်ႇ ၼၼ်ႉ တီႈ ၽြႃးပဵၼ်ၸဝ်ႈ လႄႈ၊မိူဝ်ႈ ဢၼ် ႁဵတ်း သူးတွင်း ပထၼႃႇ ၵူႈ ပွၵ်ႈ ၼၼ်ႉ၊ယွင်ႈယေႃး တၢင်ႇၵျေးၸူး မၼ်းၸဝ်ႈ တႃႉ။- 7ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊တၢင်းၼိမ် ၽြႃးပဵၼ်ၸဝ်ႈ ဢၼ် ၽူႈလႂ် ၵျၢမ်ႇပွင် လႄႈ ဢမ်ႇ ၶိုတ်း ဢမ်ႇ ထိုင် လႆႈ ၼၼ်ႉ၊တၵ်း ပႂ်ႉ ၸွႆႈ ပႂ်ႉ ထႅမ် ႁူဝ်ၸႂ် သူ ယူႇ ၼႂ်း ၸဝ်ႈ ယေႇသု ၶရိၸ်ႈ၊ဢေႃႈ။ 8ၵႂၢမ်း တီႈသုတ်း တီႈ ၵွႆ ၸမ်ႉ၊ပီႈၼွင်ႉ ၶဝ်႟။ လွင်ႈတၢင်း မဵဝ်း လႂ် သေဢမ်ႇဝႃႈ၊လွင်ႈတၢင်း ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ၊လွင်ႈတၢင်း ဢၼ် သိုဝ်ႈယူဝ်း၊တၢင်း ဢၼ် သိုဝ်ႈ တေႃႇ၊လွင်ႈတၢင်း ဢၼ် မူတ်းသႂ်၊လွင်ႈတၢင်း ဢၼ် လီ ႁၵ်ႉ၊လွင်ႈတၢင်း ဢၼ် ထိူၵ်ႈ ရူဝ်ႇသေႇ ၵႃႈမီး ၸိူဝ်း ၼၼ်ႉ၊ပေႃး မၼ်း မျၢတ်ႈ လီ၊ပေႃး မၼ်း ထိူၵ်ႈ လီ ယွင်ႈယေႃး ၸိုင်၊ဢဝ် လွင်ႈတၢင်း ၸိူဝ်း ၼႆႉ ၶႆႈၸႂ်ဝူၼ်ႉၸႂ် တႃႉ။ 9သူ ဢွၼ်ၵၼ် ၵမ်ၵျၢင်ႉ ႁဵတ်း ၸွမ်း ၵႃႈ ဢၼ် သူ လႆႈ ႁပ်ႉ ၵႃႈၼႂ်း တၢင်း ဢၼ် ၵဝ် သွၼ်ပၼ် ၸႃႉၸဵမ် ၼႂ်း တၢင်း လၢတ်ႈ ဢိၵ်ႇတင်း ၵႃႈၼႂ်း တၢင်းႁဵတ်း ၵဝ် ၸိူဝ်း ၼၼ်ႉ တႃႉ။ ၽြႃးပဵၼ်ၸဝ်ႈ၊ၸဝ်ႈ တၢင်းၼိမ် ၼၼ်ႉ တၵ်း မီး ယူႇ လူၺ်ႈ ၵၼ် တင်း သူ ဢေႃႈ။ 10တေႃႈလဵဝ် ၼႆႉ သူ ၶိုၼ်း လႆႈ ဢၶႂၢင်ႉ ဢၼ် ၼႄပျႃး ၸႂ် ၸေႇတၼႃႇ တၢင်း ဢၼ် လူတူၺ်း ၵဝ် ၼၼ်ႉ၊ၵဝ် သိူဝ်းပျေႃႇ ၼႃႇ လူင်လၢင် ၼႂ်း ၸဝ်ႈၽြႃး ဢေႃႈ။ ၵႃႈ ပူၼ်ႉမႃး ၼႆႉ သူ ဢမ်ႇ မီး ၸႂ် ၸေႇတၼႃႇ ဝႃႈၼႆ ၵဝ် ဢမ်ႇ ၶႂ်ႈဝႃႈ။ မၼ်း ပဵၼ် ၵွပ်ႈပိူဝ်ႈ သူ ဢမ်ႇ မီး ဢၶႂၢင်ႉ ၵူၺ်း ဢေႃႈ။- 11ၵွပ်ႈပိူဝ်ႈ ၵဝ် လႆႈ ၸုတ်ႈ လႆႈ လုတ်ႈ လႄႈ ဝႃႈ ၼင်ႇ ၼႆ ဢမ်ႇၸႂ်ႈ။ ၼင်ႇ ႁိုဝ် ၵဝ် တၵ်း ၸၢင်ႈ ပျေႇၸႂ် ၼိမ်ၸႂ် လူၺ်ႈ ၵႃႈ ဢၼ် ၵဝ်ပဵၼ်ယူႇ ၼႆႉ ၸိုင်၊ၵဝ် လႆႈ သွၼ် ဢဝ် ယဝ်ႉ။- 12ၵဝ် ၸၢင်ႈ ၶၢမ်ႇ တၢင်း ဢၼ် တူၵ်း ၽၢၼ် တင်း တၢင်း ဢၼ် ပျေႉၸုမ်ႇ ဢၼ် လိူင်ႇ ၸႂ် ယဝ်ႉ။ ပိၵ်ႉသမ်ႉ လႆႈ ၵိၼ်ဢိမ်ႇၵိၼ်တဵမ် သေဢမ်ႇဝႃႈ၊လႆႈ ဢိုပ်းယၢၵ်ႈ တွင်ႉမႆႈ သေဢမ်ႇဝႃႈ၊သမ်ႉ လႆႈ မီး ၸေးၸိမ်ႇ သေဢမ်ႇဝႃႈ၊လႆႈ တူၵ်း ယၢၵ်ႈ တူၵ်း ၽၢၼ် သေဢမ်ႇဝႃႈ၊ပဵၼ် တီႈ လႂ် သေဢမ်ႇဝႃႈ၊ပဵၼ် မိူဝ်ႈလႂ် သေဢမ်ႇဝႃႈ၊ၼင်ႇ ႁိုဝ် တၵ်း ၸၢင်ႈ ပျေႇၸႂ် ၼိမ်ၸႂ် ၸိုင်၊ၵဝ် လႆႈ သွၼ် ဢဝ် ၸေးၸေး ယဝ်ႉ။- 13ၵဝ် တၢတ်ႈၼိူင်ႇ ႁဵတ်း လႆႈ လွင်ႈတၢင်း ၵႃႈမီး တင်းသဵင်ႈတင်းလူင် ၼႂ်း ၸဝ်ႈ ၶရိၸ်ႈ၊ဢၼ် ႁႂ်ႈ ၵဝ် မီး ႁႅင်း ၼၼ်ႉ ဢေႃႈ။ 14ၵူၺ်းၵႃႈ၊တၢင်း ဢၼ် သူ ၸွႆႈထႅမ် ၵဝ် ၼႂ်း တၢင်း ဢၼ် ၵဝ် ယၢပ်ႇၽိုတ်ႇ တုၵ်ႉၶႃႉ ၼၼ်ႉ ၸိုင်၊သူ လႆႈ ႁဵတ်း လွင်ႈ လီ လွင်ႈ ငၢမ်း ယဝ်ႉ။- 15ၸိူဝ်း သူ ၵူၼ်း ဝဵင်း ၽိလိပ်ႉပိ၊ၼႆႉ၊ၸႂ် ႁု ၸႂ် ႁၼ် ၼႂ်း မိူဝ်ႈ ဢၼ် ၵဝ် တႄႇၸႃႉ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ လႄႈ ဢွၵ်ႇ မိူင်း မႃႇၵေႇတေႃးၼိ၊ၵႂႃႇ ၼၼ်ႉ ၸိုင်၊ၸိူဝ်းၸဝ်ႈ ဢၼ် လႂ် သေၵေႃႈ ဢမ်ႇ ၶဝ်ႈပႃး ၼႂ်း တၢင်း ဢၼ် လူႇ ဢၼ် တၢၼ်း ဢိၵ်ႇတင်း တၢင်း ဢၼ် ၶၢမ်ႇ ဢဝ် တၢင်းလူႇ တၢင်းတၢၼ်း လႄႈ၊မီး ၸိူဝ်းၸဝ်ႈ သူ ဢၼ်လဵဝ် ၵူၺ်း ၶဝ်ႈပႃး လူၺ်ႈ ၵၼ် တင်း ၵဝ် ဢေႃႈ။- 16ၼႂ်း မိူဝ်ႈ ဢၼ် ၵဝ် မီး ယူႇ ၼႂ်း ဝဵင်း ထိတ်ႉသႃႇလေႃးၼိၵ်ႈ၊လႄႈ ၸုတ်ႈ ၵႂႃႇ လုတ်ႈ ၵႂႃႇ ၼၼ်ႉ ၵေႃႈ၊သူ သူင်ႇ ပၼ် ငိုၼ်းလူႇ ပွၵ်ႈ ၼိုင်ႈ ၵူၺ်းဢမ်ႇၵႃး၊ယင်း သူင်ႇ ပၼ် ထႅင်ႈ ပွၵ်ႈ ၼိုင်ႈ လူးၵွၼ်ႇ ဢေႃႈ။- 17ၵဝ် ၶႂ်ႈလႆႈ ငိုၼ်းလူႇ ငိုၼ်းတၢၼ်း လႄႈ ဝႃႈ ၼင်ႇ ၼႆ ဢမ်ႇၸႂ်ႈ။ ၵဝ် ၶႂ်ႈ ႁၼ် ဢၵျူဝ်း ဢၼ် တၵ်း ထၢပ်ႈ ထႅင်ႈ တီႈ သူ ၼၼ်ႉ ၵူၺ်း ဢေႃႈ။- 18ၵဝ် လႆႈ ႁပ်ႉတုင်း ဢဝ် ၵႃႈ ဢၼ် သူ ပၼ် ၵဝ် မႃး ၼၼ်ႉ ပျေႉပျေႉၸုမ်ႇၸုမ်ႇ ယဝ်ႉ လႄႈ ပဵၼ် ဢၼ် လူၼ်ႉ လိူဝ် ၵႃႈ ဢၼ် ၵဝ် လူဝ်ႇ ၼၼ်ႉ ယဝ်ႉ။ တေႃႈလဵဝ် ၼႆႉ ၵေႃႈ၊ဢေးပႃႉၽရေႃးတိတ်ႉ၊ပႃး ငိုၼ်းလူႇ ဢၼ် သူ ၽၢၵ်ႇ မႃး ၼၼ်ႉ ၵဝ် လႆႈ တင်းမူတ်း ၵႃႈ ဢၼ် ၵဝ် လူဝ်ႇ ၼၼ်ႉ ယဝ်ႉ။ လွင်ႈတၢင်း ၸိူဝ်း ၼႆႉ ပဵၼ် ၶိူင်ႈ တၢင်းလူႇ ဢၼ် ဢၢႆႁွမ် ႁူၺ်း ၼႃႇ၊ဢၼ် လႆႈ သၢၵ်ႈလူႇ တီႈ ၽြႃးပဵၼ်ၸဝ်ႈ လႄႈ ပဵၼ် ဢၼ် မၼ်းၸဝ်ႈ ထုၵ်ႇၸႂ် ၵျိူၵ်ႈၸႂ် ၼႃႇ လူင်လၢင် ယဝ်ႉ ဢေႃႈ။- 19ၼင်ႇ ၼၼ် လႄႈ ၽြႃးပဵၼ်ၸဝ်ႈ ၵဝ် တၵ်း ဢဝ် တင်း ၸေးၸိမ်ႇ ၵႃႈ ဢၼ် မၼ်းၸဝ်ႈ လိူင်ႇ ၼမ် မၢၵ်ႈမီး၊ဢၼ် မၼ်းၸဝ်ႈ ၸၢမ်ႇၸႃး မုၼ်သရေႇ ၼၼ်ႉ၊ပၼ် ၵႃႈ ဢၼ် သူ လူဝ်ႇ ႁႂ်ႈ ပျေႉၸုမ်ႇ ၼႂ်း ၸဝ်ႈ ယေႇသု ၶရိၸ်ႈ၊ဢေႃႈ။- 20ႁႂ်ႈ မုၼ်ၽုင်း ၽြႃးပဵၼ်ၸဝ်ႈ ႁဝ်း ဢၼ် ဝႃႈ၊ပေႃႈၸဝ်ႈ ၼၼ်ႉ ယႂ်ႇ ၼႃႇ ၵူႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။ 21တၵ်ႉၼၢႆ ၵူၼ်း မူတ်းၸၢင်ႇ ဢၼ် မီး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ ၵူႈၵေႃႉၵူႈၵူၼ်း ယူႇ ဢေႃႈ။ ပီႈၼွင်ႉ ၵႃႈ ဢၼ် မီး ယူႇ လူၺ်ႈ ၵၼ် တင်း ၵဝ် ၸိူဝ်း ၼႆႉ ၵေႃႈ တၵ်ႉၼၢႆ ထၢမ်ႁႃ သူ ယူႇ ဢေႃႈ။- 22ၵူၼ်း မူတ်းၸၢင်ႇ တင်းသဵင်ႈတင်းလူင် တၵ်ႉၼၢႆ သူ ယူႇ ဢေႃႈ။ လိူဝ်တွၼ်း ၼႃႇ သေပိူၼ်ႈ ၵူၼ်း မူတ်းၸၢင်ႇ ၼႂ်း ႁၢင်ႈ ၼႂ်း ႁေႃ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊တင်းလၢႆ ၼႆႉ တၵ်ႉၼၢႆ ထၢမ်ႁႃ သူ ယူႇ ဢေႃႈ။ 23ႁႂ်ႈ ၵျေးၸူး ၸဝ်ႈ ၽြႃး ယေႇသု ၶရိၸ်ႈ၊မီး လူၺ်ႈ ၵၼ် တင်း သူ တင်းသဵင်ႈတင်းလူင် သေၵမ်း လူၺ်ႈ။ ဢႃမိၼ်ႈ။
Copyright
Learn More


text:
1မၼ်းၸဝ်ႈ သိုပ်ႇ လၢတ်ႈ ထႅင်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵူၼ်း ၵမ်ႈၽွင်ႈ ဢၼ် ၸုၵ်း ယူႇ ၵႃႈတီႈ ၼႆႈ ၼႆႉ၊ၸူဝ်ႈ ဢၼ် ၶဝ် ဢမ်ႇ ပႆႇ လႆႈ ႁၼ် မိူင်းၽြႃးပဵၼ်ၸဝ်ႈ ဢၼ် မႃး လူၺ်ႈ တၼ်းၶူဝ်း ဢႃႇၼုၽေႃႇ ၼၼ်ႉ ၸိုင်၊ၶဝ် တၵ်း ဢမ်ႇ ပႆႇ လႆႈ တၢႆ၊" ဝႃႈ ၼင်ႇ ၼႆ ဢေႃႈ။ 2ဝၢႆးသေ ၼၼ်ႉ၊ႁူၵ်း ဝၼ်း ယဝ်ႉ ၸင်ႇ ၸဝ်ႈ ယေႇသု၊ႁွင်ႉ ဢဝ် ပေႇတရု၊ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊လႄႈ ဢွၼ် ၶဝ် ၶိုၼ်ႈ လွႆ ဢၼ် သုင် လႄႈ ၵႂႃႇ မီး ယူႇ ၵူၺ်းၶေႃ ၶဝ် ဢေႃႈ။ ၵႃႈတီႈ ၽၢႆႇၼႃႈ ၶဝ် ၼၼ်ႉ၊မီး ႁၢင်ႈ ၽၢင် ဢၼ် လၢၵ်ႇလၢႆး မႃး လႄႈ၊- 3သိူဝ်ႈၶူဝ်း မၼ်းၸဝ်ႈ ၵေႃႈ၊ႁိူဝ်ႈႁိူင်း ၽိူၵ်ႇၶၢဝ် ၼႃႇ တေႃႇထိုင်ႁွတ်ႈ ၵူၼ်း သၵ်ႉၶူဝ်း ၵႃႈၼိူဝ် လိၼ်မိူင်း ၼႆႉ သေၵေႃႉသေၵူၼ်း ထၢၼ်ႈပေႃး ဢမ်ႇ ၸၢင်ႈ သၵ်ႉ ႁႂ်ႈ ၽိူၵ်ႇၶၢဝ် လႆႈ မိူၼ် ၸိူဝ်ႉ ၼင်ႇ ၼၼ် ၼၼ်ႉ ဢေႃႈ။- 4မိူဝ်ႈ ၼၼ်ႉ၊တပႄးၸဝ်ႈ သၢမ် ၵေႃႉ ၼၼ်ႉ လႆႈ ႁၼ် ဢေးလိယႃႉ၊ဢိၵ်ႇတင်း မူဝ်းသေႇ၊ပေႃႇမႃး လၢတ်ႈ ၵႂၢမ်း တေႃႇ ၵၼ် တင်း ၸဝ်ႈ ယေႇသု၊ယူႇ ဢေႃႈ။- 5ပေႇတရု၊လဝ်ႈလၢတ်ႈ တီႈ မၼ်းၸဝ်ႈ လႄႈ ဝႃႈ၊ "ၸဝ်ႈႁဝ်း။ ဢၼ် ႁဝ်းၶႃႈ လႆႈ မီး ယူႇ ၵႃႈတီႈ ၼႆႈ ၸိုင်၊ပဵၼ် ဢၼ် လီ ၼႃႇ ဢေႃႈ။ ႁႂ်ႈ ႁဝ်းၶႃႈ လႆႈ ႁဵတ်း သုမ်ႉ သၢမ် လင်၊လင် ၼိုင်ႈ ပုၼ်ႈ ၸဝ်ႈႁဝ်း၊လင် ၼိုင်ႈ ပုၼ်ႈ မူဝ်းသေႇ၊ဢိၵ်ႇတင်း ပုၼ်ႈ ဢေးလိယႃႉ၊လင် ၼိုင်ႈ သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။- 6ပိူဝ်ႈ ဢၼ် မၼ်း ၵူဝ် ၼႃႇ ၵႂင် ၵႂႃႇ လႄႈ မၼ်း ၸင်ႇ လဝ်ႈလၢတ်ႈ ၸိူဝ်ႉ ၼင်ႇ ၼၼ် ဢေႃႈ။ 7မိူဝ်ႈ ၼၼ်ႉ၊မွၵ်ႇၵုမ်ႈ မုင်း ႁူမ်ႇ မႃး ၵႃႈၼိူဝ် ၶဝ် လႄႈ သဵင် ပဵၼ် မႃး ၵႃႈၼႂ်း မွၵ်ႇၵုမ်ႈ ၼၼ်ႉ လႄႈ ဝႃႈ၊ "ၵေႃႉ ၼႆႉ ပဵၼ် လုၵ်ႈ ၵဝ် ဢၼ် ၵဝ် ႁၵ်ႉ ၼႃႇ ဢေႃႈ။ ထွမ်ႇဢဝ် ၵႂၢမ်း မၼ်း တႃႉ၊" ဝႃႈ ၼင်ႇ ၼႆ ဢေႃႈ။- 8မိူဝ်ႈ ၼၼ်ႉ ၵမ်းလဵဝ်၊ၶဝ် ဝၢႆႇ တူၺ်း ၽၢႆႇ တၢင်း လႂ် သေၵေႃႈ ဢမ်ႇ ႁၼ် ၽူႈလႂ်။ ၸဝ်ႈ ယေႇသု၊ပႃးလဵဝ် ၵူၺ်း မီး ယူႇ ႁိမ်း ၶဝ် ဢေႃႈ။ 9ၼႂ်း မိူဝ်ႈ ဢၼ် ၶဝ် ယင်း တိုၵ်ႉ လူင်း လွႆ မႃး ယူႇ ၼၼ်ႉ၊မၼ်းၸဝ်ႈ ပိင်းၺၢပ်ႈ တီႈ ၶဝ် လႄႈ ဝႃႈ၊ "လွင်ႈတၢင်း ဢၼ် သူ လႆႈ ႁၼ် ၼႆႉ ၸိုင်၊ၸူဝ်ႈ ဢၼ် ၸဝ်ႈ လုၵ်ႈၵူၼ်း၊ဢမ်ႇ ပႆႇ လုၵ်ႉ ၵႃႈ တၢင်းတၢႆ ၶိုၼ်းလိပ်း ၼၼ်ႉ၊ယႃႇပေ မွၵ်ႇလၢတ်ႈ တီႈ ၽူႈလႂ် သေၵေႃႉသေၵူၼ်း၊" ဝႃႈ ၼင်ႇ ၼႆ ဢေႃႈ။ 10ၶဝ် ႁပ်ႉ ထွမ်ႇဢဝ် ၵႂၢမ်း ပိင်းၺၢပ်ႈ မၼ်းၸဝ်ႈ ၼၼ်ႉ ဢေႃႈ။ ၵူၺ်းၵႃႈ၊ၶဝ် ၼင်ႇ ၵၼ် ၵၼ် လၢတ်ႈၸႃ ၵၼ် လႄႈ ဝႃႈ၊ "တၢင်း ဢၼ် လုၵ်ႉ ၵႃႈ တၢင်းတၢႆ ၶိုၼ်းလိပ်း ၼၼ်ႉ၊ၶႂ်ႈဝႃႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။- 11ၶဝ် ၸင်ႇ လဝ်ႈထၢမ် တီႈ မၼ်းၸဝ်ႈ လႄႈ ဝႃႈ၊ "ႁဵတ်းသင် လႄႈ သြႃႇ မေႃ ၵျၢမ်း ထမ်ႇမႃႉ တင်းလၢႆ ဝႃႈ၊ 'ဢေးလိယႃႉ၊တၵ်း မႃး ဢွၼ်တၢင်း၊' ဝႃႈ ၼင်ႇ ၼႆ ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။ 12မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ဢေးလိယႃႉ၊တၵ်း မႃး ဢွၼ်တၢင်း လႄႈ မႄးႁႅၼ်း ၵႃႈမီး တင်းသဵင်ႈတင်းလူင် ဝႆႉ ထႃႈ ယဝ်ႉ။ ၼႂ်းဝႃႈၼၼ် သေၵေႃႈ၊ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ၸဝ်ႈ လုၵ်ႈၵူၼ်း၊တၵ်း လႆႈ ၶၢမ်ႇ ဝူၺ်ႇတၼႃႇ၊ဢိၵ်ႇတင်း တၢင်း ဢၼ် ပိူၼ်ႈ သႄႉသွမ်း ပႄႇပႅတ်ႈ ဢေႃႈ၊ဢၼ် ဝႃႈ ၼၼ်ႉ ၶႂ်ႈဝႃႈ ၵႃႈသင် ဝႃႈ ၼင်ႇ ၼႆ ၸမ်ႉ၊- 13ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ဢေးလိယႃႉ၊ႁွတ်ႈမႃး ယဝ်ႉ။ ၵူၼ်း တင်းလၢႆ ႁဵတ်း တီႈ မၼ်း ၵႃႈ ဢၼ် ၶဝ် ၶႂ်ႈ ႁဵတ်း ၼၼ်ႉ၊မႅၼ်ႈ ၸွမ်းၼင်ႇ ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ လွင်ႈ မၼ်း ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ဢၼ် ၶဝ် ႁူပ်ႉ ထူပ်း ၵၼ် တင်း တပႄးၸဝ်ႈ ဢၼ် ၵိုတ်း ယူႇ ၸိူဝ်း ၼၼ်ႉ ၸိုင်၊ၶဝ် လႆႈ ႁၼ် ၵူၼ်း ၼမ်ၼႃႇ လွမ်ႉႁွပ်ႈ တမၢၼ်ႇၸဝ်ႈ ၸိူဝ်း ၼၼ်ႉ ယူႇ သေလႄႈ သြႃႇ မေႃ ၵျၢမ်း ထမ်ႇမႃႉ ၶဝ် ထဵင် ၵၼ် တင်း ၶဝ် ယူႇ ၼၼ်ႉ ဢေႃႈ။- 15ၵူၼ်း ဢၼ် ၸု ဢၼ် တုမ် ၵၼ် ၸိူဝ်း ၼၼ်ႉ၊မိူဝ်ႈ ဢၼ် ႁၼ် မၼ်းၸဝ်ႈ ၸိုင်၊ဢၢမ်း ၼႃႇ လူင်လၢင် လႄႈ လႅၼ်ႈ မႃး ၸူး တီႈ မၼ်းၸဝ်ႈ သေလႄႈ တၵ်ႉလၢတ်ႈ ဢေႃႈ။- 16မၼ်းၸဝ်ႈ ၵေႃႈ ထၢမ် တမၢၼ်ႇၸဝ်ႈ ၸိူဝ်း ၼၼ်ႉ လႄႈ ဝႃႈ၊ "သူ ထဵင် ၵၼ် တင်း ၶဝ် လွင်ႈ ၵႃႈသင်၊" ဝႃႈ ၼင်ႇ ၼႆ ဢေႃႈ။ 17မိူဝ်ႈ ၼၼ်ႉ၊ၵူၼ်း ၵေႃႉ ၼိုင်ႈ ဢၼ် မီး ၵႃႈၼႂ်း မူႇၵူၼ်း ၼၼ်ႉ လဝ်ႈလၢတ်ႈ လႄႈ ဝႃႈ၊ "သြႃႇ ၸဝ်ႈ။ ၵဝ်ၶႃႈ ဢဝ် လုၵ်ႈၸၢႆး ၵဝ်ၶႃႈ ဢၼ် ၽီ ဢႃႉ ၶဝ်ႈ ၼၼ်ႉ၊မႃး ၸူး တီႈ ၸဝ်ႈႁဝ်း တီႈၶႃႈ ဢေႃႈ။- 18ၽီ ၼၼ်ႉ ၶဝ်ႈ ၵႃႈၼႂ်း မၼ်း တီႈ လႂ် တၼ်း လႂ် သေဢမ်ႇဝႃႈ၊မိူဝ်ႈ ဢၼ် တဵၵ်း ႁႂ်ႈ မၼ်း လူမ်ႉ ၵႃႈၼိူဝ် လိၼ် ၼၼ်ႉ၊ပူၵ်ႇ ၼမ်ႉလၢႆး ဢွၵ်ႇ ၵႃႈၼႂ်း သူပ်း မၼ်း ယူႇ၊ၵတ်း ၶဵဝ်ႈ ၵတ်း ၽၼ်း ယူႇ သေလႄႈ တူဝ် ၶႅင် ၵႂႃႇ ဢေႃႈ။ ၵဝ်ၶႃႈ ယွၼ်း ႁႂ်ႈ တပႄး ၸဝ်ႈႁဝ်း ၸိူဝ်း ၼၼ်ႉ၊ႁေႃႈ ၽီ ၼၼ်ႉ ဢွၵ်ႇ ပႅတ်ႈ သေၵေႃႈ ၶဝ် ဢမ်ႇ ပႄႉ လႆႈ ၶႃႈ၊" ဝႃႈ ၼင်ႇ ၼႆ ဢေႃႈ။ 19မၼ်းၸဝ်ႈ ၵေႃႈ လၢတ်ႈ တီႈ ၶဝ် လႄႈ ဝႃႈ၊ "ၵူၼ်း မဵဝ်း ဢၼ် တၢင်းယုမ်ႇမၢတ်ႈ ၵေႇ ၼႆႉ႟။ ၵဝ် တၵ်း ယူႇ လူၺ်ႈ ၵၼ် တင်း သူ ႁိုင် ထၼ်ႇ ႁိုဝ်။ ၵဝ် တၵ်း လႆႈ ယိူၼ်ႉ သူ ႁိုင် ထၼ်ႇ ႁိုဝ်။ ဢဝ် လုၵ်ႈ ဢွၼ်ႇ ၼၼ်ႉ မႃး တီႈ ၵဝ် တႃႉ၊" ဝႃႈ ၼင်ႇ ၼႆ လႄႈ၊- 20ၶဝ် ဢဝ် လုၵ်ႈ ဢွၼ်ႇ ၼၼ်ႉ မႃး တီႈ မၼ်းၸဝ်ႈ ဢေႃႈ။ ၽီ ၼၼ်ႉ၊မိူဝ်ႈ ဢၼ် ႁၼ် ၸဝ်ႈ ယေႇသု၊ၸိုင်၊ႁႂ်ႈ လုၵ်ႈ ဢွၼ်ႇ ၼၼ်ႉ တူဝ် ၶႅင် ၵႂႃႇ ၵမ်းလဵဝ် လႄႈ လုၵ်ႈ ဢွၼ်ႇ ၼၼ်ႉ လူမ်ႉ ၵႃႈၼိူဝ် လိၼ် ၵႂႃႇ ၵိင်ႈ ၵႂႃႇ ၵိင်ႈ မႃး ယူႇ လႄႈ ပူၵ်ႇ ၼမ်ႉလၢႆး ဢွၵ်ႇ သူပ်း မၼ်း ယူႇ ဢေႃႈ။- 21မၼ်းၸဝ်ႈ ၸင်ႇ ထၢမ် တီႈ ပေႃႈ လုၵ်ႈ ဢွၼ်ႇ ၼၼ်ႉ လႄႈ ဝႃႈ၊ "လုၵ်ႈ ဢွၼ်ႇ ၼႆႉ ပဵၼ် ၸိူဝ်ႉ ၼင် ၼႆ ႁိုင် ၵႃႈႁိုဝ် ယဝ်ႉ၊" ဝႃႈ ၼင်ႇ ၼႆ ဢေႃႈ။ ပေႃႈ မၼ်း ၶိုၼ်း လဝ်ႈလၢတ်ႈ လႄႈ ဝႃႈ၊ "ပဵၼ် မႃး ၸဵမ်မိူဝ်ႈ မၼ်း လဵၵ်ႉ ဢေႃႈ။- 22ၼင်ႇ ႁိုဝ် တၵ်း ႁႂ်ႈ လုၵ်ႈ ဢွၼ်ႇ ၼႆႉ ႁွတ်ႈထိုင် တၢင်းတၢႆ ၸိုင်၊ၽီႁၢႆႉ ၼႆႉ ႁႂ်ႈ မၼ်း လူမ်ႉ တူၵ်း ၼႂ်း ၽႆး လႂ်၊ၵႃႈၼႂ်း ၼမ်ႉ လႂ်၊ဢမ်ႇ ႁု လၢႆ ပွၵ်ႈ ယဝ်ႉ ၶႃႈ ဢေႃႈ။ ၼႂ်းဝႃႈၼၼ် သေၵေႃႈ၊ပေႃး ၸဝ်ႈႁဝ်း တၢတ်ႈၼိူင်ႇ လႆႈ သေ ဢိတ်း သေ ဢီႈ ၸိုင်၊ဢဵတ်းလူ ႁဝ်းၶႃႈ လႄႈ ၸွႆႈထႅမ် သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 23ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "မႂ်း ယင်း ဝႃႈ ပေႃး တၢတ်ႈၼိူင်ႇ လႆႈ၊ဝႃႈ ၸိူဝ်ႉ ၼႆ ၵွၼ်ႇ ႁိုဝ်း။ တီႈ ၵေႃႉ ဢၼ် ယုမ်ႇမၢတ်ႈ ၼၼ်ႉ၊တၢတ်ႈၼိူင်ႇ လႆႈ ၵူႈၸိူဝ်ႉၵူႈပိူင် ဢေႃႈ၊" ဝႃႈ ၼင်ႇ ၼႆ ဢေႃႈ။ 24ပေႃႈ မၼ်း ၼၼ်ႉ၊ႁွင်ႉ တင်း သဵင် လင် လႄႈ လၢတ်ႈ ၵမ်းလဵဝ် ဝႃႈ၊ "ၵဝ်ၶႃႈ ယုမ်ႇမၢတ်ႈ ၶႃႈ ဢေႃႈ။ ၸွႆႈထႅမ် ပၼ် တီႈ တၢင်း ဢၼ် ၵဝ်ၶႃႈ ဢမ်ႇ ယုမ်ႇမၢတ်ႈ ၼႆႉ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ႁၼ် ၵူၼ်း ဢၼ် ယဵင်ႈၶႅၼ်း ၼမ်ၼႃႇ၊လႅၼ်ႈ မႃး ၸုတုမ် ၵၼ် ၵႃႈတီႈ ၶဝ် ၼၼ်ႉ လႄႈ မၼ်းၸဝ်ႈ ပူင်ဢမိင်ႉ တီႈ ၽီႁၢႆႉ ၼၼ်ႉ လႄႈ ဝႃႈ၊ "ၽီ ဢႃႉ လႄႈ ႁူၼူၵ်ႇ ၼႆႉ႟။ ၵဝ် မီး ဢမိင်ႉ ၸမ်ႉ၊ဢွၵ်ႇ သေ ၵႃႈၼႂ်း လုၵ်ႈ ဢွၼ်ႇ ၼႆႉ ၵႂႃႇ တႃႉ။ ယႃႇပေ မႃး ၶဝ်ႈ ၼႂ်း မၼ်း ထႅင်ႈ သေပွၵ်ႈ၊" ဝႃႈ ၼင်ႇ ၼႆ ဢေႃႈ။ 26ၽီ ၼၼ်ႉ ၵေႃႈ ႁွင်ႉသႅၼ်ႇ လႄႈ ယဵင်ႈၶႅၼ်း ႁဵတ်း ႁႂ်ႈ လုၵ်ႈ ဢွၼ်ႇ ၼၼ်ႉ၊တူဝ် ၶႅင် ၵႂႃႇ ၼႃႇ လူင်လၢင် ယဝ်ႉ ၸင်ႇ ဢွၵ်ႇ ၵႂႃႇ ဢေႃႈ။ လုၵ်ႈ ဢွၼ်ႇ ၼၼ်ႉ ၵေႃႈ၊ပဵၼ် ၸိူဝ်ႉ ၼင်ႇ တူဝ်တၢႆ ဝႆႉ တေႃႇထိုင်ႁွတ်ႈ ၵူၼ်း ၵမ်ႈၼမ် လၢတ်ႈ ဝႃႈ၊ "မၼ်း တၢႆ ယဝ်ႉ၊" ဝႃႈ ၼင်ႇ ၼႆ ဢေႃႈ။- 27ၵူၺ်းၵႃႈ၊ၸဝ်ႈ ယေႇသု၊ယိပ်းၵမ် ဢဝ် မိုဝ်း မၼ်း တိုတ်ႉၸၼ် လႄႈ မၼ်း ၵေႃႈ လုၵ်ႉ မႃး ဢေႃႈ။ 28ဝၢႆးသေ ၸဝ်ႈ ယေႇသု၊ၶဝ်ႈ ၵႃႈၼႂ်း ႁိုၼ်း ယဝ်ႉ ၸင်ႇ၊တပႄးၸဝ်ႈ ၸိူဝ်း ၼၼ်ႉ လဝ်ႈထၢမ် တီႈ မၼ်းၸဝ်ႈ တဵတ်ႇတဵတ်ႇ လႄႈ ဝႃႈ၊ "ႁဵတ်းသင် လႄႈ ႁဝ်းၶႃႈ ဢမ်ႇ ႁေႃႈ ၽီႁၢႆႉ ၼၼ်ႉ ဢွၵ်ႇ ပႅတ်ႈ လႆႈ ၶႃႈ၊" ဝႃႈ ၼင်ႇ ၼႆ ဢေႃႈ။ 29မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "မဵဝ်း ၼႆႉ ၸိုင်၊ၵွပ်ႈပိူဝ်ႈ တၢင်း ဢၼ် သူးတွင်း လႄႈ ၵမ်တၢင်းၵိၼ်ၵူၺ်း ၸင်ႇ ႁေႃႈ ဢွၵ်ႇ လႆႈ လႄႈ လူၺ်ႈ လွင်ႈတၢင်း တၢင်ႇၸိူဝ်ႉ တၢင်ႇဢၼ် ၸမ်ႉ၊ဢမ်ႇ တၢတ်ႈၼိူင်ႇ လႆႈ၊" ဝႃႈ ၼင်ႇ ၼႆ ဢေႃႈ။ 30ၸဝ်ႈ ယေႇသု၊ဢိၵ်ႇတင်း တပႄးၸဝ်ႈ တင်းလၢႆ၊ဢွၵ်ႇ သေ ၵႃႈတီႈ ၼၼ်ႈ လႄႈ ၸွမ်း တၢင်း ၽႃႇ လတ်း ဢိူင်ႇ ၵႃႇလိလႄး၊ၵႂႃႇ ဢေႃႈ။ မၼ်းၸဝ်ႈ ဢမ်ႇ ၶႂ်ႈႁႂ်ႈ ၽူႈလႂ် သေၵေႃႉသေၵူၼ်း လႆႈ ႁု တီႈ ဢၼ် မၼ်းၸဝ်ႈ မီး ၼၼ်ႉ။- 31ၵွပ်ႈပိူဝ်ႈ မၼ်းၸဝ်ႈ သင်ႇသွၼ် ပၼ် တီႈ တပႄးၸဝ်ႈ တင်းလၢႆ လႄႈ ဝႃႈ၊ "လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ဢၢပ်ႈ ၵႃႈၼႂ်း မိုဝ်း ၵူၼ်း ၸိူဝ်း ဢၼ် တၵ်း ဢဝ် မၼ်းၸဝ်ႈ တၢႆ ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ၊မိူဝ်ႈ တၢႆ ယဝ်ႉ၊ထူၼ်ႈ ထိုင် သၢမ် ဝၼ်း ၸိုင်၊တၵ်း လုၵ်ႉ ၶိုၼ်းလိပ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 32ၵူၺ်းၵႃႈ၊ၶဝ် ယင်း ဢမ်ႇ ပႆႇ ႁု ထွမ်ႇ ဢထိၵ်ႈပႄႇ ၵႂၢမ်း ၼၼ်ႉ။ ၶဝ် ၵေႃႈ ဢမ်ႇ ႁတ်း လဝ်ႈ ႁတ်း ထၢမ် တီႈ မၼ်းၸဝ်ႈ လႄႈ ယူႇ ဢေႃႈ။ 33ၶဝ် ႁွတ်ႈထိုင် ဝဵင်း ၵပိူဝ်ႇၼေႇဢုမ်ႇ၊ၵႂႃႇ သေယဝ်ႉ၊မိူဝ်ႈ ဢၼ် ၶဝ်ႈ ၵႃႈၼႂ်း ႁိူၼ်း ၸိုင်၊ၸဝ်ႈ ယေႇသု၊ထၢမ် ၶဝ် လႄႈ ဝႃႈ၊ "ၵႃႈတီႈ ၵၢင်တၢင်း ၼၼ်ႉ သူ ၼင်ႇ ၵၼ် ထဵင် ၵၼ် လွင်ႈ ၵႃႈသင်၊" ဝႃႈ ၼင်ႇ ၼႆ ဢေႃႈ။ 34ၵူၺ်းၵႃႈ၊ၶဝ် ဢမ်ႇ တၵ်ႉ သဵင်၊ၵွပ်ႈပိူဝ်ႈ ၶဝ် ၵေႃႉ ၼိုင်ႈ လႄႈ ၵေႃႉ ၼိုင်ႈ၊လၢတ်ႈၸႃ ထဵင် ၵၼ် လူၺ်ႈ လွင်ႈ ဢၼ် ၽူႈလႂ် တၵ်း ပဵၼ် ၵေႃႉ ဢၼ် ယႂ်ႇ မျၢတ်ႈ ၼႃႇ သေပိူၼ်ႈ ၼၼ်ႉ၊မႃး ၸွမ်း တၢင်း ဢေႃႈ။- 35ၸဝ်ႈ ယေႇသု၊ၼင်ႈ သေယဝ်ႉ၊ႁွင်ႉ တပႄးၸဝ်ႈ သိပ်း သွင် ပႃး ၼၼ်ႉ မႃး လႄႈ လၢတ်ႈ ဝႃႈ၊ "ၽူႈလႂ် သေဢမ်ႇဝႃႈ၊ပေႃး မၼ်း ၶႂ်ႈ ပဵၼ် ႁူဝ် ပိူၼ်ႈ ၸိုင်၊မၼ်း တၵ်း လႆႈ ဝႆႉ တူဝ် မၼ်း ပဵၼ် ႁၢင် သုတ်း ပိူၼ်ႈ သေလႄႈ၊တၵ်း လႆႈ ပဵၼ် ၵူၼ်း ၸႂ်ႉ ၵူၼ်းသွႆ ပိူၼ်ႈ တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။- 36မၼ်းၸဝ်ႈ သမ်ႉ ဢဝ် လုၵ်ႈဢွၼ်ႇ ၵေႃႉ ၼိုင်ႈ ဝႆႉ ၵႃႈၼႂ်း ဝူင်ႈၵၢင် ၶဝ် သေယဝ်ႉ၊ဢဝ် မိုဝ်း မၼ်းၸဝ်ႈ ၵွတ်ႇ သေလႄႈ လၢတ်ႈ ဝႃႈ၊- 37"ၽူႈလႂ် သေဢမ်ႇဝႃႈ၊ပေႃး မၼ်း ဢိင်ပိုင်ႈ ၸိုဝ်ႈသဵင် ၵဝ် သေလႄႈ ႁပ်ႉ တုင်း ဢဝ် လုၵ်ႈဢွၼ်ႇ ၸိူဝ်ႉ ၼင်ႇ ၼႆ ၸိုင်၊ၵေႃႉ ၼၼ်ႉ ႁပ်ႉ တုင်း ဢဝ် ၵဝ် ယဝ်ႉ ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉ တုင်း ဢဝ် ၵဝ် ၼၼ်ႉ၊ၵေႃႉ ၼၼ်ႉ ႁပ်ႉ တုင်း ဢဝ် ၵဝ် ဢမ်ႇၵႃး၊ႁပ်ႉ တုင်း ဢဝ် ၸႃႉၸဵမ် ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 38ယူဝ်းႁၢၼ်ႇ၊လဝ်ႈလၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "သြႃႇ ၸဝ်ႈ။ ႁဝ်းၶႃႈ ထူပ်း ႁၼ် ၵူၼ်း ၵေႃႉ ၼိုင်ႈ၊ဢိင်ပိုင်ႈ ၼႃႇမႃႉ ၸိုဝ်ႈသဵင် ၸဝ်ႈႁဝ်း သေလႄႈ ႁေႃႈ ၽီႁၢႆႉ ဢွၵ်ႇ ယူႇ ၶႃႈ ဢေႃႈ။ ၵွပ်ႈပိူဝ်ႈ မၼ်း ဢမ်ႇၸႂ်ႈ ၵူၼ်း ႁဝ်း ၼၼ်ႉ လႄႈ ႁဝ်းၶႃႈ ႁၢမ်ႈတၢပ်ႈ မၼ်း ယႃႇ ႁႂ်ႈ မၼ်း ႁဵတ်း ၸိူဝ်ႉ ၼင်ႇ ၼၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 39ၸဝ်ႈ ယေႇသု၊ၵေႃႈ လၢတ်ႈ တီႈ ၶဝ် လႄႈ ဝႃႈ၊ "ယႃႇပေ ႁၢမ်ႈတၢပ်ႈ မၼ်း။ ၵူၼ်း ဢၼ် ဢိင်ပိုင်ႈ ၸိုဝ်ႈသဵင် ၵဝ် လႄႈ ၼႄပျႃး တၼ်းၶူဝ်း ဢၼ် လၢၵ်ႇ ဢၼ် လၢႆး ယူႇ ၼၼ်ႉ ၸိုင်၊တေ ၶိုၼ်း သႄႉသွမ်း ၵဝ် ငၢႆႈ ငၢႆႈ ၼၼ်ႉ ဢမ်ႇ မီး သေၵေႃႉသေၵူၼ်း။- 40ၵေႃႉ ဢၼ် ဢမ်ႇ ၶတ်းၵၼ် တင်း ႁဝ်း ၼၼ်ႉ ပဵၼ် ၵူၼ်း ႁဝ်း ယဝ်ႉ။- 41ၽူႈလႂ် သေဢမ်ႇဝႃႈ၊ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊ၵေႃႉ ဢၼ် ဢိင်ပိုင်ႈ ၼႃႇမႃႉ ၸိုဝ်ႈသဵင် ၵဝ် လႄႈ ပၼ် ၼမ်ႉ ၵိၼ် ၵွၵ်း ၼိုင်ႈ တီႈ သူ၊ၵွပ်ႈပိူဝ်ႈ ထွၵ်ႈလူၺ်ႈ သူ ပဵၼ် ၵူၼ်း ၵဝ် ယူႇ ၼၼ်ႉ ၸိုင်၊ၵေႃႉ ၼၼ်ႉ တၵ်း လႆႈ ၶၢမ်ႇ ဢဝ် ဢၵျူဝ်း ၵျေးၸူး ဢမၢၼ်ႇၶၼ်ပဵၼ် ဢေႃႈ။ 42"ၽူႈလႂ် သေဢမ်ႇဝႃႈ၊ပေႃး မၼ်း ႁႂ်ႈ လုၵ်ႈဢွၼ်ႇ ၸိူဝ်ႉ ၼင်ႇ ၼႆ၊ဢၼ် ယုမ်ႇမၢတ်ႈ ၵဝ် ၼႆႉ သေၵေႃႉၵေႃႉ လႆႈ ႁဵတ်း မႅၼ်ႈ ဢပျတ်ႈ ၵႂႃႇ ၸိုင်၊တီႈ ၵေႃႉ ၼၼ်ႉ ပေႃး ဢဝ် မၢၵ်ႇႁိၼ် လူၺ် ႁွႆႈ ၶေႃး မၼ်း လႄႈ ပႅတ်ႈ တူၵ်း ၵႃႈၼႂ်း ၼမ်ႉ ပၢင်ႇလၢႆႇ ၸိုင်၊ယဵင်ႈၶႅၼ်း တေ လီ ဢေႃႈ။- 43ပိူင်လဵဝ် ၵၼ်၊ပေႃး မိုဝ်း မႂ်း ႁဵတ်း ႁႂ်ႈ မႂ်း ထုၵ်ႇမႅၼ်ႈ ဢပျတ်ႈ ၸိုင်၊တႅပ်း ပႅတ်ႈ တႃႉ။ ဢၼ် မီး မိုဝ်း ၶွၼ် လဵဝ် ၶဝ်ႈ ၼႂ်း တၢင်း ဢၼ် ဢသၢၵ်ႈလိပ်း ၼၼ်ႉ ယဵင်ႈၶႅၼ်း တေ လီ သေ ဢၼ် မီး မိုဝ်း သွင် ၶွၼ် လႄႈ တူၵ်း ငရၢႆး ၵႃႈၼႂ်း ၽႆး ဢၼ် ဢမ်ႇထၢတ်ႇ ဢမ်ႇ ယဵၼ်၊- 44ၼွၼ် ဢၼ် သႆႉၵိၼ် ၶဝ် ၼၼ်ႉ ဢမ်ႇ တၢႆ၊ၽႆး ဢၼ် မႆႈ ၶဝ် ၼၼ်ႉ၊ဢမ်ႇ မွတ်ႇ ဢမ်ႇ ဝၢႆး လႆႈ သေပွၵ်ႈ ၼၼ်ႉ ဢေႃႈ။- 45ပေႃး တိၼ် မႂ်း ႁဵတ်း ႁႂ်ႈ မႂ်း ထုၵ်ႇမႅၼ်ႈ ဢပျတ်ႈ ၸိုင်၊တႅပ်း ပႅတ်ႈ တႃႉ။ ဢၼ် မီး တိၼ် ၶွၼ် လဵဝ် လႄႈ လႆႈ ၶဝ်ႈ ၼႂ်း တၢင်း ဢၼ် ဢသၢၵ်ႈလိပ်း ၼၼ်ႉ၊ယဵင်ႈၶႅၼ်း တေ လီ သေ တၢင်း ဢၼ် မီး တိၼ် သွင် ၶွၼ် လႄႈ တူၵ်း ငရၢႆး ၵႃႈၼႂ်း ၽႆး ဢၼ် ဢမ်ႇထၢတ်ႇ ဢမ်ႇ ယဵၼ်၊- 46ၼွၼ် ဢၼ် သႆႉၵိၼ် ၶဝ် ၼၼ်ႉ ဢမ်ႇ တၢႆ၊ၽႆး ဢၼ် မႆႈ ၶဝ် ၼၼ်ႉ ဢမ်ႇ မွတ်ႇ ဢမ်ႇ ဝၢႆး လႆႈ သေပွၵ်ႈ ၼၼ်ႉ ဢေႃႈ။- 47ပေႃး မၢၵ်ႇတႃ မႂ်း ႁဵတ်း ႁႂ်ႈ မႂ်း ထုၵ်ႇမႅၼ်ႈ ဢပျတ်ႈ ၸိုင်၊ၶွၵ်း ဢွၵ်ႇ ပႅတ်ႈ တႃႉ။ ဢၼ် မီး မၢၵ်ႇတႃ ႁူၺ်ႇ လဵဝ် လႄႈ လႆႈ ၶဝ်ႈ ၼႂ်း မိူင်းၽြႃးပဵၼ်ၸဝ်ႈ ၼၼ်ႉ၊ယဵင်ႈၶႅၼ်း တေ လီ သေ တၢင်း ဢၼ် မီး မၢၵ်ႇတႃ သွင် ႁူၺ်ႇ လႄႈ တူၵ်း ငရၢႆး ၵႃႈၼႂ်း ၽႆး ဢၼ် ဢမ်ႇထၢတ်ႇ ဢမ်ႇ ယဵၼ်၊- 48ၼွၼ် ဢၼ် သႆႉၵိၼ် ၶဝ် ၼၼ်ႉ ဢမ်ႇ တၢႆ၊ၽႆး ဢၼ် မႆႈ ၶဝ် ၼၼ်ႉ ဢမ်ႇ မွတ်ႇ ဢမ်ႇ ဝၢႆး လႆႈ သေပွၵ်ႈ ၼၼ်ႉ ဢေႃႈ။ 49"ၵူၼ်း တင်းသဵင်ႈတင်းလူင် တၵ်း လႆႈ မူတ်းၸၢင်ႇ လူၺ်ႈ ၽႆး၊မိူၼ် ၸိူဝ်ႉ ၼင်ႇ တူဝ် တၢင်းလူႇ တင်းသဵင်ႈတင်းလူင် လႆႈ ၶၢမ်ႇ ႁဵတ်း ႁႂ်ႈ မူတ်းၸၢင်ႇ လူၺ်ႈ ၵိူဝ် ၼၼ်ႉ ဢေႃႈ။- 50"ၵိူဝ် ၸမ်ႉ၊လီ ဢေႃႈ။ ၵူၺ်းၵႃႈ၊ပေႃး ဢၼ် ၸဵမ်း မၼ်း ႁၢႆ ၵႂႃႇ ယဝ်ႉ ၸိုင်၊သူ တေ ၶိုၼ်း ႁႂ်ႈ မၼ်း ၸဵမ်း မႃး လႆႈ ၸိူဝ်ႉ ၼင်ႇ ႁိုဝ်။ "ၵႃႈၼႂ်း သူ ႁႂ်ႈ မီး ၵိူဝ် လႄႈ၊ၵေႃႉ ၼိုင်ႈ လႄႈ ၵေႃႉ ၼိုင်ႈ ယူႇ ထုၵ်ႇမေႃ ပေႃး ၵႂၢမ်း ၵၼ် တႃႉ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၵဝ် ပေႃးလု၊ ၵေႃႉ ပဵၼ် တမၢၼ်ႇ ၸဝ်ႈ ယေႇသု ၶရိၸ်ႈ၊ၸွမ်းၼင်ႇ ဢမိင်ႉ ၽြႃးပဵၼ်ၸဝ်ႈ၊ၸဝ်ႈ ဢၼ် ၵႄႇၶျွတ်ႈ ဢဝ် ႁဝ်း၊ဢိၵ်ႇတင်း ၸဝ်ႈ ယေႇသု ၶရိၸ်ႈ၊ဢၼ် ႁဝ်း မုင်ႈထႃႈ မွင်းထႃႈ ၼၼ်ႉ၊- 2မီး လိၵ်ႈ တႅမ်ႈ ထိုင် တိမေႃးသေႇ၊လုၵ်ႈၸၢႆး ၵဝ် ၸႅတ်ႈ ၸႅတ်ႈ ၵႃႈၼႂ်း တၢင်းယုမ်ႇမၢတ်ႈ ၼၼ်ႉ ဢေႃႈ။ ႁႂ်ႈ ပေႃႈ ႁဝ်းၶႃႈ ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ပၼ် ၵျေးၸူး၊ၵရုၼႃႇ ဢိၵ်ႇတင်း တၢင်းၼိမ် ၶျၢမ်းသႃႇ တီႈ မႂ်း သေၵမ်း လူၺ်ႈ။ 3ၵဝ် မီး ဢလူဝ်ႇ ၶႂ်ႈႁႂ်ႈ မႂ်း ၵိုတ်းသဝ်း ယူႇ ၵႃႈတီႈ ဝဵင်း ဢေးၽႅတ်ႈ၊ၸွမ်းၼင်ႇ ဢၼ် ၵဝ် သင်ႇ လၢတ်ႈ မႂ်း ဝႆႉ၊ၼႂ်း မိူဝ်ႈ ဢၼ် ၵဝ် ဢွၵ်ႇ တၢင်း ၵႂႃႇၸူး တီႈ မိူင်း မႃႇၵေႇတေႃးၼိ၊ပုၼ်ႉ ၼၼ်ႉ ဢေႃႈ။ ၵဝ် ၶႂ်ႈႁႂ်ႈ မႂ်း ႁၢမ်ႈတၢပ်ႈ ၵူၼ်း ၵမ်ႈၽွင်ႈ ၵႃႈတီႈ ၼၼ်ႈ ၼင်ႇ ႁိုဝ် ၶဝ် တေ ဢမ်ႇ သင်ႇ သွၼ် တြႃး ဢၼ် ပႅၵ်ႇပိူင်ႈ တၢင်ႇ မဵဝ်း ဢေႃႈ။- 4သွၼ် ႁႂ်ႈ ၶဝ် ၼင်ႇ ႁိုဝ် တေ ဢမ်ႇ ဢဝ် သႂ်ႇ ၼႂ်း ၸႂ်၊ဢပုမ်ႇ ဢၼ် ပိူၼ်ႈ ၶႆႈ ၵၼ်၊ဢိၵ်ႇတင်း ၸရၢင်း ၸိူဝ်ႉၶိူဝ်း ဢၼ် ဢမ်ႇ ၸၢင်ႈ သုတ်းသဵင်ႈ လႆႈ ၸိူဝ်း ၼၼ်ႉ တႃႉ။ လွင်ႈတၢင်း ၸိူဝ်း ၼႆႉ ၸၢင်ႈ ႁဵတ်း ႁႂ်ႈ ၵေႃႉ ၼိုင်ႈ လႄႈ ၵေႃႉ ၼိုင်ႈ တွပ်ႇထဵင် ၵၼ် ၵူၺ်း လႄႈ ယင်း ဢမ်ႇ ၸၢင်ႈ ႁဵတ်း ၸွမ်း တြႃး ၽြႃးပဵၼ်ၸဝ်ႈ ဢၼ် ႁဝ်း ၸၢင်ႈ ႁု ၸၢင်ႈ ႁၼ် ၵွပ်ႈ လူၺ်ႈ တၢင်းယုမ်ႇမၢတ်ႈ ၼၼ်ႉ ဢေႃႈ။- 5လွင်ႈတၢင်း ဢၼ် သင်ႇ လၢတ်ႈ ၸိူဝ်ႉ ၼင်ႇ ၼၼ် ၼၼ်ႉ ၸမ်ႉ၊ပဵၼ် ၶေႃႈ ဢဵၼ်းဢၢၼ်း ႁႂ်ႈ မီး တၢင်းႁၵ်ႉ မႅတ်ႈတႃႇ ဢၼ် ဢွၵ်ႇ မႃး ၵႃႈတီႈ ႁူဝ်ၸႂ် ဢၼ် ၶၢဝ်ၸၢင်ႇ၊ၸႂ် ဢၼ် ႁူ တူဝ်ၸဝ်ႈၵဝ်ႇ ဢၼ် လီ ဢၼ် ငၢမ်း၊ဢိၵ်ႇတင်း တၢင်းယုမ်ႇမၢတ်ႈ ၸႅတ်ႈ ၸၢင်ႇ ၼၼ်ႉ ဢေႃႈ။- 6ၵူၼ်း ၵမ်ႈၽွင်ႈ ဢမ်ႇ မီး ၸႂ် ၸိူဝ်ႉ ၼင်ႇ ၼၼ် လႄႈ ပိူင်ႈ တၢင်း ၵႂႃႇ သေလႄႈ ဢုပ်ႇ လၢတ်ႈ ၵႂၢမ်း ၽၢင်း လၢႆ လၢႆ လွၵ်ႇ လွၵ်ႇ ၵူၺ်း ၼၼ်ႉ ယဝ်ႉ။- 7ၶဝ် ယင်း ဢမ်ႇ ႁု တီႈ ပွင်ႇ ၵႂၢမ်း ဢၼ် တူဝ်ၸဝ်ႈၵဝ်ႇ ႁေႃး၊ဢိၵ်ႇတင်း လွင်ႈ ဢၼ် ၶဝ် ပဵၼ် သၢၵ်ႈသေႇ ၼၼ်ႉ သေၵေႃႈ၊ယင်း ၶႂ်ႈ ပဵၼ် သြႃႇ ဢၼ် သွၼ် ပိူၼ်ႈ ယူႇ ၼၼ်ႉ ဢေႃႈ။ 8ႁဝ်း ႁု ဝႃႈ၊ပိင်းၺၢပ်ႈတြႃး ၸဝ်ႈ ပဵၼ် ဢၼ် လီ တီႈ ၵေႃႉ ဢၼ် ၵမ်ၵျၢင်ႉ ၸွမ်း ၵႃႈ ၼင်ႇ ဢၼ် မၼ်း ထုၵ်ႇလီ ၵမ်ၵျၢင်ႉ ၼၼ်ႉ ဢေႃႈ။- 9ၵူၺ်းၵႃႈ၊မၢတ်ႈတွင်း ဝႆႉ ပိင်းၺၢပ်ႈတြႃး ၸဝ်ႈ ဢမ်ႇၸႂ်ႈ ပုၼ်ႈတႃႇ ၵူၼ်း သိုဝ်ႈ တြႃး ၼၼ်ႉ တႃႉ။ ပိင်းၺၢပ်ႈတြႃး ၸဝ်ႈ ပဵၼ် ပုၼ်ႈတႃႇ ၵူၼ်း ဢၼ် ဢမ်ႇ ႁု ၽြႃး တြႃး၊ဢိၵ်ႇတင်း ၵူၼ်း ဢၼ် ဢမ်ႇ ၸွမ်း တြႃး၊ဢိၵ်ႇတင်း ပုၼ်ႈ ၵူၼ်း ဢၼ် ဢမ်ႇ ၵူဝ်းၵႂၢႆႇ ၽြႃး၊ဢိၵ်ႇတင်း ၵူၼ်း ဢၼ် ၽိတ်းပိူင်ႈ ဢပျတ်ႈ၊ပုၼ်ႈတႃႇ ၵူၼ်း ဢၼ် ဢမ်ႇ မူတ်းၸၢင်ႇ၊ဢိၵ်ႇတင်း ပုၼ်ႈ ၵူၼ်း ဢၼ် ဢမ်ႇ ရူဝ်ႇသေႇ ၵူဝ်ယမ် ၸဝ်ႈ ၽြႃး၊ပုၼ်ႈတႃႇ ၵူၼ်း ဢၼ် ဢဝ် ပေႃႈ မႄႈ တၢႆ၊တင်း ၵူၼ်း ဢၼ် ဢဝ် ဢသၢၵ်ႈ ပိူၼ်ႈ တၢႆ၊- 10ပဵၼ် ပုၼ်ႈတႃႇ ၵူၼ်း ဢၼ် ၽိတ်း ၵႃႇမေႇသု၊ပုၼ်ႈ ၵေႃႉ ဢၼ် ႁဵတ်း မေႇထုင်ႇ လူၺ်ႈ ၽူႈၸၢႆး ၼင်ႇ ၵၼ်၊ဢိၵ်ႇတင်း ပုၼ်ႈ ၵေႃႉ ဢၼ် လၵ်ႉ တိဢဝ် ၵူၼ်း ၵႂႃႇ ၶၢႆ ႁႂ်ႈ ၵႂႃႇ ပဵၼ် ၶႃႈ ပိူၼ်ႈ၊ပုၼ်ႈ ၵေႃႉ ဢၼ် ပႅတ်ႉ ဢၼ် လႅၼ်၊ဢိၵ်ႇတင်း ပုၼ်ႈ ၵေႃႉ ဢၼ် ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ၊ဢိၵ်ႇတင်း ပုၼ်ႈ ၵူၼ်း ၸိူဝ်း ဢၼ် ၶတ်းၵၼ် တင်း တြႃး ဢၼ် မၢၼ်ႇမႅၼ်ႈ ၸိူဝ်း ၼၼ်ႉ ဢေႃႈ။- 11တြႃး ၼၼ်ႉ ၸမ်ႉ၊မီး ယူႇ ၸွမ်းၼင်ႇ ၼႂ်း ၶၢဝ်ႇတြႃးသိူဝ်းပျေႃႇ ၽြႃးပဵၼ်ၸဝ်ႈ ဢၼ် မီး မၢင်ႇၵလႃႇ၊ဢၼ် ဢၢပ်ႈပၼ် တီႈ ၵဝ် ၼၼ်ႉ ဢေႃႈ။ 12ၵဝ် ယွင်ႈယေႃး တၢင်ႇၵျေးၸူး ၸဝ်ႈ ယေႇသု ၶရိၸ်ႈ၊ၸဝ်ႈၽြႃး ႁဝ်း ၸဝ်ႈ ဢၼ် ပၼ် ဢဵၼ် ပၼ်ႁႅင်း ၵဝ် ပုၼ်ႈ ၵၢၼ် မၼ်းၸဝ်ႈ ၼႆႉ ၵွပ်ႈပိူဝ်ႈ မၼ်းၸဝ်ႈ မၢတ်ႈ ၵဝ် ပဵၼ် ၵေႃႉ ဢၼ် မီး သဵတ်ႈၸႃႇ လႄႈ ယုၵ်ႉ တၢင်ႇ ၵဝ် ႁႂ်ႈ ႁဵတ်းၵၢၼ် မၼ်းၸဝ်ႈ ဢေႃႈ။- 13ပိၵ်ႉသမ်ႉ ၵဝ် ယၢမ်ႈ ပဵၼ် ၵေႃႉ ဢၼ် သႄႉသွမ်း၊ၼိၵ်ႈၸၢၵ်ႈ လႄႈ ယႃႉ ၵဝ်း မၼ်းၸဝ်ႈ မႃး သေၵေႃႈ၊ၽြႃးပဵၼ်ၸဝ်ႈ ယင်း ႁၵ်ႉ ဢဵတ်းလူ ၵဝ်၊ပိူဝ်ႈ ဝႃႈ ၵဝ် ဢမ်ႇ ပႆႇ ယုမ်ႇ လႄႈ ဢမ်ႇ ႁု လွင်ႈ ဢၼ် ၵဝ် လႆႈ ႁဵတ်း မႅၼ်ႈ ၼၼ်ႉ ဢေႃႈ။- 14ၵျေးၸူး ၸဝ်ႈၽြႃး ႁဝ်း ၼၼ်ႉ လိူင်ႇ ၼမ် လူၼ်ႉ လိူဝ် ယူႇ ပုၼ်ႈ ၵဝ်၊ဢိၵ်ႇတင်း ပၼ် တၢင်းယုမ်ႇမၢတ်ႈ လႄႈ တၢင်းႁၵ်ႉ မႅတ်ႈတႃႇ ဢၼ် တၵ်း ၵႂႃႇ မႃး လူၺ်ႈ ၵၼ် တင်း ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။- 15ၵႂၢမ်း ဢၼ် ဝႃႈ၊ "ၸဝ်ႈ ယေႇသု ၶရိၸ်ႈ၊ၵျွ မႃး ၼႂ်း လေႃးၵႃႉ ၼႆႉ၊ႁႂ်ႈလႆႈ ၵႄႇၶျွတ်ႈ ဢဝ် ၵူၼ်း ၸိူဝ်း ဢၼ် မီး ဢပျတ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ပဵၼ် ၵႂၢမ်း သဵတ်ႈၸႃႇ ဢၼ် ႁဝ်း ထုၵ်ႇလီ ႁပ်ႉတုင်း ဢဝ် လုမ်း လုမ်း ဢေႃႈ။ ၼႂ်း ၵူၼ်း ၸိူဝ်း ဢၼ် မီး ဢပျတ်ႈ တင်းလၢႆ ၼၼ်ႉ ၵဝ် ၼႆႉ မီး ဢပျတ်ႈ ၼမ်ၼႃႇ သေပိူၼ်ႈ ယဝ်ႉ။- 16ၵူၺ်းၵႃႈ၊ၽြႃးပဵၼ်ၸဝ်ႈ မီး ၸႂ် ၵရုၼႃႇ ဢဵတ်းလူ ၵဝ် လႄႈ ၼင်ႇ ႁိုဝ် ၸဝ်ႈ ယေႇသု၊တၵ်း ၼႄပျႃး ၸႂ်ယႂ်ႇ ၸႂ် ယၢဝ်း မၼ်းၸဝ်ႈ ၵႃႈၼိူဝ် ၵဝ်ၶႃႈ ဢၼ် ပဵၼ် ၵူၼ်း မီး ဢပျတ်ႈ ၼမ်ၼႃႇ သေပိူၼ်ႈ ၼၼ်ႉ သေယဝ်ႉ၊ႁဵတ်း ၸိူဝ်ႉ ၼင်ႇ ၼႆ ႁႂ်ႈလႆႈ ပဵၼ် ပုင်ႇ သၢၵ်ႈသေႇ ပုၼ်ႈ ၶဝ် ၸိူဝ်း ဢၼ် ဝၢႆးလိုၼ်း တေ ယုမ်ႇမၢတ်ႈ မၼ်းၸဝ်ႈ လႄႈ ႁပ်ႉ ဢဝ် ဢသၢၵ်ႈ ထႃႇဝရႃႉ ၼၼ်ႉ ဢေႃႈ။- 17ႁႂ်ႈ ၶုၼ်ႁေႃၶမ်း ဢၼ် ၸၢမ်ႇ ယူႇ ၼႂ်း ၵူႈ ၵၢပ်ႈ ၵူႈ ပၢၼ်၊ၸဝ်ႈ ဢၼ် ၵၢင်းလွတ်ႈ တၢင်းတၢႆ၊ၸဝ်ႈ ဢၼ် မၢၵ်ႇတႃ ၵူၼ်း တူၺ်း ဢမ်ႇ ႁၼ် လႆႈ၊ၸဝ်ႈ ဢၼ် ပဵၼ် ၽြႃးပဵၼ်ၸဝ်ႈ သူႇလဵဝ် ၵူၺ်း ၼၼ်ႉ၊ႁႂ်ႈလႆႈ ထိူၵ်ႈၶၢမ်ႇ ဢဝ် တၢင်း ဢၼ် ရူဝ်ႇသေႇ ၵူဝ်ယမ်၊ဢိၵ်ႇတင်း မုၼ် ၵုင်ႇသရေႇ တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။ 18လုၵ်ႈၸၢႆး ၵဝ် တိမေႃးသေႇ၊႟။ ၵဝ် ဢဝ် ၵႂၢမ်း ပိင်းၺၢပ်ႈ ၼႆႉ ဢၢပ်ႈပၼ် မႂ်း ၸွမ်းၼင်ႇ ၵႂၢမ်း ပျႃႇတိၵ်ႈ ဢၼ် လႆႈ ႁေႃး ဝႆႉ၊ပုၼ်ႈတႃႇ မႂ်း ၼၼ်ႉ ယဝ်ႉ။ ႁႂ်ႈ ၵႂၢမ်း ၼၼ်ႉ ပဵၼ် ႁႅင်းၸႂ် ဢၼ် ၸွႆႈ ႁႂ်ႈ မႂ်း တိုၵ်း ႁတ်း ႁတ်းႁၢၼ် ႁၢၼ်၊- 19ၸွႆႈ ႁႂ်ႈ မႂ်း ယိပ်းၵမ် တၢင်းယုမ်ႇမၢတ်ႈ မႂ်း ဝႆႉ မၼ်ႈ ၵႅၼ်ႇ၊ဢိၵ်ႇတင်း ၸွႆႈ ႁႂ်ႈ မႂ်း မီး ၸႂ် ဢၼ် ႁု တူဝ်ၸဝ်ႈၵဝ်ႇ ဢၼ် မူတ်းသႂ် ၼၼ်ႉ တႃႉ။ ၵူၼ်း ၵမ်ႈၽွင်ႈ ယင်း ဢမ်ႇ ထွမ်ႇဢဝ် ၸႂ် ဢၼ် ႁု တူဝ်ၸဝ်ႈၵဝ်ႇ ၶဝ် ၼၼ်ႉ လႄႈ တၢင်းယုမ်ႇမၢတ်ႈ ၶဝ် လႆႈ လုလႅဝ် ၵႂႃႇ ဢေႃႈ။- 20ၵႃႈၼႂ်း ၶဝ် ၼၼ်ႉ ပႃး ႁုမေႇၼေႇ၊တင်း ဢလႅၵ်ႉၸၼ်းတႃး၊ဢေႃႈ။ ၶဝ် သွင် ၵေႃႉ ၼၼ်ႉ ၵဝ် လႆႈ ဢၢပ်ႈပၼ် ၼႂ်း မိုဝ်း ၸႃႇတၢၼ်ႇ၊ႁႂ်ႈ ၶဝ် လႆႈ သွၼ် ဢဝ် တၢင်း ဢၼ် ၸၢင်ႈ ဝႄႈ ပႅတ်ႈ ၵႂၢမ်း ဢၼ် သႄႉသွမ်း ၸဝ်ႈၽြႃး ၼၼ်ႉ ဢေႃႈ။
Copyright
Learn More


text:
1ၶဝ် ႁွတ်ႈထိုင် ၵႂႃႇ ၽၢႆႇပုၼ်ႉ ၽင်ႇ ၼွင် ၵႃႇလိလႄး၊ၵႃႈတီႈ မိူင်း ၵေႇရႃႇသႃႇ၊ဢေႃႈ။- 2မိူဝ်ႈ ဢၼ် ၸဝ်ႈ ယေႇသု၊ဢွၵ်ႇ ႁိူဝ်း ၵႂႃႇ ၼၼ်ႉ၊ၵူၼ်း ဢၼ် ၽီႁၢႆႉ ၶဝ်ႈ ၵေႃႉ ၼိုင်ႈ ဢွၵ်ႇ ပႃႇႁဵဝ်ႈ မႃး ႁူပ်ႉ မၼ်းၸဝ်ႈ ၵမ်းလဵဝ် ဢေႃႈ။- 3ၵေႃႉ ၼၼ်ႉ၊ၸၢင်ႈ ယူႇ ၵႃႈတီႈ ပႃႇႁဵဝ်ႈ ၵူၺ်း လႄႈ ၽူႈလႂ် ဢမ်ႇ ၸၢင်ႈ ဢဝ် တင်း ၸိူၵ်ႈလဵၵ်း မတ်ႉၽုၵ်ႇ မၼ်း ဝႆႉ လႆႈ။- 4ပိၵ်ႉသမ်ႉ ဢဝ် ၶူၺ်ႇတိၼ် တင်း ၸိူၵ်ႈလဵၵ်း မတ်ႉၽုၵ်ႇ ဝႆႉ လၢႆ ပွၵ်ႈ သေၵေႃႈ၊မၼ်း ယင်း ႁၵ်း ၶူၺ်ႇတိၼ် လႄႈ တိုတ်ႉ ၸိူၵ်ႈလဵၵ်း ၶၢတ်ႇ ပႅတ်ႈ ဢေႃႈ။ မၼ်း ႁႅင်း ၼႃႇ လႄႈ ၽူႈလႂ် ဢမ်ႇ ၸၢင်ႈ ထိင်း ပႄႉ မၼ်း လႆႈ။- 5ဝၼ်း ဝၼ်း ၶိုၼ်း ၶိုၼ်း ဢမ်ႇထၢတ်ႇ မၼ်း ၸၢင်ႈ လႄႇ ၵႂႃႇလႄႇ မႃး ၵႃႈတီႈ ပႃႇႁဵဝ်ႈ လႄႈ သင်၊ၵႃႈၼိူဝ် လွႆ လႄႈ သင်၊မၼ်း ၸၢင်ႈ ပၢဝ်ႇ သႅၼ်ႇ ယူႇ လႄႈ ဢဝ် မၢၵ်ႇႁိၼ် ထိူဝ် ၼိူဝ်ႉ ထိူဝ် ၼင် မၼ်း ယူႇ ဢေႃႈ။ 6မိူဝ်ႈ ဢၼ် မၼ်း ႁၼ် ၸဝ်ႈ ယေႇသု၊ၵႃႈတီႈ ဢၼ် ၵႆ ၼၼ်ႉ ၸိုင်၊မၼ်း လႅၼ်ႈ ၵႂႃႇ ၶုပ်ႉၶဝ်ႇ ၵႃႈတီႈ မၼ်းၸဝ်ႈ သေလႄႈ၊- 7ႁွင်ႉသႅၼ်ႇ တင်း သဵင် ဢၼ် ယႂ်ႇ ၼႃႇ လႄႈ ဝႃႈ၊ "ၸဝ်ႈ ယေႇသု၊လုၵ်ႈၽြႃးပဵၼ်ၸဝ်ႈ ဢၼ် သုင် မျၢတ်ႈ ၼႃႇ သေပိူၼ်ႈ တီႈၶႃႈ႟။ ၸဝ်ႈ ႁဝ်း မႃး ပၼ် တုၵ်ႉၶႃႉ တီႈ ၵဝ်ၶႃႈ ၸိူဝ်ႉ ၼင်ႇ ႁိုဝ် ၶႃႈ။ ၵဝ်ၶႃႈ ၶႂ်ႈ ယွၼ်း တွင်းပၢၼ်ႇ ႁႂ်ႈ ၸဝ်ႈႁဝ်း တိူင်ႇၵၢဝ်ႇ တီႈ ၽြႃးပဵၼ်ၸဝ်ႈ လႄႈ ဝႃႈ၊တၵ်း တေ ဢမ်ႇ ၼိၵ်ႈၸၢၵ်ႈ ၵဝ်ၶႃႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 8မၼ်း တွင်းပၢၼ်ႇ ၸိူဝ်ႉ ၼင်ႇ ၼႆ၊ၵွပ်ႈပိူဝ်ႈ ၸဝ်ႈ ယေႇသု၊လႆႈ ပူင်ဢမိင်ႉ လႄႈ ဝႃႈ၊ "ၽီႁၢႆႉ႟။ မႂ်း ဢွၵ်ႇ သေ ၵႃႈတီႈ ၵူၼ်း ၵေႃႉ ၼႆႉ ၵႂႃႇ တႃႉ၊" ဝႃႈ ၼင်ႇ ၼႆ ယဝ်ႉ ၼၼ်ႉ ဢေႃႈ။ 9မၼ်းၸဝ်ႈ ထၢမ် လႄႈ ဝႃႈ၊ "မႂ်း ၸိုဝ်ႈ သင်၊" ဝႃႈ ၼင်ႇ ၼႆ လႄႈ ၵေႃႉ ၼၼ်ႉ ၶိုၼ်း လဝ်ႈလၢတ်ႈ ဝႃႈ၊ "ၸိုဝ်ႈ ၽီ ၽုင် ၶႃႈ ဢေႃႈ။ ႁဝ်းၶႃႈ ၼႆႉ မီး ၼမ်ၼႃႇ ၶႃႈ ဢေႃႈ၊" ဝႃႈ ၼင်ႇ ၼႆ သေယဝ်ႉ၊- 10တွင်းပၢၼ်ႇ ၼႃႇ လူင်လၢင် ၼင်ႇ ႁိုဝ် မၼ်းၸဝ်ႈ တၵ်း ဢမ်ႇ ႁေႃႈ ဢွၵ်ႇ မိူင်း ၼၼ်ႉ ၵႂႃႇ ဢေႃႈ။ 11ၵႃႈတီႈ ၼၼ်ႈ မီး ၽုင် မူ ယႂ်ႇ ၽုင် ၼိုင်ႈ၊ၵိၼ် ယူႇ ၵႃႈတီႈ တၢပ်ႈ လွႆ ဢေႃႈ။- 12ၽီႁၢႆႉ ၸိူဝ်း ၼၼ်ႉ တွင်းပၢၼ်ႇ လႄႈ ဝႃႈ၊ "ပွႆႇ ႁဝ်းၶႃႈ ၵႂႃႇ ႁႂ်ႈလႆႈ ၶဝ်ႈ ၵႃႈၼႂ်း မူ ၸိူဝ်း ၼၼ်ႉ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။- 13မၼ်းၸဝ်ႈ ၵေႃႈ ပၼ် ဢၶႂၢင်ႉ ဢေႃႈ။ ၽီႁၢႆႉ ၸိူဝ်း ၼၼ်ႉ ဢွၵ်ႇ သေ ၵႃႈတီႈ ၵူၼ်း ၵေႃႉ ၼၼ်ႉ သေယဝ်ႉ၊ၵႂႃႇ ၶဝ်ႈ ၵႃႈၼႂ်း မူ ၸိူဝ်း ဢၼ် မီး မွၵ်ႈ သွင် ႁဵင် တူဝ် ၼၼ်ႉ သေလႄႈ၊ၽုင် မူ ၼၼ်ႉ ၶုၼ်ႇလႅၼ်ႈ လူင်း ၽင်ႇ ႁိုၵ်း ၼွင် ဢၼ် ၸၼ်း လႄႈ ၵႅၼ်ႉၼမ်ႉ တၢႆ မူတ်း ဢေႃႈ။ 14ၵူၼ်း လဵင်ႉ မူ တင်းလၢႆ၊လႅၼ်ႈ ၵႂႃႇ မွၵ်ႇလၢတ်ႈ ၼႄ လွင်ႈတၢင်း ၼၼ်ႉ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ဢိၵ်ႇတင်း ၵႃႈတီႈ ၼႂ်း ဝဵင်း ဢေႃႈ။ ၵူၼ်း ၼမ်ၼႃႇ ဢွၼ်ၵၼ် ဢွၵ်ႇ မႃး ႁႂ်ႈလႆႈ တူၺ်း လႆႈ ႁၼ် လွင်ႈတၢင်း ဢၼ် ပဵၼ် မႃး ၼၼ်ႉ ဢေႃႈ။- 15မိူဝ်ႈ ဢၼ် ၶဝ် ၽႅဝ် မႃး ၵႃႈတီႈ ၸဝ်ႈ ယေႇသု၊ၼၼ်ႉ၊ၶဝ် လႆႈ ႁၼ် ၵေႃႉ ဢၼ် ၽီ ၽုင် ၶဝ်ႈ ၼၼ်ႉ၊ပေႃး ၼုင်ႈ ၶူဝ်းၼုင်ႈ လဵင်း ယဝ်ႉ လႄႈ မီး ၸႂ်လီ ၸႂ် ငၢမ်း ဝႆႉ သေယဝ်ႉ၊ၼင်ႈ ယူႇ ၼၼ်ႉ ၸိုင်၊ၶဝ် ၵူဝ်ႁႄ ၼႃႇ ဢေႃႈ။- 16ၶဝ် ၸိူဝ်း ဢၼ် လႆႈ ႁၼ် သိုဝ်ႈၼႃႈ တႂ်ႈတႃ ၼၼ်ႉ၊မွၵ်ႇလၢတ်ႈ ၶႆႈၼႄ လွင်ႈတၢင်း ဢၼ် ပဵၼ် မႃး ၵႃႈတီႈ ၵေႃႉ ဢၼ် ၽီႁၢႆႉ ၶဝ်ႈ ဢိၵ်ႇတင်း လွင်ႈ မူ ၸိူဝ်း ၼၼ်ႉ တီႈ ၵူၼ်း ၸိူဝ်း ဢၼ် မႃး တူၵ်းလိုၼ်း ၸိူဝ်း ၼၼ်ႉ ဢေႃႈ။ 17မိူဝ်ႈ ၼၼ်ႉ၊ၶဝ် တင်းသဵင်ႈတင်းလူင် တွင်းပၢၼ်ႇ ႁႂ်ႈ မၼ်းၸဝ်ႈ ဢွၵ်ႇ သေ ၵႃႈတီႈ မိူင်း ၶဝ် ၵႂႃႇ ဢေႃႈ။ 18မိူဝ်ႈ ဢၼ် ၸဝ်ႈ ယေႇသု၊ၶဝ်ႈ ႁိူဝ်း ၵႂႃႇ ၼၼ်ႉ၊ၵူၼ်း ၵေႃႉ ဢၼ် ၽီႁၢႆႉ ၶဝ်ႈ မၼ်း ၼၼ်ႉ ယွၼ်း ဢၶႂၢင်ႉ ႁႂ်ႈလႆႈ ၵႂႃႇ ၸွမ်း မၼ်းၸဝ်ႈ ဢေႃႈ။ 19ၵူၺ်းၵႃႈ၊မၼ်းၸဝ်ႈ ဢမ်ႇ ပၼ် ဢၶႂၢင်ႉ လႄႈ မီး ဢမိင်ႉ လႄႈ ဝႃႈ၊ "မႂ်း ပွၵ်ႈ မိူဝ်း ၵႂႃႇ ၵႃႈတီႈ ႁိူၼ်း မႂ်း လႄႈ၊လၢတ်ႈၼႄ ပီႈၼွင်ႉ ၸိူဝ်ႉၶိူဝ်း မႂ်း လွင်ႈ ဢၼ် ထႃႇဝရႃႉ ၽြႃး ဢဵတ်းလူ လႄႈ ႁဵတ်း ၵျေးၸူး တီႈ မႂ်း ယႂ်ႇ ၼႃႇ ထၼ်ႇ ႁိုဝ် ၼၼ်ႉ တႃႉ၊" ဝႃႈ ၼင်ႇ ၼႆ သေယဝ်ႉ။ 20ၵေႃႉ ၼၼ်ႉ ၵေႃႈ ဢွၵ်ႇ သေ ၵႃႈတီႈ ၼၼ်ႈ ၵႂႃႇ သေလႄႈ မွၵ်ႇလၢတ်ႈ လွင်ႈတၢင်း ဢၼ် ၸဝ်ႈ ယေႇသု၊ႁဵတ်း ၵျေးၸူး တီႈ မၼ်း ယႂ်ႇ ၼႃႇ ၼၼ်ႉ ၵႃႈတီႈ ၼႂ်း ဢိူင်ႇ တေႇၵႃႇပေႃးလိ၊လႄႈ ၵူၼ်း တင်းသဵင်ႈတင်းလူင် ဢွၼ်ၵၼ် ဢၢမ်း ၼႃႇ ဢေႃႈ။ 21ၸဝ်ႈ ယေႇသု၊ၶိုၼ်း ၶၢမ်ႈ ၼွင် မိူဝ်း ၵႂႃႇ ၽၢႆႇပုၼ်ႉ လႄႈ မိူဝ်ႈ ဢၼ် ယင်း မီး ယူႇ ႁိမ်း ၽင်ႇ ၼၼ်ႉ ၸိုင်၊ၵူၼ်း ၼမ်ၼႃႇ ၸုတုမ် ၵၼ် မႃး တီႈ မၼ်းၸဝ်ႈ ဢေႃႈ။- 22ယၢမ်း ၼၼ်ႉ ၵႄႇ ၸရွပ်ႈ ႁေႃးတြႃး ဢၼ် လႆႈ ၸိုဝ်ႈ ယႃႇဢိရု၊ၽႅဝ် မႃး လႄႈ၊မိူဝ်ႈ ဢၼ် ႁၼ် ၸဝ်ႈ ယေႇသု၊ၸိုင်၊ၶုပ်ႉၶဝ်ႇ ၵႃႈတီႈ ႁိမ်း တိၼ် မၼ်းၸဝ်ႈ ယူႇ သေလႄႈ၊- 23လဝ်ႈ ယွၼ်း တွင်းပၢၼ်ႇ ၼႃႇ လူင်လၢင် လႄႈ ဝႃႈ၊ "လုၵ်ႈယိင်း ဢွၼ်ႇ ၵဝ်ၶႃႈ ပဵၼ် ႁႅင်း ၼႃႇ ၸမ် တၵ်း တၢႆ ၶႃႈ ယဝ်ႉ။ ၶႅၼ်းတေႃႈ မႃး လႄႈ ဢဝ် မိုဝ်း တၢင်ႇ ၵႃႈၼိူဝ် မၼ်း ႁႂ်ႈ မၼ်း ၶႅၼ်း မႃး လႄႈ မီး ဢသၢၵ်ႈလိပ်း ယူႇ သေၵမ်း ၶႃႈ၊" ဝႃႈ ၼင်ႇ ၼႆ သေယဝ်ႉ။ 24မၼ်းၸဝ်ႈ ၵေႃႈ ၸွမ်း မၼ်း ၵႂႃႇ ဢေႃႈ။ မိူဝ်ႈ ၼၼ်ႉ ၵူၼ်း ဢၼ် ၸု ဢၼ် တုမ် ၼမ်ၼႃႇ ဢုမ်ႇ ၸွမ်း ၽိုတ်ႉ ဢီး ၸူး တီႈ မၼ်းၸဝ်ႈ ဢေႃႈ။ 25ယၢမ်း ၼၼ်ႉ၊မီး မႄႈယိင်း ၵေႃႉ ၼိုင်ႈ ဢၼ် ၸပ်း တၢင်းပဵၼ် လိူတ်ႈ တူၵ်း လႆႈ သိပ်း သွင် ပီ ယဝ်ႉ ၼၼ်ႉ၊- 26ပိၵ်ႉသမ်ႉ ၵႂႃႇ ယႃ ၵႃႈတီႈ မေႃယႃ ၼမ်ၼႃႇ ထၢၼ်ႈပေႃး သဵင်ႈ ဢုၵ်ႉၸႃႇ ငိုၼ်း ၶမ်း ၼမ်ၼႃႇ သေၵေႃႈ၊ယင်း ဢမ်ႇ ႁၢႆ ၵူၺ်းဢမ်ႇၵႃး၊ယင်း ပဵၼ် ႁႅင်း မႃး ထႅင်ႈ ယူႇ ၼၼ်ႉ ဢေႃႈ။- 27မိူဝ်ႈ ဢၼ် မၼ်း ငိၼ်း လွင်ႈ ၸဝ်ႈ ယေႇသု၊ၸိုင်၊မႃး ၽၢႆႇ တၢင်းလင် မၼ်းၸဝ်ႈ ၵႃႈၼႂ်း ၵႄႈ ၵူၼ်း တင်းလၢႆ သေယဝ်ႉ၊တိူဝ်ႉ ယိပ်း သိူဝ်ႈ မၼ်းၸဝ်ႈ ဢေႃႈ။- 28လွင်ႈ မၼ်း ၸမ်ႉ၊မၼ်း ယုမ်ႇ ဝႃႈ၊ "ပေႃး ၵဝ် လႆႈ တိူဝ်ႉ လႆႈ ယိပ်း သိူဝ်ႈ မၼ်းၸဝ်ႈ ၵူၺ်း ၵေႃႈ၊တၢင်းပဵၼ် ၵဝ် တၵ်း ႁၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 29မိူဝ်ႈ ဢၼ် တိူဝ်ႉ ၼၼ်ႉ ၵမ်းလဵဝ်၊လိူတ်ႈ မၼ်း ၼၼ်ႉ ထၢတ်ႇ ယူတ်း ၵႂႃႇ လႄႈ မၼ်း ႁု တူဝ် လွင်ႈ ဢၼ် တၢင်းပဵၼ် မၼ်း ႁၢႆ ယဝ်ႉ ၼၼ်ႉ ဢေႃႈ။- 30ၸဝ်ႈ ယေႇသု၊ႁု လွင်ႈ ဢၼ် တၼ်းၶူဝ်း ဢွၵ်ႇ တူဝ်ၸဝ်ႈၵဝ်ႇ ၵႂႃႇ ၼၼ်ႉ ၵမ်းလဵဝ် သေလႄႈ၊ဝၢႆႇ တူၺ်း တၢင်းလင် ၼႂ်း ၵႄႈ ၵူၼ်း တင်း လႆႈ လႄႈ ထၢမ် ဝႃႈ၊ "ၽူႈလႂ် တိူဝ်ႉ ထုၵ်ႇ သိူဝ်ႈ ၵဝ်၊" ဝႃႈ ၼင်ႇ ၼႆ ဢေႃႈ။ 31တပႄးၸဝ်ႈ ၸိူဝ်း ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ၵူၼ်း ၼမ် ထၼ်ႇ ၼႆႉ၊ၽိုတ်ႉ ဢီး ၸဝ်ႈႁဝ်း ယူႇ ၼၼ်ႉ ၸဝ်ႈႁဝ်း ႁၼ် ယူႇ ဢေႃႈ။ ႁဵတ်းသင် သမ်ႉ ထၢမ် ဝႃႈ၊ 'ၽူႈလႂ် တိူဝ်ႉ ထုၵ်ႇ သိူဝ်ႈ ၵဝ်၊' ဝႃႈ ၼင်ႇ ၼႆ ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။ 32ၵူၺ်းၵႃႈ၊မၼ်းၸဝ်ႈ ယင်း ဝၢႆႇ တူၺ်း သၢႆႉ တူၺ်း ၶႂႃ ႁႂ်ႈလႆႈ ႁုႁၼ် ၵေႃႉ ဢၼ် ႁဵတ်း ၸိူဝ်ႉ ၼင်ႇ ၼၼ် ၼၼ်ႉ ယူႇ ဢေႃႈ။- 33မႄႈယိင်း ၼၼ်ႉ၊ပိူဝ်ႈ ဢၼ် ႁု လွင်ႈ ဢၼ် ပဵၼ် မႃး ၵႃႈတီႈ မၼ်း လႄႈ ၵူဝ်ႁႄ သၼ်ႇ ဝႆ ၼႃႇ မႃး ၸူး တီႈ မၼ်းၸဝ်ႈ သေယဝ်ႉ၊ၶုပ်ႉမူပ်ႇ လဝ်ႈလၢတ်ႈ ဢၼ် ၸိုဝ်ႈ ဢၼ် ၸႂ်ႈ၊လွင်ႈ ဢၼ် ပဵၼ် မႃး ၼၼ်ႉ ၵႃႈမီး တင်းသဵင်ႈတင်းလူင် ဢေႃႈ။- 34ပိူဝ်ႈ ၼႆ လႄႈ ၸဝ်ႈ ယေႇသု၊လၢတ်ႈ တီႈ မၼ်း လႄႈ ဝႃႈ၊ "လုၵ်ႈယိင်း ၵဝ်႟။ တၢင်းယုမ်ႇမၢတ်ႈ မႂ်း ႁႂ်ႈ တၢင်းပဵၼ် မႂ်း ႁၢႆ ယဝ်ႉ။ ၵႂႃႇ ၼိမ် ၼိမ် တႃႉ။ ႁႂ်ႈ ၵၢင်းလွတ်ႈ တင်း တၢင်းၶႆႈတၢင်းပဵၼ် တႃႉ၊" ဝႃႈ ၼင်ႇ ၼႆ ဢေႃႈ။ 35ၼႂ်း မိူဝ်ႈ ဢၼ် ၸဝ်ႈ ယေႇသု၊လၢတ်ႈ ၸိူဝ်ႉ ၼင်ႇ ၼၼ် ယူႇ ၼၼ်ႉ၊ၵူၼ်း ဢၼ် လုၵ်ႉ သေ ၵႃႈတီႈ ႁိူၼ်း ယႃႇဢိရု၊မႃး လႄႈ လၢတ်ႈ ဝႃႈ၊ "လုၵ်ႈယိင်း ၸဝ်ႈႁဝ်း တၢႆ ၶႃႈ ယဝ်ႉ။ ႁဵတ်း ႁိုဝ် လႄႈ ယင်း ယႃႉ ၵဝ်း ၸဝ်ႈ သြႃႇ ယူႇ လူးၵွၼ်ႇ ၶႃႈ၊" ဝႃႈ ၼင်ႇ ၼႆ ဢေႃႈ။ 36ၸဝ်ႈ ယေႇသု၊ယင်း ဢမ်ႇ ဝႆႉ ဢမု တီႈ လွင်ႈတၢင်း ဢၼ် ၶဝ် လၢတ်ႈ ၼၼ်ႉ လႄႈ လၢတ်ႈ တီႈ ယႃႇဢိရု၊လႄႈ ဝႃႈ၊ "ယႃႇပေ မႆႈၸႂ်။ ယုမ်ႇမၢတ်ႈ ၵူၺ်း တႃႉ၊" ဝႃႈ ၼင်ႇ ၼႆ ဢေႃႈ။- 37လိူဝ် သေပေႇတရု၊ယႃႇၵုပ်ႈ၊တင်း ၼွင်ႉၸၢႆး မၼ်း ယူဝ်းႁၢၼ်ႇ၊ၼၼ်ႉ၊မၼ်းၸဝ်ႈ ဢမ်ႇ ပၼ် ႁႂ်ႈ ၽူႈလႂ် ၵႂႃႇ ၸွမ်း သေၵေႃႉသေၵူၼ်း ဢေႃႈ။- 38ၶဝ် ႁွတ်ႈထိုင် ၵႂႃႇ ၵႃႈတီႈ ႁိူၼ်း ယႃႇဢိရု၊သေယဝ်ႉ၊မၼ်းၸဝ်ႈ လႆႈ ႁၼ် ၵူၼ်း ယုင်ႈယၢင်ႈ ဢူၼ် ဢဵၼ် ယူႇ ၼၼ်ႉ၊သမ်ႉ ငိၼ်း သဵင် ႁႆႈ သဵင် ႁွင်ႉ ယူႇ ၼၼ်ႉ ဢေႃႈ။- 39မၼ်းၸဝ်ႈ ၶဝ်ႈ ႁိူၼ်း ၵႂႃႇ လႄႈ လၢတ်ႈ တီႈ ၶဝ် ၸိူဝ်း ၼၼ်ႉ လႄႈ ဝႃႈ၊ "ႁဵတ်းသင် လႄႈ သူ ဢူၼ် ဢဵၼ် မေႃးမႄး ႁွင်ႉႁႆႈ ယူႇ ၸိူဝ်ႉ ၼင်ႇ ႁိုဝ်။ လုၵ်ႈဢွၼ်ႇ ၼႆႉ ဢမ်ႇ တၢႆ ၵူၺ်း။ ၼွၼ်းလပ်း ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 40ၶဝ် ၸိူဝ်း ၼၼ်ႉ၊ႁဵတ်းပျၢၵ်ႈ ၶူဝ် မၼ်းၸဝ်ႈ ဢေႃႈ။ မၼ်းၸဝ်ႈ ႁႂ်ႈ ၶဝ် ၵူႈၵေႃႉ ဢွၵ်ႇ ၵႂႃႇ တၢင်း ၼွၵ်ႈ သေယဝ်ႉ၊သမ်ႉ ႁွင်ႉ ဢဝ် ပေႃႈ မႄႈ လုၵ်ႈဢွၼ်ႇ ၼၼ်ႉ ဢိၵ်ႇတင်း တပႄးၸဝ်ႈ သၢမ် ၵေႃႉ ၼၼ်ႉ သေလႄႈ ၶဝ်ႈ ၵႃႈၼႂ်း ႁွင်ႇ ဢၼ် လုၵ်ႈဢွၼ်ႇ မီး ၼၼ်ႉ သေယဝ်ႉ၊- 41ယိပ်း မိုဝ်း လုၵ်ႈဢွၼ်ႇ ၼၼ်ႉ သေလႄႈ လၢတ်ႈ ဝႃႈ၊ "တလိတႃႉၵုမိ၊" ဢၼ် ပွင်ႇဝႃႈ၊ "ဢႄး ယိင်း ဢွၼ်ႇ႟။ လုၵ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 42ယၢမ်း ၼၼ်ႉ ၵမ်းလဵဝ်၊ဢႄး ယိင်း ဢွၼ်ႇ ၼၼ်ႉ လုၵ်ႉ လႄႈ ပႆ ဢေႃႈ။ (မၼ်း ၼၼ်ႉ ဢသၢၵ်ႈ မီး သိပ်း သွင် ပီ ဢေႃႈ။) လွင်ႈ ဢၼ် ပဵၼ် မႃး ၼႆႉ ၶဝ် ဢၢမ်း ၼႃႇ လူင်လၢင် ဢေႃႈ။- 43မၼ်းၸဝ်ႈ ပိင်းၺၢပ်ႈ ဝႆႉ တီႈ ၶဝ်၊ၼင်ႇ ႁိုဝ် ၶဝ် တၵ်း ဢမ်ႇ လၢတ်ႈ ႁႂ်ႈ ၽူႈလႂ် ႁု လွင်ႈတၢင်း ၼၼ်ႉ ယဝ်ႉ ၸင်ႇ ပူင်ဢမိင်ႉ တီႈ ၶဝ် လႄႈ ဝႃႈ၊ "ပၼ် တၢင်းၵိၼ် တီႈ မၼ်း တႃႉ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ယၢမ်း မိူဝ်ႈ ဢၼ် သေႃးလု၊ယင်း ဢဝ် ၵႂၢမ်း ဢၼ် ႁႅင်း ၼႃႇ ၼၼ်ႉ၊လွၵ်ႇငိုတ်ႈ ဝႃႈ၊တေ ဢဝ်တၢႆ တပႄး ၸဝ်ႈၽြႃး တင်းလၢႆ ယူႇ ၼၼ်ႉ၊မၼ်း ၶဝ်ႈ ၸူး ၵႃႈတီႈ ၶုၼ် ယဵၸ်ႈပရေႃးႁဵၵ်ႈ သေယဝ်ႉ၊- 2ယွၼ်း ဢဝ် လိၵ်ႈ သၢၵ်ႈသေႇ သေယဝ်ႉ၊ၵႂႃႇ ၵႃႈတီႈ ၵႄႇ ၸရွပ်ႈ ႁေႃးတြႃး ၸိူဝ်း ဢၼ် မီး ၵႃႈၼႂ်း ဝဵင်း တမ်ႇမတ်ႉသၵတ်ႉ၊ၼၼ်ႉ၊ပုၼ်ႈ လွင်ႈ ၼင်ႇ ႁိုဝ် တၵ်း လႆႈ သွၵ်ႈႁႃ တပႄး ၸဝ်ႈၽြႃး တင်းလၢႆ လႄႈ ႁႂ်ႈလႆႈ တိဢဝ် ၸဵမ် ယိင်း ၸဵမ် ၸၢႆး မႃး ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။ 3ၼႂ်း မိူဝ်ႈ ဢၼ် သေႃးလု၊ၵႂႃႇ လႄႈ မိူဝ်ႈ ဢၼ် ၸမ် တၵ်း ႁွတ်ႈထိုင် ဝဵင်း တမ်ႇမတ်ႉသၵတ်ႉ၊ၼၼ်ႉ ၸိုင်၊ဢၼ်လႅင်း ၵၢင်ႁၢဝ် သွင်ႇ မၢပ်ႈ သႂ်ႇ ႁွပ်ႈ တူဝ် မၼ်း ၵမ်းလဵဝ် ဢေႃႈ။- 4မၼ်း ၵေႃႈ လူမ်ႉ ၵႂႃႇ ၵႃႈၼိူဝ် လိၼ် သေလႄႈ လႆႈ ငိၼ်း သဵင် လၢတ်ႈ တေႃႇ မၼ်း လႄႈ ဝႃႈ၊ "သေႃးလု၊႟။ သေႃးလု၊႟။ ႁဵတ်းသင် လႄႈ မႂ်း ၼိၵ်ႈၸၢၵ်ႈ ငႅၼ်းသႄး ၵဝ်၊" ဝႃႈ ၼင်ႇ ၼႆ ဢေႃႈ။ 5မၼ်း ၵေႃႈ ၶိုၼ်း လဝ်ႈထၢမ် လႄႈ ဝႃႈ၊ "ၸဝ်ႈႁဝ်း ပဵၼ် ၽူႈလႂ် ၶႃႈ၊" ဝႃႈ ၼင်ႇ ၼႆ လႄႈ။ သဵင် ၼၼ်ႉ ၶိုၼ်း လၢတ်ႈ တီႈ မၼ်း လႄႈ ဝႃႈ၊ "ၵဝ် ပဵၼ် ယေႇသု၊ဢၼ် မႂ်း ၼိၵ်ႈၸၢၵ်ႈ ငႅၼ်းသႄး ၼၼ်ႉ ယဝ်ႉ။- 6ၼႂ်းဝႃႈၼၼ် သေၵေႃႈ မႂ်း လုၵ်ႉ လႄႈ ၶဝ်ႈ ၵႂႃႇ ၵႃႈၼႂ်း ဝဵင်း တႃႉ။ တီႈ ၼၼ်ႈ တၵ်း မီး ၵူၼ်း သင်ႇ လၢတ်ႈ ပၼ် လွင်ႈ ဢၼ် မႂ်း တၵ်း လႆႈ ႁဵတ်း ၵႃႈသင် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 7ၵူၼ်း ဢၼ် ၵႂႃႇ ၸွမ်း လူၺ်ႈ ၵၼ် တင်း မၼ်း ၸိူဝ်း ၼၼ်ႉ၊လႆႈ ငိၼ်း သဵင် ၵူၺ်း၊သမ်ႉ ဢမ်ႇ လႆႈ ႁၼ် ၽူႈလႂ် သေၵေႃႉသေၵူၼ်း လႄႈ ဢမ်ႇ ၸၢင်ႈ လၢတ်ႈ ၵႂၢမ်း ၵႃႈသင်၊ဢွၼ်ၵၼ် ၸုၵ်း ယူႇ ဢေႃႈ။- 8သေႃးလု၊ၼၼ်ႉ၊လုၵ်ႉ ၶိုၼ်ႈ သေ ၵႃႈတီႈ လိၼ် မႃး လႄႈ မိုၼ်းတႃ ဢမ်ႇ ႁၼ် ၵႃႈသင် လႆႈ ယဝ်ႉ။ မိူဝ်ႈ ၼၼ်ႉ၊ပိူၼ်ႈ ၸုင် ဢဝ် မိုဝ်း မၼ်း သေယဝ်ႉ၊ၵႂႃႇ သူင်ႇ ၵႃႈတီႈ ဝဵင်း တမ်ႇမတ်ႉသၵတ်ႉ၊ဢေႃႈ။- 9သၢမ် ဝၼ်း တဵမ်တဵမ်၊တႃ မၼ်း ယင်း ဢမ်ႇ ႁၼ် လႆႈ လႄႈ ၼႂ်း ၸူဝ်ႈ ၶၢဝ်း ၼၼ်ႉ မၼ်း ယင်း ဢမ်ႇ ၵိၼ် ၵႃႈသင် သေ ၸိူဝ်ႉ သေ ပိူင် လႄႈ ယူႇ ဢေႃႈ။ 10ၵႃႈၼႂ်း ဝဵင်း တမ်ႇမတ်ႉသၵတ်ႉ၊ၼၼ်ႉ၊မီး တပႄး ၸဝ်ႈၽြႃး ၵေႃႉ ၼိုင်ႈ ဢၼ် လႆႈ ၸိုဝ်ႈ ဢႃႇၼၼိ၊ၼၼ်ႉ ဢေႃႈ။ မၼ်း လႆႈ ႁၼ် ၼိမိၵ်ႈ ဢၼ် ၸဝ်ႈၽြႃး လၢတ်ႈ တေႃႇ မၼ်း လႄႈ ဝႃႈ၊ "ဢႃႇၼၼိ၊႟၊" ဝႃႈ ၼင်ႇ ၼႆ သေယဝ်ႉ။ "ဢေႃႈ ၶႃႈၸဝ်ႈ။ ၵဝ်ၶႃႈ မီး ယူႇ ၶႃႈ ဢေႃႈ၊" ဝႃႈၼႆ၊မၼ်း ၶိုၼ်း လဝ်ႈလၢတ်ႈ ဢေႃႈ။ 11ၸဝ်ႈၽြႃး ၵေႃႈ လၢတ်ႈ တီႈ မၼ်း လႄႈ ဝႃႈ၊ "မႂ်း လုၵ်ႉ လႄႈ ၵႂႃႇ ၵႃႈတီႈ သဵၼ်ႈတၢင်း ဢၼ် မီး ၸိုဝ်ႈ ႁွင်ႉ ႁဵၵ်ႈ ဝႃႈ၊သဵၼ်ႈတၢင်းသိုဝ်ႈ၊ၼၼ်ႉ တႃႉ။ ၶဝ်ႈ ၵႃႈၼႂ်း ႁိူၼ်း ၵူၼ်း ဢၼ် လႆႈ ၸိုဝ်ႈ ယုတႃႉ၊ၼၼ်ႉ သေလႄႈ ထၢမ်ႁႃ ၵူၼ်း ဝဵင်း တႃႇသု၊ဢၼ် လႆႈ ၸိုဝ်ႈ သေႃးလု၊ၼၼ်ႉ တႃႉ။ မၼ်း ၼၼ်ႉ သူးတွင်း ယူႇ လႄႈ၊- 12ၼႂ်း ၼိမိၵ်ႈ ဢၼ် ၵဝ် လႆႈ ၼႄ ႁႂ်ႈ မၼ်း ႁၼ် ၵူၼ်း ၵေႃႉ ၼိုင်ႈ မီး ၸိုဝ်ႈ ႁွင်ႉ ႁဵၵ်ႈ ဝႃႈ၊ဢႃႇၼၼိ၊ၼၼ်ႉ၊ၶဝ်ႈ မႃး ၸူး မၼ်း လႄႈ ဢဝ် မိုဝ်း တၢင်ႇ ၵႃႈၼိူဝ် မၼ်း၊ၼင်ႇ ႁိုဝ် မၢၵ်ႇတႃ မၼ်း တေ ၶိုၼ်း ႁၼ် လႆႈ မႃး ထႅင်ႈ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 13ဢႃႇၼၼိ၊ၵေႃႈ ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း။ ၵူၼ်း ၼမ်ၼႃႇ မွၵ်ႇလၢတ်ႈ ၶႃႈၸဝ်ႈႁဝ်း၊လွင်ႈ ဢၼ် မၼ်း ၼိၵ်ႈၸၢၵ်ႈ ငႅၼ်းသႄး ၵူၼ်း မူတ်းၸၢင်ႇ ၸဝ်ႈႁဝ်း ၵႃႈၼႂ်း ဝဵင်း ယေႇရုသလႅမ်ႇ၊ၸိူဝ်း ၼၼ်ႉ ထၢၼ်ႇ ႁိုဝ် ၼၼ်ႉ ၶႃႈ ယဝ်ႉ၊- 14ဢိၵ်ႇတင်း မၼ်း မႃး ၵႃႈတီႈ ဝဵင်း ၼႆႉ ၵေႃႈ ပႃး ဢဝ် တင်း ဢၶႂၢင်ႉ ဢႃႇၼႃႇ ၵႃႈတီႈ ယဵၸ်ႈပရေႃးႁဵၵ်ႈလူင်၊မႃး ႁႂ်ႈလႆႈ တိမတ်ႉ ၶဝ် ၸိူဝ်း ဢၼ် ၵူဝ်းၵႂၢႆႇ ၸဝ်ႈႁဝ်း ၼၼ်ႉ၊ဝႃႈၼႆ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 15ၸဝ်ႈၽြႃး သမ်ႉ လၢတ်ႈ တီႈ မၼ်း လႄႈ ဝႃႈ၊ "မႂ်း ၵႂႃႇ တႃႉ။ ၵဝ် လိူၵ်ႈၵဵပ်း ဢဝ် မၼ်း ႁႂ်ႈ ပွင်ႁဵတ်း ၼႃႈၵၢၼ် ၵဝ် ၼႂ်း တၢင်း ဢၼ် ႁဵတ်း ႁႂ်ႈ ၸိုဝ်ႈသဵင် ၵဝ် ၸွတ်ႇတူဝ်ႈ ၵႂႃႇ၊ၵႃႈတီႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊ၵႃႈတီႈ ၶုၼ်ႁေႃၶမ်း တင်းလၢႆ၊ဢိၵ်ႇတင်း ၵႃႈတီႈ ၵူၼ်း မဵဝ်း ဢိသရေး၊တင်းလၢႆ ယဝ်ႉ။- 16လိုၼ်းၼၼ်ႉ ၸင်ႇ၊ၵဝ် တၵ်း ၼႄပျႃး တီႈ မၼ်း လွင်ႈ ဢၼ် မၼ်း တၵ်း လႆႈ ၶၢမ်ႇ ထၢၼ်ႇ ႁိုဝ်၊ၵွပ်ႈပိူဝ်ႈ ၼႃႇမႃႉ ၸိုဝ်ႈသဵင် ၵဝ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 17ဢႃႇၼၼိ၊ၵေႃႈ ၵႂႃႇ လႄႈ ၶဝ်ႈ ၵႃႈၼႂ်း ႁိူၼ်း ဢၼ် သေႃးလု၊မီး ယူႇ ၼၼ်ႉ သေယဝ်ႉ၊ဢဝ် မိုဝ်း တၢင်ႇ ၵႃႈၼိူဝ် မၼ်း လႄႈ လၢတ်ႈ ဝႃႈ၊ "ၼွင်ႉ ၵဝ် သေႃးလု၊႟။ ၸဝ်ႈႁဝ်း ယေႇသု၊ဢၼ် ပေႃႇမႃး တီႈ မႂ်း၊ၵႃႈၼႂ်း ၵၢင်တၢင်း ဢၼ် သူ မႃး ၼၼ်ႉ၊ပွႆႇၸႂ်ႉ ၵဝ် မႃး ႁဵတ်း ႁႂ်ႈ မၢၵ်ႇတႃ မႂ်း ၶိုၼ်း ႁၼ်၊ဢိၵ်ႇတင်း ႁႂ်ႈ မႂ်း လႆႈ တဵမ် ဝႆႉ တင်း ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 18မိူဝ်ႈ ၼၼ်ႉ၊ၵမ်းလဵဝ် ၶႅပ်း ဢွၼ်ႇ ဢၼ် မိူၼ် ၵဵတ်းပႃ ၵွၵ်း တူၵ်း သေ ၵႃႈတီႈ မၢၵ်ႇတႃ သေႃးလု၊ၵႂႃႇ လႄႈ တႃ မၼ်း ၶိုၼ်း ႁၼ် လႆႈ မႃး ဢေႃႈ။ မၼ်း လုၵ်ႉ သေလႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ သေ ဢေႃႈ။- 19မၼ်း ၵိၼ် တၢင်းၵိၼ် လႄႈ မီး ႁႅင်း မႃး ဢေႃႈ။ လိုၼ်းၼၼ်ႉ၊သေႃးလု၊ယူႇ လူၺ်ႈ ၵၼ် တင်း တပႄး ၸဝ်ႈၽြႃး တင်းလၢႆ၊ဢၼ် မီး ၼႂ်း ဝဵင်း တမ်ႇမတ်ႉသၵတ်ႉ၊ႁိုင် တၢၼ်ႇတၢၼ်ႇ သေယဝ်ႉ၊- 20မၼ်း ၶဝ်ႈ ၸူး ၵႃႈၼႂ်း ၸရွပ်ႈ ႁေႃးတြႃး တင်းလၢႆ၊ႁေႃးလၢတ်ႈ လွင်ႈ ၸဝ်ႈ ယေႇသု၊ပဵၼ် လုၵ်ႈၽြႃးပဵၼ်ၸဝ်ႈ ၼၼ်ႉ ဢေႃႈ။ 21ၶဝ် ၸိူဝ်း ဢၼ် ငိၼ်း ၼၼ်ႉ၊ဢၢမ်း ၼႃႇ လႄႈ လၢတ်ႈ ဝႃႈ၊ "မၼ်း ပဵၼ် ၵေႃႉ ဢၼ် ဢဝ်တၢႆ ၶဝ် ၸိူဝ်း ဢၼ် ယုမ်ႇမၢတ်ႈ ၸဝ်ႈ ယေႇသု၊တင်းလၢႆ၊ၵႃႈၼႂ်း ဝဵင်း ယေႇရုသလႅမ်ႇ၊ၼၼ်ႉ ဢမ်ႇၸႂ်ႈ ႁိုဝ်း။ မၼ်း မႃး ၵႃႈတီႈ ၼႆႈ ၵေႃႈ ပဵၼ် လွင်ႈ ဢၼ် တၵ်း တိဢဝ် ၶဝ် ၸိူဝ်း ၼၼ်ႉ သေလႄႈ ၵႂႃႇ သူင်ႇ ၵႃႈတီႈ ယဵၸ်ႈပရေႃးႁဵၵ်ႈလူင် ၶဝ် ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 22ပိၵ်ႉသမ်ႉ ဝႃႈ ၼၼ် သေၵေႃႈ တၢင်း ဢၼ် သေႃးလု၊ႁေႃးတြႃး ၸဝ်ႈ ၼၼ်ႉ၊ယဵင်ႈၶႅၼ်း မီး တၼ်းၶူဝ်း မႃး တိၵ်းတိၵ်း လႄႈ တၢင်း ဢၼ် ၽေႃႇ ပျႃး သၢၵ်ႈသေႇ လွင်ႈ ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ၊ၼၼ်ႉ၊ပဵၼ် ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ ၼႃႇ တေႃႇထိုင်ႁွတ်ႈ ၵူၼ်း မဵဝ်း ၵျူး၊ၸိူဝ်း ဢၼ် မီး ၼႂ်း ဝဵင်း တင်းလၢႆ၊ထၢၼ်ႈပေႃး ဢမ်ႇ တွပ်ႇ ဢမ်ႇ ထဵင် မၼ်း လႆႈ ဢေႃႈ။ 23ဝၢႆးသေ ပူၼ်ႉမႃး လၢႆ ဝၼ်း ယဝ်ႉ ၼၼ်ႉ၊ၵူၼ်း မဵဝ်း ၵျူး၊ၶဝ် ဢွၼ်ၵၼ် ၸုတုမ် ၵၼ် သေယဝ်ႉ၊တိူင်ႇပၢင်ႇ ၵၼ် ႁႂ်ႈလႆႈ ဢဝ် သေႃးလု၊တၢႆ ဢေႃႈ။- 24ၵူၺ်းၵႃႈ၊သေႃးလု၊လႆႈ ႁု တၢင်း ဢၼ် ၶဝ် ၵျၢမ်ႇပွင် ၼၼ်ႉ ဢေႃႈ။ ၶဝ် ပႂ်ႉ ၽၵ်းတူ ဝဵင်း ဝၼ်း ဝၼ်း ၶိုၼ်း ၶိုၼ်း၊ႁႂ်ႈလႆႈ ဢဝ် မၼ်း တၢႆ ဢေႃႈ။- 25ၶိုၼ်း ၼိုင်ႈ တပႄးၸဝ်ႈ ၸိူဝ်း ၼၼ်ႉ၊ဢဝ် မၼ်း သႂ်ႇ ၵႃႈၼႂ်း ၵူၺ် သေယဝ်ႉ၊ယွၼ်ႇ လူင်း သေ ၵႃႈတီႈ ႁူး လမ်း ဝဵင်း ဢေႃႈ။ 26သေႃးလု၊ႁွတ်ႈ ၽႅဝ် ဝဵင်း ယေႇရုသလႅမ်ႇ၊ၵႂႃႇ လႄႈ မၼ်း ၵျူဝ်းၸႃး ႁဵတ်းၵေႃႉႁဵတ်းသႄႈ လူၺ်ႈ ၵၼ် တင်း တပႄးၸဝ်ႈ တင်းလၢႆ ဢေႃႈ။ ၵူၺ်းၵႃႈ၊ၶဝ် ၸိူဝ်း ၼၼ်ႉ၊ဢမ်ႇ ယုမ်ႇ လွင်ႈ ဢၼ် မၼ်း ပဵၼ် တပႄးၸဝ်ႈ ၵေႃႉ ၼိုင်ႈ မႃး ယဝ်ႉ ၼၼ်ႉ လႄႈ ၵူဝ် မၼ်း ဢေႃႈ။- 27မိူဝ်ႈ ၼၼ်ႉ၊ပႃႇၼပႃႉ၊ၸွႆႈထႅမ် မၼ်း လႄႈ ဢွၼ် သူင်ႇ ၵႂႃႇ တီႈ တမၢၼ်ႇၸဝ်ႈ တင်းလၢႆ ယဝ်ႉ ၸင်ႇ၊မွၵ်ႇလၢတ်ႈ ၶႆႈၼႄ ၶဝ် လွင်ႈ ဢၼ် သေႃးလု၊လႆႈ ထူပ်း ႁၼ် ၸဝ်ႈၽြႃး ၵႃႈတီႈ ၵၢင်တၢင်း၊ဢိၵ်ႇတင်း လွင်ႈ ဢၼ် ၸဝ်ႈၽြႃး လၢတ်ႈ တေႃႇ မၼ်း ၸိူဝ်ႉ ၼင်ႇ ႁိုဝ် ၼၼ်ႉ ဢေႃႈ။ သမ်ႉ လၢတ်ႈၼႄ လွင်ႈ ဢၼ် သေႃးလု၊ဢိင်ပိုင်ႈ ၼႃႇမႃႉ ၸိုဝ်ႈသဵင် ၸဝ်ႈ ယေႇသု၊သေလႄႈ ႁေႃးလၢတ်ႈ ႁတ်း ႁတ်းႁၢၼ် ႁၢၼ် ၵႃႈၼႂ်း ဝဵင်း တမ်ႇမတ်ႉသၵတ်ႉ၊ၼၼ်ႉ ဢေႃႈ။- 28လိုၼ်းၼၼ်ႉ၊သေႃးလု၊ယူႇ လူၺ်ႈ ၶဝ် လႄႈ ၵႂႃႇ ၵႂႃႇ မႃး မႃး ၵႃႈၼႂ်း ဝဵင်း ယေႇရုသလႅမ်ႇ၊ယူႇ၊ဢိင်ပိုင်ႈ ၼႃႇမႃႉ ၸိုဝ်ႈသဵင် ၸဝ်ႈ ယေႇသု၊လႄႈ ႁေႃးလၢတ်ႈ ႁတ်း ႁတ်းႁၢၼ် ႁၢၼ် ယူႇ ဢေႃႈ။- 29မၼ်း ဢုပ်ႇၵုမ် ထဵင် ၵၼ် တင်း ၵူၼ်း မဵဝ်း ၵျူး၊ဢၼ် လၢတ်ႈ ၵႂၢမ်း ၵရိၵ်ႉ၊ၸိူဝ်း ၼၼ်ႉ လႄႈ ၶဝ် ၵျၢမ်ႇ ႁႃ ဢဝ် မၼ်း တၢႆ ဢေႃႈ။- 30မိူဝ်ႈ ဢၼ် ၶဝ် ၸိူဝ်း ဢၼ် ယုမ်ႇမၢတ်ႈ တင်းလၢႆ၊ႁု ငိၼ်း လွင်ႈတၢင်း ၼၼ်ႉ ၸိုင်၊ၶဝ် ဢဝ် မၼ်း ၵႂႃႇ သူင်ႇ ၵႃႈတီႈ ဝဵင်း ၵေႇသရိ၊လႄႈ ပွႆႇၸႂ်ႉ မၼ်း ၵႂႃႇၸူး ၵႃႈတီႈ ဝဵင်း တႃႇသု၊ပုၼ်ႉ သေ ဢေႃႈ။ 31ႁဵတ်း ၼၼ် လႄႈ ၸိူဝ်းၸဝ်ႈ လႆႈ မီး တၢင်း ဢၼ် ၼိမ်ၸႂ် ယူႇ ၵႃႈၼႂ်း မိူင်း ယုတႃႉ၊မိူင်း ၵႃႇလိလႄး၊ဢိၵ်ႇတင်း မိူင်း သမႃႇရိ၊ၵူႈတီႈၵူႈလႅၼ် လႄႈ တႄႇပဵၼ် ယူႇ ဢေႃႈ။ ၸွမ်း လူၺ်ႈ ဝိၺိၺ်ႇ မူတ်းၸၢင်ႇ ၸဝ်ႈ ၸွႆႈၵမ်ႉ ၸွႆႈထႅမ်၊ဢိၵ်ႇတင်း တၢင်း ဢၼ် ၵူဝ်ယမ် ၸဝ်ႈၽြႃး ၼၼ်ႉ ၸိုင်၊ၸိူဝ်းၸဝ်ႈ လႆႈ မီး ဢဵၼ် မီး ႁႅင်း မႃး လႄႈ ယႂ်ႇ ၽႄႈ ၼမ် ၵိုၼ်း မႃး ဢေႃႈ။ 32ပေႇတရု၊လႄႇ ၵႂႃႇ လဵပ်ႈ ၵႂႃႇ ၵူႈတီႈၵူႈလႅၼ်၊ၵႃႈၼႂ်း ၸိူဝ်းၸဝ်ႈ တင်းသဵင်ႈတင်းလူင် လႄႈ ၽဝ်ႇ ၼိုင်ႈ မၼ်း ၵႂႃႇ ႁွတ်ႈထိုင် ၵႃႈတီႈ ၵူၼ်း ၽြႃးပဵၼ်ၸဝ်ႈ၊ၼႂ်း ဝဵင်း လုတ်ႉတႃႉ၊ပုၼ်ႉ ဢေႃႈ။- 33တီႈ ၼၼ်ႈ၊မၼ်း ထူပ်း ႁၼ် ၵူၼ်း ၵေႃႉ ၼိုင်ႈ၊ဢၼ် လႆႈ ၸိုဝ်ႈ ဢေႇၼေး၊ဢၼ် ပဵၼ် ၵူၼ်းတၢႆၽၢၵ်ႇ လႄႈ လႆႈ ၼွၼ်း ယူႇ ၵႃႈၼိူဝ် ၽႃႈၵွပ်း ပႅတ်ႇ ပီ ယဝ်ႉ ၼၼ်ႉ ဢေႃႈ။- 34ပေႇတရု၊လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ဢေႇၼေး၊႟။ ၸဝ်ႈ ယေႇသု ၶရိၸ်ႈ၊ႁႂ်ႈ မႂ်း ၸိုၼ်ႈ ႁၢႆ ယဝ်ႉ။ လုၵ်ႉ လႄႈ ၵဵၼ် ၽႃႈၵွပ်း မႂ်း တႃႉ၊" ဝႃႈ ၼင်ႇ ၼႆ လႄႈ ဢေႇၼေး၊လုၵ်ႉ ၵမ်းလဵဝ် ဢေႃႈ။- 35ၵူၼ်း ဝဵင်း လုတ်ႉတႃႉ၊တင်း ၵူၼ်း ဝဵင်း သႃႇရုၼ်ႇ၊တင်းလၢႆ ႁၼ် မၼ်း ၼၼ်ႉ သေယဝ်ႉ၊ဢွၼ်ၵၼ် ပိၼ်ႇၸႂ် ၶၢႆႉပုတ်ႈ မႃး ၽၢႆႇ ၸဝ်ႈၽြႃး ဢေႃႈ။ 36ၼႂ်း ဝဵင်း ယွပ်ႉပႃႉ၊ၼၼ်ႉ၊မီး မႄႈယိင်း ဢၼ် လႆႈ ၸိုဝ်ႈ တပိထႃႉ၊ဢၼ် ပဵၼ် တပႄးၸဝ်ႈ ၵေႃႉ ၼိုင်ႈ ၼၼ်ႉ ဢေႃႈ။ (ၸိုဝ်ႈ မၼ်း ၼႂ်း ၵႂၢမ်း ၵရိၵ်ႉ၊ႁွင်ႉဝႃႈ၊တေႃႇၵႃႇ၊ဢၼ် ပွင်ႇဝႃႈ ၵႂၢင် ဢေႃႈ။) မႄႈယိင်း ၼၼ်ႉ၊ၼႂ်း ၸူဝ်ႈ တႃႇ ဢသၢၵ်ႈ မၼ်း ၼၼ်ႉ၊ႁဵတ်း တၢင်းလီ ၼမ်ၼႃႇ လႄႈ ၽေးၸွၼ်း ယိုၼ်ႈ မႅင်ႇ ပၼ် ၵူၼ်းယၢၵ်ႈ ၵူၼ်းၽၢၼ် တင်းလၢႆ ယူႇ ဢေႃႈ။- 37မိူဝ်ႈ ၼၼ်ႉ၊မၼ်း ၼၢဝ် လႄႈ တၢႆ ၵႂႃႇ ဢေႃႈ။ ၶဝ် ဢဝ် တူဝ်တၢႆ မၼ်း ဢၢပ်ႇၼမ်ႉ သေယဝ်ႉ၊ဝၢင်း ဝႆႉ ၵႃႈၼႂ်း လုၵ်း ႁၢၼ်ႉ ၼိူဝ် ဢေႃႈ။- 38ဝဵင်း ယွပ်ႉပႃႉ၊ၼၼ်ႉ၊မီး ၸမ် ၵၼ် တင်း ဝဵင်း လုတ်ႉတႃႉ၊လႄႈ တပႄးၸဝ်ႈ ၼႂ်း ဝဵင်း ယွပ်ႉပႃႉ၊ငိၼ်း လွင်ႈ ဢၼ် ပေႇတရု၊မီး ယူႇ ၼႂ်း ဝဵင်း လုတ်ႉတႃႉ၊ယဝ်ႉ ၸင်ႇ၊ပွႆႇ ၵူၼ်း သွင် ၵေႃႉ ၵႂႃႇ ႁွင်ႉ ပၢင်း မၼ်း မႃး ၶၼ်ၶၼ်ၽႂ်းၽႂ်း ဢေႃႈ။- 39မၼ်း ၵေႃႈ လုၵ်ႉ သေ ၸွမ်း ၶဝ် မႃး ၵမ်းလဵဝ် သေယဝ်ႉ၊မိူဝ်ႈ ဢၼ် ႁွတ်ႈထိုင် ၸိုင်၊ၶဝ် ဢွၼ်ၵၼ် ၶိုၼ်ႈ ၵႂႃႇ ၵႃႈတီႈ လုၵ်း ႁၢၼ်ႉ ၼိူဝ် ၼၼ်ႉ ဢေႃႈ။ ၵႃႈတီႈ ၼၼ်ႈ မႄႈမၢႆႈ တင်းလၢႆ ၸုတုမ် ၵၼ် မႃး လွမ်ႉ မၼ်း သေ ႁွင်ႉႁႆႈ လႄႈ ၼႄပျႃး သိူဝ်ႈ တင်း ၶူဝ်းၼုင်ႈ တင်းလၢႆ ဢၼ် တေႃႇၵႃႇ၊ယဵပ်ႉ ဝႆႉ၊ၸဵမ်မိူဝ်ႈ ဢၼ် မၼ်း ယင်း မီး ယူႇ လူၺ်ႈ ၵၼ် တင်း ၶဝ် ၼၼ်ႉ ဢေႃႈ။- 40ပေႇတရု၊ၵေႃႈ ႁႂ်ႈ ၶဝ် တင်းသဵင်ႈတင်းလူင် ဢွၵ်ႇ ၵႂႃႇ ၵႃႈ ၼွၵ်ႈ သေလႄႈ တူဝ် မၼ်း ၸမ်ႉ၊ၶုပ်ႉၶဝ်ႇ သူးတွင်း ယဝ်ႉ ၸင်ႇ၊ဝၢႆႇၼႃႈ ၸူး တူဝ်တၢႆ ၼၼ်ႉ လႄႈ လၢတ်ႈ ဝႃႈ၊ "တပိထႃႉ၊႟။ လုၵ်ႉ တႃႉ၊" ဝႃႈ ၼင်ႇ ၼႆ ဢေႃႈ။ မႄႈယိင်း ၼၼ်ႉ၊မိုၼ်းတႃ မႃး လႄႈ မိူဝ်ႈ ဢၼ် ႁၼ် ပေႇတရု၊ၸိုင်၊လုၵ်ႉ ၼင်ႈ ဢေႃႈ။- 41ပေႇတရု၊ၵေႃႈ ယိုၼ်ႈ မိုဝ်း တိုတ်ႉ ဢဝ် မၼ်း လုၵ်ႉၸုၵ်း သေယဝ်ႉ၊ႁွင်ႉ ဢဝ် တပႄးၸဝ်ႈ တင်းလၢႆ တင်း မႄႈမၢႆႈ တင်းသဵင်ႈတင်းမူတ်း ၶဝ်ႈ မႃး လႄႈ ဢဝ် တပိထႃႉ၊ဢၼ် ဢသၢၵ်ႈလိပ်း မႃး ၶိုၼ်း ယဝ်ႉ ၼၼ်ႉ ဢၢပ်ႈပၼ် ၶဝ် ဢေႃႈ။- 42ၶၢဝ်ႇငၢဝ်း ၼၼ်ႉ၊ၸွတ်ႇတူဝ်ႈ ၵႂႃႇ ၵႃႈၼႂ်း ဝဵင်း ယွပ်ႉပႃႉ၊သေလႄႈ ၵူၼ်း ၼမ်ၼႃႇ ယုမ်ႇမၢတ်ႈ ၸဝ်ႈၽြႃး ဢေႃႈ။- 43ပေႇတရု၊ၵေႃႈ သိုပ်ႇ ယူႇ ၵႃႈၼႂ်း ဝဵင်း ယွပ်ႉပႃႉ၊လူၺ်ႈ ၵၼ် တင်း ၵူၼ်း ႁဵတ်း ၼင် ဢၼ် လႆႈ ၸိုဝ်ႈ သိမုၼ်ႇ၊ၼၼ်ႉ ႁိုင် ၼႃႇ ဢေႃႈ။
Copyright
Learn More


text:
1ၸဝ်ႈ ယေႇသု၊သမ်ႉ လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵူၼ်း ၵေႃႉ ဢၼ် ဢမ်ႇ ၶဝ်ႈ ၸွမ်း ႁူး ၽၵ်းတူ ၶွၵ်ႈ သူဝ်း လႄႈ ၶၢမ်ႈ ႁူဝ်ႉ သေလႄႈ ၶဝ်ႈ ၵႂႃႇ ၵူၺ်း ၼၼ်ႉ ၸိုင်၊ၵေႃႉ ၼၼ်ႉ ပဵၼ် ၽူႈလၵ်ႉ ၵူၼ်း ၸူၼ် ဢေႃႈ။- 2ၵေႃႉ ဢၼ် ၶဝ်ႈ ၸွမ်း ႁူး ၽၵ်းတူ ၸမ်ႉ၊ပဵၼ် ၵေႃႉ ဢၼ် လဵင်ႉ သူဝ်း ထိင်း သူဝ်း ဢေႃႈ။- 3တီႈ ၵေႃႉ ၼၼ်ႉ ၸိုင်၊ၵူၼ်း ပႂ်ႉ ၽၵ်းတူ ၵေႃႈ ၸၢင်ႈ ၽုၺ်ႇ ပၼ် လႄႈ ၽုင် သူဝ်း ၸိူဝ်း ၼၼ်ႉ ၵေႃႈ၊ၸၢင်ႈ ထွမ်ႇ သဵင် မၼ်း မိူဝ်ႈ ဢၼ် မၼ်း ႁွင်ႉ ၸိုဝ်ႈသဵင် သူဝ်း မၼ်း တူဝ် လႂ် တူဝ် ၼၼ်ႉ သေယဝ်ႉ၊ၸၢင်ႈ ဢွၼ် ၶဝ် ဢွၵ်ႇ ၵႂႃႇ ဢေႃႈ။- 4မိူဝ်ႈ ဢၼ် မၼ်း ဢဝ် သူဝ်း မၼ်း တင်းသဵင်ႈတင်းလူင် ဢွၵ်ႇ ပူၼ်ႉ ယဝ်ႉ ၸိုင်၊မၼ်း ၸၢင်ႈ ၵႂႃႇ တၢင်း ၼႃႈ ၶဝ် လႄႈ ၽုင် သူဝ်း ၼၼ်ႉ ၵေႃႈ ၸၢင်ႈ ၸွမ်း တၢင်းလင် မၼ်း ၵႂႃႇ၊ၵွပ်ႈပိူဝ်ႈ ၶဝ် တွင်း သဵင် မၼ်း ဢေႃႈ။- 5ၶဝ် ဢမ်ႇ ၸၢင်ႈ ၵႂႃႇ ၸွမ်း တၢင်ႇၵေႃႉ တၢင်ႇ ၵူၼ်း ၵူၺ်းဢမ်ႇၵႃး၊ၸၢင်ႈ ၶုၼ်ႇလႅၼ်ႈ ဢွၵ်ႇ ပၢႆႈ ၵႂႃႇ ၵွပ်ႈပိူဝ်ႈ ၶဝ် ဢမ်ႇ ႁုၸၵ်း သဵင် ၵူၼ်း တၢင်ႇၵေႃႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 6ၸဝ်ႈ ယေႇသု၊လၢတ်ႈ ၵႂၢမ်း ဢုပမႃႇ ၼႆႉ ၼႄ ၶဝ် သေၵေႃႈ၊ၶဝ် ဢမ်ႇ ႁု ထွမ်ႇ ဢၼၢၵ်ႈ ဢထိၵ်ႈပႄႇ ၵႂၢမ်း ဢၼ် မၼ်းၸဝ်ႈ ဝႃႈ ၼၼ်ႉ လႃးလႃး။ 7ၸဝ်ႈ ယေႇသု၊သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵဝ် ပဵၼ် ႁူး ၽၵ်းတူ ပုၼ်ႈ ၽုင် သူဝ်း ဢေႃႈ။- 8ၶဝ် ၸိူဝ်း ဢၼ် မႃး ဢွၼ်တၢင်း ၵဝ် တင်းသဵင်ႈတင်းလူင် ၼၼ်ႉ၊ပဵၼ် ၽူႈလၵ်ႉ ၵူၼ်း ၸူၼ် ဢေႃႈ။ ၵူၺ်းၵႃႈ၊သူဝ်း တင်းလၢႆ ဢမ်ႇ ထွမ်ႇဢဝ် ၵႂၢမ်း ၶဝ် ၼၼ်ႉ။- 9ၵဝ် ပဵၼ် ႁူး ၽၵ်းတူ ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ၶဝ်ႈ ၸွမ်း ၵႃႈၼႂ်း ၵဝ် ၼၼ်ႉ ၵေႃႉ ၼၼ်ႉ တၵ်း လႆႈ လွတ်ႈၽေး ဢေႃႈ။ မၼ်း တၵ်း လႆႈ ပႆ ၶဝ်ႈ ပႆ ဢွၵ်ႇ လႄႈ လႆႈ ထူပ်းၺႃး ပႃႇ ယိူဝ်ႈ ဢၼ် ၶဵဝ် လီ ၼၼ်ႉ ဢေႃႈ။- 10ၽူႈလၵ်ႉ ၸိုင်၊ၸၢင်ႈ မႃး ႁႂ်ႈလႆႈ လၵ်ႉ၊ႁႂ်ႈလႆႈ ႁႅမ် တၢႆ၊ႁႂ်ႈလႆႈ ယႃႉပႅတ်ႈ ၵူၺ်း ဢေႃႈ။ ၵဝ် ၸမ်ႉ၊မႃး ပုၼ်ႈ လွင်ႈ ၼင်ႇ ႁိုဝ် သူဝ်း တင်းလၢႆ တၵ်း လႆႈ ဢသၢၵ်ႈ ၵူၺ်းဢမ်ႇၵႃး၊ႁႂ်ႈလႆႈ ပျေႉၸုမ်ႇ ဝႆႉ တင်း ဢသၢၵ်ႈ ဢေႃႈ။ 11"ၵဝ် ပဵၼ် ၵူၼ်း လဵင်ႉ သူဝ်း ထိင်း သူဝ်း ဢၼ် လီ ဢေႃႈ။ ၵူၼ်း လဵင်ႉ သူဝ်း ထိင်း သူဝ်း ဢၼ် လီ ဢၼ် ဝႃႈ ၼၼ်ႉ၊ၸၢင်ႈ ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ သူဝ်း တင်းလၢႆ ဢေႃႈ။- 12ၵူၼ်း ၵိၼ်ၸၢင်ႈၵိၼ်ငႃ ၸမ်ႉ၊ပိူဝ်ႈ ဝႃႈ မၼ်း ဢမ်ႇၸႂ်ႈ ၵူၼ်း လဵင်ႉ ထိင်း သူဝ်း၊ဢမ်ႇၸႂ်ႈ ၸဝ်ႈ သူဝ်း လႄႈ၊မိူဝ်ႈ ဢၼ် မၼ်း ႁၼ် မႃၼႆး မႃး ၼၼ်ႉ ၸိုင်၊မၼ်း ၸၢင်ႈ ပႅတ်ႈ ဝႆႉ သူဝ်း တင်းလၢႆ သေလႄႈ လႅၼ်ႈပၢႆႈ ဢေႃႈ။ မႃၼႆး ၵေႃႈ တိ ၺွပ်း ၵိၼ် သူဝ်း ၸိူဝ်း ၼၼ်ႉ လႄႈ ႁႂ်ႈ ၽၢတ်ႇၽႄ တႅၵ်ႇ ယၢႆႈ ၵႂႃႇ ဢေႃႈ။- 13ၵူၼ်း ၵိၼ်ၸၢင်ႈၵိၼ်ငႃ ၼၼ်ႉ ၸၢင်ႈ လႅၼ်ႈပၢႆႈ ၵွပ်ႈပိူဝ်ႈ မၼ်း ပဵၼ် ၵေႃႉ ဢၼ် ၵိၼ်ၸၢင်ႈၵိၼ်ငႃ ၵူၺ်း လႄႈ မၼ်း ဢမ်ႇ မႆႈၸႂ် လူၺ်ႈ လွင်ႈ သူဝ်း တင်းလၢႆ ဢေႃႈ။- 14ၵဝ် ပဵၼ် ၵူၼ်း လဵင်ႉ သူဝ်း ထိင်း သူဝ်း ဢၼ် လီ ဢေႃႈ။ ၵဝ် ႁုၸၵ်း သူဝ်း ၵဝ် တင်းလၢႆ လႄႈ၊သူဝ်း ၵဝ် တင်းလၢႆ ၵေႃႈ ႁုၸၵ်း ၵဝ်၊- 15မိူၼ် ၸိူဝ်ႉ ၼင်ႇ ပေႃႈၸဝ်ႈ ႁုၸၵ်း ၵဝ် လႄႈ ၵဝ် ၵေႃႈ ႁုၸၵ်း ပေႃႈၸဝ်ႈ ၼၼ်ႉ ဢေႃႈ။ ၵဝ် ၵေႃႈ ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ သူဝ်း ၸိူဝ်း ၼၼ်ႉ ဢေႃႈ။- 16ယင်း မီး သူဝ်း တၢင်ႇ တူဝ် ၸိူဝ်း ဢၼ် ပဵၼ် သူဝ်း ၵဝ် လႄႈ ဢမ်ႇ ယူႇ ၼႂ်း ၽုင် သူဝ်း ၼႆႉ ၼၼ်ႉ ၼမ်ၼႃႇ လူးၵွၼ်ႇ ဢေႃႈ။ ၵဝ် တၵ်း လႆႈ ဢဝ် သူဝ်း ၸိူဝ်း ၼၼ်ႉ မႃး လႄႈ၊ၶဝ် ၵေႃႈ တေ ထွမ်ႇဢဝ် သဵင် ၵဝ် ယူႇ ဢေႃႈ။ ပိူဝ်ႈ ၼႆ လႄႈ တၵ်း တေ မီး ၽုင် သူဝ်း ၽုင် လဵဝ်၊ဢိၵ်ႇတင်း ၵူၼ်း လဵင်ႉ ထိင်း သူဝ်း ၵေႃႉလဵဝ် ၵူၺ်း ဢေႃႈ။ 17"ၵွပ်ႈပိူဝ်ႈ လွင်ႈတၢင်း ၼႆႉ လႄႈ ပေႃႈၸဝ်ႈ ႁၵ်ႉ ၵဝ် ပိူဝ်ႈ ဢၼ် ၵဝ် ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ႁႂ်ႈလႆႈ ဢသၢၵ်ႈ ၶိုၼ်း ၼၼ်ႉ ဢေႃႈ။- 18ၽူႈလႂ် ဢမ်ႇ ႁိမ် ဢဝ် ဢသၢၵ်ႈ ၵဝ် ၵႂႃႇ သေၵေႃႉသေၵူၼ်း။ ၵဝ် ၸုၼ်ႉ ဢသၢၵ်ႈ ၵဝ် ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢေႃႈ။ ၵဝ် မီး ဢၶႂၢင်ႉ ဢႃႇၼႃႇ တႃႇ တေ ၸုၼ်ႉ ဢသၢၵ်ႈ ၵဝ် လႄႈ၊မီး ဢၶႂၢင်ႉ ဢႃႇၼႃႇ တႃႇ တေ ဢဝ် ဢသၢၵ်ႈ ၵဝ် ၶိုၼ်း ဢေႃႈ။ ဢၶႂၢင်ႉ ဢႃႇၼႃႇ ၼၼ်ႉ ၸိုင်၊ပေႃႈၸဝ်ႈ ၵဝ် ပၼ် ဝႆႉ တီႈ ၵဝ် ယဝ်ႉ၊" ဝႃႈ ၼင်ႇ ၼႆ ဢေႃႈ။ 19ၵွပ်ႈပိူဝ်ႈ ၵႂၢမ်း မၼ်းၸဝ်ႈ ၼၼ်ႉ လႄႈ၊ၵူၼ်း မဵဝ်း ၵျူး၊ၸိူဝ်း ၼၼ်ႉ၊ၸႂ်သၽေႃး ၶဝ် သမ်ႉ လႆႈ တႅၵ်ႇ ၽႄ ယၢႆႈ ၵၼ် ၵႂႃႇ ထႅင်ႈ ဢေႃႈ။- 20ၵူၼ်း ၼမ်ၼႃႇ ဝႃႈ၊ "ၽီႁၢႆႉ ၶဝ်ႈ ၼႂ်း မၼ်း ယဝ်ႉ လႄႈ ပဵၼ် ၵူၼ်းယွင်ႇ ယဝ်ႉ။ ႁဵတ်းသင် လႄႈ ထွမ်ႇဢဝ် ၵႂၢမ်း မၼ်း ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 21ၵူၼ်း မၢင် ၵေႃႉ သမ်ႉ ဝႃႈ၊ "ၵႂၢမ်း ဢၼ် မၼ်း လၢတ်ႈ ၸိူဝ်း ၼႆႉ ပဵၼ် ၵႂၢမ်း ဢၼ် ၵူၼ်း ၽီႁၢႆႉ ၶဝ်ႈ ဢမ်ႇၸႂ်ႈ။ ၽီႁၢႆႉ တၵ်း ၽုၺ်ႇ မၢၵ်ႇတႃ ၵူၼ်းတႃမွတ်ႇ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 22မိူဝ်ႈ ၼၼ်ႉ၊ပဵၼ် ၶိင်ႇၵတ်း ၶၢဝ်း ပွႆး ၶွပ်ႈၶူပ်ႇ ဢၼ် သၢၵ်ႈၵၢပ်ႈ ၵျွင်း ပိၵ်ႈမၢၼ်ႇ ၸဝ်ႈ လႄႈ၊ႁဵတ်း ပွႆး ၼၼ်ႉ ၵႃႈၼႂ်း ဝဵင်း ယေႇရုသလႅမ်ႇ၊ဢေႃႈ။- 23ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ မိူဝ်ႈ ဢၼ် ၸဝ်ႈ ယေႇသု၊ပႆ ယူႇ ၼိူဝ် ၸၢၼ်း သေႃးလမုၼ်ႇ၊ယူႇ ၼၼ်ႉ၊- 24ၵူၼ်း မဵဝ်း ၵျူး၊ၶဝ် ၸုတုမ် ဝႅင်း ႁွပ်ႈ မၼ်းၸဝ်ႈ လႄႈ ထၢမ် ဝႃႈ၊ "မႂ်း တၵ်း ႁႂ်ႈ ႁဝ်း ၵႂၢင်ၸႂ် ယုင်ႈၸႂ် လူၺ်ႈ လွင်ႈ မႂ်း ထႅင်ႈ ႁိုင် ၵႃႈႁိုဝ်။ ပေႃး မႂ်း ၸႂ်ႈ ၸဝ်ႈ ၶရိၸ်ႈ၊ၸိုင်၊လၢတ်ႈ ႁဝ်း လႅင်း လႅင်း သေၵမ်း၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ပေႃး လၢတ်ႈ သူ ယဝ်ႉ ယဝ်ႉ။ သူ ဢမ်ႇ ယုမ်ႇ။ ၵၢၼ် တၢင်းႁဵတ်း ၸိူဝ်း ဢၼ် ၵဝ် ပႃး တင်း ဢၶႂၢင်ႉ ဢႃႇၼႃႇ ပေႃႈၸဝ်ႈ ၵဝ် ၼၼ်ႉ၊ၶၢမ်ႇသၢၵ်ႈသေႇ ၽၢႆႇ ၵဝ် ယူႇ ဢေႃႈ။- 26ၵူၺ်းၵႃႈ၊သူ ဢမ်ႇ ယုမ်ႇ၊ၵွပ်ႈပိူဝ်ႈ ဢၼ် သူ ဢမ်ႇ ၶဝ်ႈပႃး ၼႂ်း ၽုင် သူဝ်း ၵဝ် ဢေႃႈ။- 27သူဝ်း ၵဝ် တင်းလၢႆ ၸမ်ႉ၊ထွမ်ႇငိၼ်း သဵင် ၵဝ် ဢေႃႈ။ ၵဝ် ႁုၸၵ်း ၶဝ် လႄႈ၊ၶဝ် ၵေႃႈ ၸွမ်း တၢင်းလင် ၵဝ် ဢေႃႈ။- 28ၵဝ် ပၼ် ဢသၢၵ်ႈ ထႃႇဝရႃႉ တီႈ ၶဝ် လႄႈ ၶဝ် တၵ်း ဢမ်ႇ လႆႈ လုလႅဝ် သေပွၵ်ႈ ဢေႃႈ။ ၽူႈလႂ် ၵေႃႈ ဢမ်ႇ ၸၢင်ႈ ႁိမ် ဢဝ် ၶဝ် ၵႃႈၼႂ်း မိုဝ်း ၵဝ် လႆႈ။- 29ပေႃႈၸဝ်ႈ ၵဝ် ဢၼ် ဢဝ် သူဝ်း ၸိူဝ်း ၼႆႉ ဢၢပ်ႈပၼ် ၵဝ် ၼၼ်ႉ၊ယဵင်ႈၶႅၼ်း ယႂ်ႇ မျၢတ်ႈ ၼႃႇ သေပိူၼ်ႈ တင်းသဵင်ႈတင်းလူင် လႄႈ၊ၽူႈလႂ် ၵေႃႈ ဢမ်ႇ ႁိမ် ဢဝ် ၶဝ် သေ ၵႃႈၼႂ်း မိုဝ်း ပေႃႈၸဝ်ႈ ၼၼ်ႉ လႆႈ။- 30ၵဝ် ဢိၵ်ႇတင်း ပေႃႈၸဝ်ႈ ၵဝ် ပဵၼ် ဢၼ် လဵဝ် ၵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 31မိူဝ်ႈ ၼၼ်ႉ ၵူၼ်း မဵဝ်း ၵျူး၊ၶဝ် သမ်ႉ ၵဵပ်း ဢဝ် မၢၵ်ႇႁိၼ် ဢၢင်ႈ တၵ်း ဢဝ် ပိုဝ်ႈ သႂ်ႇ မၼ်းၸဝ်ႈ ထႅင်ႈ ဢေႃႈ။- 32ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ် ပႃး တင်း ဢၶႂၢင်ႉ ဢႃႇၼႃႇ ပေႃႈၸဝ်ႈ ၵဝ် သေလႄႈ ႁဵတ်း ၼႄ သူ ၵၢၼ် တၢင်းႁဵတ်း ဢၼ် လီ ဢၼ် ငၢမ်း ၼမ်ၼႃႇ ယဝ်ႉ ယဝ်ႉ။ ၵွပ်ႈပိူဝ်ႈ လွင်ႈတၢင်း ဢၼ် လႂ် လႄႈ သူ တၵ်း ဢဝ် မၢၵ်ႇႁိၼ် ပိုဝ်ႈ သႂ်ႇ ၵဝ်၊" ဝႃႈ ၼင်ႇ ၼႆ ဢေႃႈ။ 33ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ တွပ်ႇ လႄႈ လၢတ်ႈ ဝႃႈ၊ "ၵွပ်ႈပိူဝ်ႈ လွင်ႈတၢင်း ဢၼ် လီ ဢၼ် ငၢမ်း လႄႈ ႁဝ်း ဢဝ် မၢၵ်ႇႁိၼ် ပိုဝ်ႈ သႂ်ႇ မႂ်း ဢမ်ႇၸႂ်ႈ။ တၵ်း ပိုဝ်ႈ သႂ်ႇ မႂ်း ၵွပ်ႈပိူဝ်ႈ မႂ်း သႄႉသွမ်း ၽြႃးပဵၼ်ၸဝ်ႈ ၼၼ်ႉ ဢိူဝ်း။ မႂ်း ၼႆႉ ပဵၼ် ၵူၼ်း ၵူၺ်း လႄႈ ႁဵတ်း မိူၼ် ၸိူဝ်ႉ ၼင်ႇ ပဵၼ် ၽြႃးပဵၼ်ၸဝ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 34ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၼႂ်း ၵျၢမ်း တြႃး သူ ၼၼ်ႉ တႅမ်ႈ ဝႆႉ လႄႈ ဝႃႈ၊ 'ၵဝ် ဝႃႈ၊သူ ပဵၼ် ၽြႃး ဢေႃႈ၊' ဝႃႈၼႆ မီး ဝႆႉ ဢမ်ႇၸႂ်ႈ ႁိုဝ်း။- 35ႁဝ်း ႁု လွင်ႈ ဢၼ် တြႃး ၸဝ်ႈ ပဵၼ် ဢၼ် မၢၼ်ႇမႅၼ်ႈ တႃႇသေႇ လႄႈ၊တီႈ ၶဝ် ၸိူဝ်း ဢၼ် လႆႈ ၶၢမ်ႇ ဢဝ် တြႃး ၸဝ်ႈ ယဝ်ႉ ၼၼ်ႉ၊ၽြႃးပဵၼ်ၸဝ်ႈ ယင်း ႁွင်ႉ ၶဝ် ဝႃႈ ၽြႃး ဝႃႈၼႆ ဢေႃႈ။- 36ၵဝ် ၸမ်ႉ၊ပေႃႈၸဝ်ႈ လိူၵ်ႈ ဢဝ် ၵဝ် ပွႆႇၸႂ်ႉ ၵႂႃႇ ၵႃႈၼႂ်း မိူင်း လေႃးၵႃႉ ၼႆႉ ယဝ်ႉ၊ပေႃး ပဵၼ် ၸိူဝ်ႉ ၼင်ႇ ၼၼ် ၸိုင်၊ႁဵတ်းသင် လႄႈ သူ သမ်ႉ ဝႃႈ၊ၵဝ် လၢတ်ႈ ပူၼ်ႉ လၢတ်ႈ လိူဝ် ၽြႃးပဵၼ်ၸဝ်ႈ၊ၵွပ်ႈပိူဝ်ႈ ၵဝ် ဝႃႈ ၵဝ် ပဵၼ် လုၵ်ႈၽြႃးပဵၼ်ၸဝ်ႈ ၼၼ်ႉ ၼင်ႇ ႁိုဝ်။- 37ပေႃး ၵဝ် ဢမ်ႇ ႁဵတ်းၵၢၼ် တၢင်းႁဵတ်း ပေႃႈၸဝ်ႈ ၸိုင်၊ယႃႇပေ ယုမ်ႇ ၵဝ်။- 38ၵူၺ်းၵႃႈ၊ပေႃး ၵဝ် ႁဵတ်း ယူႇ ၸိုင်၊ပိၵ်ႉသမ်ႉ သူ ဢမ်ႇ ယုမ်ႇ ၵဝ် သေၵေႃႈ၊ယုမ်ႇ ၵၢၼ် တၢင်းႁဵတ်း ၵဝ် ၸိူဝ်း ၼၼ်ႉ တႃႉ။ ပေႃး သူ ယုမ်ႇ ၸိုင်၊သူ တၵ်း ႁုၸႅင်ႈ ပွင်ႇၸႂ် လွင်ႈ ဢၼ် ပေႃႈၸဝ်ႈ မီး ၼႂ်း ၵဝ်၊ဢိၵ်ႇတင်း လွင်ႈ ဢၼ် ၵဝ် မီး ၼႂ်း ပေႃႈၸဝ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 39မိူဝ်ႈ ၼၼ်ႉ၊ၶဝ် သမ်ႉ ၵျၢမ်ႇ ဢၢင်ႈ တၵ်း တိဢဝ် မၼ်းၸဝ်ႈ ထႅင်ႈ ဢေႃႈ။ ၵူၺ်းၵႃႈ၊မၼ်းၸဝ်ႈ လွမ် ပၢႆႈ ဢွၵ်ႇ သေ ၵႃႈတီႈ ၶဝ် ၵႂႃႇ သေ ဢေႃႈ။ 40မၼ်းၸဝ်ႈ ၶိုၼ်း ၵႂႃႇ ၽၢႆႇပုၼ်ႉ ၼမ်ႉ ယေႃးတၢၼ်ႇ၊တီႈ ဢၼ် သြႃႇ ယူဝ်းႁၢၼ်ႇ၊ယၢမ်ႈ ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ လႄႈ ယူႇ ၵႃႈတီႈ ၼၼ်ႈ ဢေႃႈ။- 41ၵူၼ်း ၼမ်ၼႃႇ ႁွတ်ႈမႃး တီႈ မၼ်းၸဝ်ႈ လႄႈ လၢတ်ႈ ဝႃႈ၊ "သြႃႇ ယူဝ်းႁၢၼ်ႇ၊ဢမ်ႇ ႁဵတ်း ၼိမိၵ်ႈ လၢၵ်ႈၶၼႃႇ သေ မဵဝ်း။ ၵူၺ်းၵႃႈ၊ၵႃႈ ဢၼ် သြႃႇ ယူဝ်းႁၢၼ်ႇ၊လၢတ်ႈ လွင်ႈ ၵေႃႉ ၼႆႉ ဝႆႉ ၼၼ်ႉ မႅၼ်ႈ ၵူႈ ဢၼ် ဢေႃႈ၊" ဝႃႈ ၼင်ႇ ၼႆ ဢေႃႈ။- 42ၵူၼ်း ၵႃႈ၊တီႈ ၼၼ်ႈ ၼမ်ၼႃႇ ယုမ်ႇမၢတ်ႈ မၼ်းၸဝ်ႈ ဢေႃႈ။
Copyright
Learn More